**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιανουαρίου 2019, ημέρα Δευτέρα και ώρα 17.25΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις».

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Τριανταφυλλίδης Αλέξανδρος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά-Σιωροπούλου Χρυσούλα, Κουράκης Αναστάσιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Θελερίτη Μαρία, Παπαδόπουλος Χριστόφορος, Μπαλλής Συμεών, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισάβετ, Στέφος Ιωάννης, Φίλης Νικόλαος, Ανδριανός Ιωάννης, Κατσανιώτης Ανδρέας, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Σταϊκούρας Χρήστος, Κουτσούμπας Ανδρέας, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Μπαργιώτας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Παναγιώταρος Ηλίας, Μανωλάκου Διαμάντω, Δελής Ιωάννης, Κατσώτης Χρήστος, Κατσίκης Ιωάννης, Μαυρωτάς Γεώργιος και Καβαδέλλας Δημήτριος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κυρίες και κύριοι, θα ήθελα να σας ευχηθώ καλή χρονιά, παραγωγική, με οξύνοια, οξυδέρκεια και καθαρότητα στις σχέσεις. Αυτό που προσπαθήσαμε το διάστημα, που πέρασε, να κερδίσουμε, ήταν να έχουμε συζητήσεις, να έχουμε ανταλλαγή και οργάνωση επιχειρημάτων, το κυριότερο, γιατί το πνευματικό διακύβευμα είναι και διαρκές και μας αφορά, κυρίως στην προβολή του, στο χρόνο και στο μέλλον.

Θα ήθελα να ξεκινήσουμε τη διαδικασία συζήτησης του πρώτου νομοσχεδίου εκπαιδευτικού χαρακτήρα του νέου έτους, που είναι η επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις».

Σε αυτό το θεματικό κέλυφος προτείνεται, εκτός από τη σημερινή επί της αρχής συζήτηση, να οργανωθούν, το επόμενο διάστημα, οι συνεδριάσεις, ως εξής. Αύριο, ημέρα Τρίτη, στις 13.30΄ να γίνει η ακρόαση των φορέων, την Τετάρτη, στις 10.30΄ να γίνει η ψήφιση επί της αρχής και η κατ’ άρθρον συζήτηση και την Παρασκευή, στις 10.00΄, η β΄ ανάγνωση. Είναι σημαντικό, την ερχόμενη Δευτέρα, να έλθει στην Ολομέλεια και να ψηφιστεί. Αυτό τουλάχιστον αποφασίστηκε στη Διάσκεψη των Προέδρων.

**ΝΙΚΗ ΚΕΡΑΜΕΩΣ:** Υπάρχει λόγος;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Υπάρχει λόγος να έχουμε μια πυκνότητα, χωρίς να παραβιάζουμε τις διαδικασίες. Μπορεί να υπάρξει και δεύτερη συνεδρίαση, όμως, θα ήθελα να επαναλάβω ότι σήμερα θα γίνει η επί της αρχής συζήτηση, αύριο Τρίτη, στις 13.30΄, θα γίνει η ακρόαση των φορέων, την Τετάρτη, στις 10.30΄, θα γίνει η ψήφιση επί της αρχής και η κατ’ άρθρον συζήτηση και την Παρασκευή, στις 10.00΄ θα γίνει η β΄ ανάγνωση. Αυτή είναι η οργάνωση των συζητήσεων στην Επιτροπή Μορφωτικών Υποθέσεων.

Υπάρχει κάποια ερώτηση, που θα θέλατε να θέσετε;

Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Κύριε Πρόεδρε, κατ’ αρχήν, καλή χρονιά σε όλες και σε όλους, με υγεία. Πιστεύαμε ότι με την καινούργια χρονιά και τη χθεσινή επιφοίτηση του Αγίου Πνεύματος θα αλλάξει κάτι, αλλά βλέπω ότι το Υπουργείο Παιδείας δεν αλλάζει την τακτική του.

Θα ήθελα να σας ρωτήσω, γιατί αυτή η βιασύνη; Υπάρχει κάποιος λόγος, είπατε, που θα μπορούσαμε να τον ακούσουμε; Βεβαίως, δεν τηρούνται οι προθεσμίες της μιας εβδομάδας κ.λπ.. Ξεκινήσαμε, σήμερα, Δευτέρα απόγευμα, ημέρα γιορτής και θέλετε την άλλη Δευτέρα να μπει στην Ολομέλεια. Λέτε ότι υπάρχει λόγος. Θα μπορούσαμε να τον ακούσουμε;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού):** Ακούστηκε κάτι, στη Διάσκεψη Προέδρων για τους λόγους, θα το αναφέρετε φαντάζομαι. Το θέμα είναι ότι αύριο στις 14.00΄, έχουμε την Επιτροπή της Συνταγματικής Αναθεώρησης. Μήπως θα ήταν δυνατόν αντί για 13.30΄ να κάνουμε νωρίτερα, στις 12.00΄, την ακρόαση των φορέων;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Εγώ προσωπικά δεν έχω αντίρρηση, απλώς έχω την αμφιβολία ότι δεν προλαβαίνουν ή δεν ταιριάζουν τα δρομολόγια, εάν έρχονται από άλλες πόλεις οι φορείς, ώστε να είναι στην ώρα τους. Εάν είναι ειλημμένο αυτό, εγώ δεν έχω αντίρρηση, θα μπορούσε και αργότερα να γίνει. Θα θέλατε να το βάλουμε 16.00΄;

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού):** Δεν θα έχουμε τελειώσει, πάλι το ένα πάνω στο άλλο πέφτει.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Κύριε Πρόεδρε, δεν είναι μόνο Αθηναίοι οι φορείς, είναι και από την επαρχία. Η Ελλάδα είναι όλη χιονισμένη, υπάρχει παγετός παντού, εάν βάλουμε την Επιτροπή στις 15.00΄ ή στις 16.00΄ ή στις 17.00΄ πώς θα φύγουν το βράδυ; Οι περισσότεροι είναι από την επαρχία.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Αυτό είναι σωστό. Ας το αφήσουμε, τότε, στις 13.30΄.

Υπάρχει μια ανάγκη μεγάλης πύκνωσης του κοινοβουλευτικού χρόνου, διότι υπάρχουν πάρα πολύ μεγάλα και σημαντικά νομοσχέδια, που περιμένουν. Πρέπει, χωρίς να κάνουμε εκπτώσεις στο διαλογικό σκέλος, που είναι το σκέλος της προβληματοθεσίας, της διαβούλευσης των ερωτημάτων, να έχουμε μια κοινοβουλευτική πυκνότητα. Το βασικό είναι να γίνει η διαβούλευση και η οργάνωση της συζήτησης, με βάση τα επιχειρήματα. Υπάρχει, όμως, η σημείωση ότι μπορεί στην Ολομέλεια να υπάρξει και δεύτερη συνεδρίαση, αν χρειαστεί.

Εάν δεν υπάρχει κάτι άλλο, να ξεκινήσουμε με μια προεισαγωγική τοποθέτηση του κ. Υπουργού. Έχουμε το χρόνο, το ξέρετε εξάλλου ότι στην Επιτροπή δεν είμαστε φειδωλοί, έχετε το χρόνο να αναπτύξετε τις θέσεις σας.

Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Κύριε Πρόεδρε, πριν πάρει το λόγο ο κ. Υπουργός, υπάρχει μια φημολογία στα site και στην Διάσκεψη Προέδρων ότι επίκειται η κατάθεση της τροπολογίας για τον τρόπο διορισμού των εκπαιδευτικών, για τη μοριοδοτήσή τους. Είναι ένα θέμα, όπως καταλαβαίνετε, πάρα πολύ μεγάλο, απασχολεί δεκάδες χιλιάδες Έλληνες εκπαιδευτικούς και ελληνικές οικογένειες. Είναι μια τροπολογία, η οποία πιθανότατα θα επισκιάσει και το όλο νομοσχέδιο. Είναι πολύ σοβαρό και πολύ σημαντικό.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Θα σας δώσει την απάντηση ο κ. Υπουργός, είναι βέβαιο. Όσον αφορά τους φορείς, παρακαλώ πολύ, οι εκπρόσωποι των κομμάτων ή οι συνάδελφοι να δώσουν στην Γραμματεία τις προτάσεις τους, ούτως ώστε να γίνει η ενοποίηση των προτάσεων και μετά να αποφασιστεί ποιοι θα κληθούν.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Γι’ αυτό ακριβώς ζήτησα τον λόγο, κύριε Πρόεδρε, διότι αν κατατεθεί αυτή η τροπολογία, για τον τρόπο διορισμού των εκπαιδευτικών και την μοριοδότησή τους, απαιτούνται άλλοι φορείς να προσέλθουν. Εμείς αν δεν έχουμε κάτι επίσημο στο νομοσχέδιο, τι θα προτείνουμε;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Καταρχήν, θα απαντήσει ο Υπουργός, αφού τοποθετηθεί. Δεύτερον, ξέρουμε ότι είναι πολύ σημαντικό και για την τυπολογία των συζητήσεων, να εκφράζονται οι απόψεις. Αυτό είναι πάγια πρακτική της Επιτροπής, επομένως μην έχετε ανησυχία.

Το λόγο έχει ο κ. Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χρόνια πολλά, σε όλες και όλους. Στις 19 Δεκεμβρίου, το Υπουργικό Συμβούλιο αποφάσισε ένα συγκεκριμένο σύστημα διορισμού, το οποίο θέλουμε να καταθέσουμε στην Επιτροπή. Ελπίζουμε να κατατεθεί σήμερα η τροπολογία αυτή. Δεν θέλω να μιλήσω τώρα για την τροπολογία, θα μιλήσουμε, όταν κατατεθεί.

Κύριε Πρόεδρε, προτείνω σχετικά με τους φορείς, να προσκληθούν και οι εκπαιδευτικοί. Προφανώς, έτσι ή αλλιώς, είναι εμπειρία μας, που δεν περιορίζουμε τον αριθμό των φορέων σε αυτόν που τυπικά ορίζεται.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Συγνώμη, που σας διακόπτω, κύριε Υπουργέ, αλλά οι φορείς επί ποιου θέματος θα τοποθετηθούν, όταν δεν είναι γνωστή η τροπολογία;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ήταν σε διαβούλευση η τροπολογία.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ναι, αλλά δεν σημαίνει ότι αυτό, που ήταν σε διαβούλευση, δεν έχει αλλάξει ή θα κατατεθεί έτσι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πρώτον, ήταν σε διαβούλευση, ενώ δεν έχουμε υποχρέωση να έχουμε σε διαβούλευση τροπολογία, παρόλα αυτά, τη βγάλαμε σε διαβούλευση. Δεύτερον, δεν θα υπάρχει κανένα διαφορετικό σχέδιο από αυτό της διαβούλευσης και θα ακούσουμε εδώ τη συζήτηση, για να δούμε τις όποιες βελτιωτικές προσθήκες και αλλαγές, που μπορούν να γίνουν.

Κυρίες και κύριοι, το νομοσχέδιο, που θα συζητήσουμε, αυτές τις μέρες, σχετίζεται με μία μεταρρυθμιστική προσπάθεια, εκ μέρους της Κυβέρνησης, η οποία έχει δύο σκέλη. Το ένα είναι το γενικότερο, που είναι ο ενιαίος χώρος έρευνας και εκπαίδευσης και το δεύτερο είναι, στο πλαίσιο ακριβώς του ενιαίου χώρου, να υπάρξει μια συζήτηση για το μέλλον της ανώτατης εκπαίδευσης, που έχει να γίνει, εδώ και πολλές δεκαετίες. Στη διάρκεια αυτών των δεκαετιών, έχουν γίνει ριζικές αλλαγές και ως προς τη δομή της ανώτατης εκπαίδευσης και ως προς τα προτάγματά της και ως προς τους στόχους της και στην Ευρώπη και στη χώρα μας, γιατί ουσιαστικά έχουν αλλάξει οι κοινωνίες και έχουν άλλου είδους απαιτήσεις από τους θεσμούς.

Θα ήθελα να υπενθυμίσω ότι η συζήτηση για το μέλλον της ανώτατης εκπαίδευσης γίνεται μετά από ένα νόμο, που ψηφίσαμε, τον Αύγουστο 2017, ο οποίος είχε σχέση με τα διοικητικά ζητήματα των πανεπιστημίων και των ΤΕΙ. Ήταν η ορθολογικοποίηση των μεταπτυχιακών προγραμμάτων σπουδών, κάτι για το οποίο είχαμε ακούσει όχι πολύ κολακευτικά σχόλια, που η ίδια η πραγματικότητα έρχεται να ανατρέψει. Είναι η ίδρυση των νέων διετών προγραμμάτων σπουδών. Αυτός είναι ένας νέος θεσμός στα ανώτατα εκπαιδευτικά ιδρύματα, τα οποία θα παρέχουν τα επαγγελματικά πιστοποιητικά ευρωπαϊκών προδιαγραφών και στα οποία θα έχουν ελεύθερη πρόσβαση οι απόφοιτοι των ΕΠΑΛ και αυτά θα είναι σε συνεννόηση και ως αποτέλεσμα συνεργασιών, με παραγωγικές διαδικασίες, εκτός πανεπιστημίου. Είναι τα αγγλόφωνα προγράμματα σπουδών. Ήδη, προχωράει η ίδρυση ενός Τμήματος στη Φιλοσοφική Σχολή του Πανεπιστημίου Αθηνών, που θα είναι αγγλόφωνο και το συγκεκριμένο νομοσχέδιο προβλέπει και ένα άλλο Τμήμα, στα Τρίκαλα.

Είναι η ίδρυση των πανεπιστημιακών ερευνητικών κέντρων και των πανεπιστημιακών ινστιτούτων, που είναι επίσης ένας νέος θεσμός. Είναι η ίδρυση των πρότυπων αγροτικών και τεχνολογικών πάρκων, ήδη, έχει θεσμοθετηθεί κάτι τέτοιο, στην Άρτα, στο πλαίσιο της νέας αρχιτεκτονικής του Πανεπιστημίου Ιωαννίνων και προβλέπεται τώρα και στην Εύβοια και βεβαίως, είναι η αναβάθμιση των δομών για τη δια βίου εκπαίδευση.

Αυτό είναι το πλαίσιο, που καθορίζει τη νέα κατάσταση στα Α.Ε.Ι.. Όπως γνωρίζετε, αλλά καλό είναι να το επαναλάβουμε, γιατί και αυτό προσθέτει στο πλαίσιο, στο οποίο αναφέρθηκα, υπάρχει μια αναβάθμιση των ΕΠΑΛ, που έπαιξε καίριο ρόλο στο μεταρρυθμιστικό σχέδιο της Κυβέρνησής μας, με τον υφυπουργό, τον κ. Μπαξεβανάκη και το συνεχίζουμε, τώρα, με πρόσθετες πρωτοβουλίες, με υπεύθυνη την κυρία Τζούφη. Για πρώτη φορά, μετά από δέκα χρόνια, δόθηκαν 1.000 θέσεις καθηγητών στα Πανεπιστήμια. Αυτό έχει γίνει, για πρώτη φορά, μετά από τόσο καιρό. Έχει γίνει, όταν ήταν Αναπληρώτρια Υπουργός η κυρία Αναγνωστοπούλου και Υπουργός ο κ. Φίλης. Πέρυσι, υπήρξε 45% αύξηση στα οικονομικά των Πανεπιστημίων και των Τ.Ε.Ι.. Δόθηκαν σχεδόν 1.000 υποτροφίες για υποψήφιους διδάκτορες και μεταδιδάκτορες. Τα ερευνητικά προγράμματα του ΕΛΙΔΕΚ, νομίζω τα παρακολουθείτε, τα οποία και είναι από τα πολύ σημαντικά στοιχεία της ερευνητικής πολιτικής, η χρηματοδότηση της οποίας έχει ξεπεράσει το 1% του Α.Ε.Π. και ο κ. Φωτάκης θα έχει πολλά να πει.

Νομοθετήσαμε τη δυνατότητα μετάταξης από την πρωτοβάθμια και δευτεροβάθμια εκπαίδευση στα Α.Ε.Ι. διδακτορούχων. Δίνουμε τη δυνατότητα χορήγησης διδακτορικών τίτλων στα Τ.Ε.Ι., μετά από συγκεκριμένες αξιολογήσεις. Αυτά έρχονται να κλειδώσουν, μαζί με τις θεσμικές πρωτοβουλίες, που είχαμε πάρει.

Πρέπει να είμαστε σαφείς με ποια κριτήρια γίνεται αυτή η αναβάθμιση και η συζήτηση για το μέλλον της Ανώτατης Εκπαίδευσης, στη χώρα μας. Έχουμε βρει μια κατάσταση, απόρροια του σχεδίου «ΑΘΗΝΑ», η οποία πραγματικά είχε «στραμπουλίξει» την Ανώτατη Εκπαίδευση. Δεν θέλω να αναφερθώ ούτε να είμαι σε αντιπαράθεση – εκτός αν προκληθώ – για το θέμα του σχεδίου «ΑΘΗΝΑ», πλην, όμως, το σημαντικότερο, αν θέλετε, διακύβευμα μιας μεταρρύθμισης, στον όποιο εκπαιδευτικό χώρο, στην όποια εκπαιδευτική βαθμίδα, είναι οι ενδιάμεσες καταστάσεις, οι λεγόμενες μεταβατικές καταστάσεις. Άρα, δεν είναι μόνο το τελικό αποτέλεσμα, αλλά και τι μέτρα παίρνει κανείς, για να μπορέσει να εξασφαλίσει τον τελικό στόχο.

Εμείς εδώ, λοιπόν, λέμε ότι κατά κύριο λόγο τα κριτήρια μας είναι τα ακαδημαϊκά κριτήρια, τα οποία συζητιούνται, σε ομάδες εργασίας, που, για πρώτη φορά, γίνονται από τους ίδιους τους ενδιαφερόμενους. Αυτό δεν έχει ξαναγίνει. Δηλαδή, σε ό,τι κάναμε, μέχρι τώρα, ακολουθήσαμε – κατά τεκμήριο, όχι 100%, αλλά κατά ένα πολύ μεγάλο ποσοστό – και σίγουρα υιοθετήσαμε την κουλτούρα, που μας ήρθε από ομάδες εργασίας, που έγιναν και τα άτομα, που στελέχωναν αυτές τις ομάδες εργασίας, ήταν άτομα, που τα ίδια τα Πανεπιστήμια και τα ίδια τα Τ.Ε.Ι. πρότειναν, δεν ήταν δικές μας επιτροπές και από το Υπουργείο Παιδείας υπήρχε μόνον ένα άτομο.

Η συζήτηση, λοιπόν, για το μέλλον της Ανώτατης Εκπαίδευσης, μέσα από αυτή τη διαδικασία, έχει τρία σκέλη. Έχει την ίδρυση νέων τμημάτων, που αυτό σημαίνει, δηλαδή, τον εκσυγχρονισμό και την ίδρυση νέων επιστημονικών περιοχών, που στο μεταξύ έχουν δημιουργηθεί, έχουν ωριμάσει διεθνώς και που δεν τις έχουμε ή τις έχουμε και δεν τις έχουμε, σε τόσες πολλές μονάδες.

Το δεύτερο είναι συγκεκριμένες συνέργειες, ανάμεσα στους δύο τομείς της ανώτατης εκπαίδευσης, των Τ.Ε.Ι. και των Πανεπιστημίων, διότι και τα Τ.Ε.Ι. είναι ανώτατη εκπαίδευση. Και βεβαίως, στη δημιουργία νέων ερευνητικών φορέων, που συμπληρώνουν τους ερευνητικούς φορείς, που είναι εκτός των Πανεπιστημίων.

Υπάρχει μια συζήτηση, που καλό είναι να τη βάλουμε στο τραπέζι και είναι μια συζήτηση, που έρχεται τώρα, στη χώρα μας, ενώ στην Ευρώπη έχει κλείσει αυτή η συζήτηση. Και είναι η συζήτηση περί Ανώτατων Τεχνολογικών Ιδρυμάτων ή Πανεπιστημίων Εφαρμοσμένων Επιστημών. Εδώ και πολύ καιρό, έπαψε πια να υπάρχει αυτός ο αυστηρός διαχωρισμός, που υπήρχε, παλαιότερα, ανάμεσα στις καθαρές επιστήμες και τις εφαρμοσμένες. Τώρα θεωρούν, σχεδόν οι πάντες, ότι είναι κάτι το ενιαίο.

Δεύτερον, δεν υπάρχει πια ίδρυση Πανεπιστημίων Εφαρμοσμένων Επιστημών, γιατί αυτά, που ιδρύθηκαν, κυρίως στη δεκαετία του ’60, για διαφορετικές ανάγκες της κοινωνίας και της οικονομίας, ήταν Ιδρύματα, τα οποία δεν έκαναν ούτε έρευνα, δεν έδιναν ούτε διδακτορικά και μάλιστα και το διδακτικό προσωπικό δεν είχε τα προσόντα, που έχουν τα Πανεπιστήμια. Το λέω αυτό, διότι το να λέμε ότι σήμερα πρέπει να ιδρύσουμε στη χώρα μας τέτοιου είδους θεσμούς, είναι κάτι που έχει ξεπεραστεί στην Ευρώπη και στον υπόλοιπο κόσμο.

Υπάρχουν, βεβαίως, Ιδρύματα, τα οποία ονομάζονται Τεχνολογικά Ινστιτούτα. Το ΜΙΤ είναι ένα τέτοιο. Το Imperial College του Λονδίνου είναι ένα τέτοιο. Όμως, είναι ιστορικές ονομασίες παρά οτιδήποτε άλλο.

Μια ενδιαφέρουσα πρωτοβουλία, που γίνεται στην Ευρώπη και από την οποία η χώρα μας δεν μπορεί να λείψει, είναι μια πρωτοβουλία, που θα φέρει ριζικότατες αλλαγές, χωρίς να είναι σαφές, αν αυτές οι ριζικές αλλαγές θα είναι όλες καλές ή θα έχουν και αρκετά αρνητικά στοιχεία. Όμως, είναι τέτοιου επιπέδου, που η ιστορία θα δείξει πού θα ισορροπήσουν. Είναι, αν θέλετε, η «απεδαφοποίηση» των πανεπιστημίων.

Ιστορικά, τα πανεπιστήμια είναι ταυτισμένα με πόλεις. Τώρα πια υπάρχουν πρωτοβουλίες και έχει προκηρυχθεί αυτή η δράση της Ε.Ε., όπου Πανεπιστήμια, σε διαφορετικές τοπικότητες θα συνενωθούν, για να δίνουν και προπτυχιακά διπλώματα. Και είναι προφανές ότι, λόγω της τεχνολογίας, η διοίκηση είναι δυνατόν να γίνει. Δεν είναι εκεί το θέμα, αλλά είναι μια νέα πραγματικότητα στην Ευρώπη και είναι μια πραγματικότητα, από την οποία, πρώτον, δεν μπορούμε να μένουμε έξω.

Το δεύτερο είναι ότι πρέπει το μεταρρυθμιστικό μας σχέδιο να επιφέρει μια ισορροπία, ανάμεσα στα Πανεπιστήμια της Περιφέρειας και τα Πανεπιστήμια του Κέντρου. Υπάρχει μια, αν θέλετε, «υποβάθμιση» των Πανεπιστημίων της Περιφέρειας και των Τ.Ε.Ι., προφανώς. Και άρα, πάρα πολλές φορές, η έμφαση στο να υπάρχουν τμήματα, κυρίως, από τοπικούς παράγοντες, είναι για λόγους οικονομικούς. Δηλαδή, για να μπορούν να υπάρχουν φοιτητές, να υπάρχει κατανάλωση και τα λοιπά. Αυτό, όπως καταλαβαίνουμε, δεν μπορεί να είναι κάτι, που να ενισχύσει τη μακροβιότητα αυτών των θεσμών.

Αυτό, λοιπόν, που λέμε, είναι να κάνουμε το παν, ώστε να μπορέσουμε να ισορροπήσουμε την Περιφέρεια με το Κέντρο, ως προς την παρεχόμενη εκπαίδευση, ως προς το κύρος της και υποκειμενικά στους πολίτες αυτής της χώρας. Και βεβαίως, αυτό, όπως καλά γνωρίζουμε όλοι, θέλει και θέσεις, θέλει και χρήματα.

Πέρα από τις χίλιες θέσεις, που έχουν δοθεί, εξασφαλίζουμε έναν πρόσθετο αριθμό θέσεων, όπως δημόσια δεσμευθήκαμε, στη διάρκεια της συζήτησης για τα Γιάννενα και τα Ιόνια. Αυτά θα τα πούμε και στην Ολομέλεια, για τα τρία ιδρύματα, τα οποία συζητάμε.

Νομοθετήσαμε, λοιπόν, την ίδρυση του Πανεπιστημίου Δυτικής Αττικής, νομοθετήσαμε τη νέα αρχιτεκτονική του Ιονίου Πανεπιστήμιου, που τώρα πια είναι σχεδόν, σε όλα τα Ιόνια Νησιά, μαζί με τις συνέργειες με το Τ.Ε.Ι. Ιονίων Νήσων.

Επίσης, νομοθετήσαμε τη νέα αρχιτεκτονική του Πανεπιστημίου Ιωαννίνων, που μαζί με το Τ.Ε.Ι. Ηπείρου και τα νέα Τμήματα, που ιδρύουμε, το Αγροδιατροφικό Πάρκο και το πανεπιστημιακό Ερευνητικό Κέντρο, που απλώνεται και στην περιοχή της Ηπείρου, αλλά πολύ σημαντικότερα, αναβαθμίζεται, σε πάρα πολλά επίπεδα.

Θέλω να είναι κάτι σαφές και νομίζω ότι σε αυτό θα υπάρχει διακομματική συμφωνία. Δε μπορεί να γίνει οτιδήποτε, εάν δεν εξασφαλίζει τη συναίνεση των διοικήσεων των ιδρυμάτων. Είναι πολύ καλό και πολύ ενάρετο να υπάρχουν τοπικοί παράγοντες, δήμαρχοι, σύλλογοι, να διεκδικούν διάφορα πράγματα και απολύτως νόμιμο, προφανώς, αλλά, στο τέλος της ημέρας, αυτοί που θα διαχειριστούν, την επόμενη μέρα, το εξαιρετικά σύνθετο αυτό εγχείρημα, πρέπει από τώρα να έχουμε συναίνεσή τους, για να μπορέσει να υλοποιηθεί κάτι τέτοιο. Οι προτάσεις, που έχουμε, κατά ένα πολύ μεγάλο ποσοστό, είναι προτάσεις, που έχουν τις συναινέσεις των Συγκλήτων και πολλών άλλων συλλογικών οργάνων.

Το νέο Πανεπιστήμιο της Θεσσαλίας θα έχει μια έντονη επιστημονική δραστηριότητα, στο Βόλο, στη Λάρισα, στη Λαμία, τη Λάρισα, στα Τρίκαλα και στην Καρδίτσα, για τα οποία θα συζητήσουμε στην κατ' άρθρον συζήτηση.

Το Εθνικό και Καποδιστριακό Πανεπιστήμιο Αθηνών προχώρησε, νομίζω πρέπει να το πούμε, σε μια τολμηρή και ιδιαίτερα σημαντική πρωτοβουλία, με πρωτοποριακά γνωστικά πεδία, στην Εύβοια, το Συγκρότημα Εύριπος, μαζί με την ίδρυση ενός τεχνολογικού πάρκου, παράλληλα με την ίδρυση νέων τμημάτων στο Πανεπιστήμιο Αθηνών.

Επίσης, το Γεωπονικό Πανεπιστήμιο, με απόφαση της Συγκλήτου, μας έκανε ένα σύνολο προτάσεων, από τις οποίες έχουμε αποδειχθεί τις περισσότερες. Επίσης, απλώνεται και το Γεωπονικό Πανεπιστήμιο στο Καρπενήσι, στη Θήβα και την Άμφισσα.

Το Γεωπονικό Πανεπιστήμιο, γιατί θέλω να είμαι πάρα πολύ σαφής, διατυπώνει ένα αίτημα για ίδρυση Κτηνιατρικού Τμήματος. Σήμερα, Κτηνιατρική έχει το Πανεπιστήμιο Θεσσαλονίκης και η Καρδίτσα, στο Πανεπιστήμιο Θεσσαλίας. Υπάρχουν συγκεκριμένες προτάσεις και αιτήματα από το Δημοκρίτειο Πανεπιστήμιο Θράκης, όπως, επίσης και από το Πανεπιστήμιο Πελοποννήσου.

Προτείνουμε να υπάρξει μια αντιπροσωπευτική ομάδα εργασίας επιστημονική, για να συζητήσει τη δημιουργία νέων Κτηνιατρικών Τμημάτων, πέραν αυτών των δύο, ακριβώς, επειδή η Κτηνιατρική είναι ένα Τμήμα, που θέλει πάρα πολύ σοβαρές επενδύσεις και σε ανθρώπινο δυναμικό και σε χρήματα.

Το συγκεκριμένο νομοσχέδιο έχει άλλα τέσσερα, κατά τη γνώμη μας, ιδιαίτερα σημαντικά θέματα, για τα οποία δε θα μιλήσω πολύ, όταν έρθει η ώρα θα τα αναλύσουμε.

Πρώτον, το Παλλημνιακό Ταμείο. Το Παλλημνιακό Ταμείο είναι ένα νομικό πρόσωπο στη Λήμνο, έχει μια ιστορία από την εποχή των Παλαιολόγων της Βυζαντινής Αυτοκρατορίας. Το νομικό του καθεστώς ήταν ασαφέστατο και εμείς, για πρώτη φορά, ορθολογικοποιούμε αυτό το νομικό καθεστώς και έχουμε μάλιστα και ένα συγκεκριμένο τρόπο να συγκροτείται η διοικούσα επιτροπή, όπου ένα ποσοστό της διοικούσας επιτροπής θα είναι μετά από εκλογή των πολιτών της Λήμνου.

Το δεύτερο είναι ότι από το Σεπτέμβριο του 2019 τα νηπιαγωγεία και η Α΄ Δημοτικού, από 25 μαθητές θα πάνε στους 22. Είναι ένα αίτημα, εδώ και χρόνια, της εκπαιδευτικής κοινότητας να μειωθούν οι μαθητές, που θα αρχίσουμε να το κάνουμε, από το Σεπτέμβριο του 2019.

Και δύο τελευταίες ρυθμίσεις. Η μία είναι ότι ρυθμίζουμε, επιτέλους, το θέμα των αμετάθετων. Είναι γνωστό πως οι αμετάθετοι είναι άνθρωποι, που ταλαιπωρήθηκαν πάρα πολλά χρόνια, που είχαν δικαίωμα να πάνε εκεί όπου ήθελαν να πάνε και, με υπουργικές αποφάσεις, αυτοί «μπήκαν στη γωνία» και διορίστηκαν κάποιοι άλλοι. Έχουμε μια ρύθμιση, που όλοι οι αμετάθετοι θα έχουν το δικαίωμα, που είχαν τότε, που άνοιξε το ζήτημα αυτό, πριν πολλά χρόνια.

Τέλος, διορίζουμε όλους τους δικαιωθέντες στα δικαστήρια από το διαγωνισμό του ΑΣΕΠ του 2008. Ξέρετε ότι στο διαγωνισμό του 2008, μετά και λόγω κρίσης, αλλά και λόγω άλλων αποφάσεων, δεν διορίστηκαν αυτοί, που έπρεπε να διοριστούν. Προσέφυγαν κάποια άτομα στο Συμβούλιο της Επικρατείας και δικαιώθηκαν και προσέφυγαν πολλά περισσότερα στα διοικητικά Εφετεία, τα οποία επίσης τους δικαίωσαν. Εμείς θα διορίσουμε σε μόνιμες θέσεις αυτούς, που δικαιώθηκαν και αυτούς, που, στα διοικητικά Εφετεία, επίσης δικαιώθηκαν, χωρίς να τους ταλαιπωρούμε με νέες δίκες. Καταλαβαίνω ότι υπάρχει – και το γνωρίζει ο κ. Θηβαίος, μου το υπενθύμισε προηγουμένως – ένας μικρός αριθμός, γύρω στους 25, που δεν έχουν δικαιωθεί από τα διοικητικά Εφετεία. Είμαι σίγουρος ότι θα υπάρξει μια λύση και γι΄ αυτά τα άτομα.

Αυτό είναι το νομοσχέδιο. Καλή μας συζήτηση και σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ. Περιληπτική προσέγγιση της τροπολογίας, που ενδιαφέρει και πάρα πολλούς, αλλά νομίζω ότι οι παράμετροι και, στη συνέχεια, οι δυνατότητες, που έχουμε, της συζήτησης, θα διευκρινίσουν και θα φωτίσουν.

Το λόγο έχει η Εισηγήτρια του ΣΥ.ΡΙΖ.Α., η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥ.ΡΙΖ.Α.):** Κύριε Πρόεδρε, κύριοι Υπουργοί, κυρία Υπουργέ, κυρίες και κύριοι συνάδελφοι, χρόνια πολλά, με υγεία και ό,τι επιθυμεί ο καθένας και η καθεμιά.

Το νομοσχέδιο, που συζητάμε σήμερα και με το οποίο εγκαινιάζουμε τη νέα χρονιά, θεωρώ ότι είναι ένα νομοσχέδιο ιστορικής σημασίας, έχοντας επίγνωση και ως ιστορικός, του όρου της διατύπωσης, που χρησιμοποιώ.

Καταρχάς, θα έλεγε κανείς ότι εντάσσεται, εμπεδώνει και ενισχύει τη στρατηγική του ενιαίου χώρου της Ανώτατης Εκπαίδευσης, έτσι όπως έχει εγκαινιαστεί, με την ίδρυση του Πανεπιστημίου Δυτικής Αττικής και συνεχίστηκε, με την αναδιάταξη και αναδιάρθρωση του Ιόνιου Πανεπιστημίου και του Πανεπιστημίου Ιωαννίνων, σε συνέργεια με τα αντίστοιχα Τ.Ε.Ι..

Θα έλεγα, όμως, ότι εδώ έχουμε μια μεγάλη ιδιαιτερότητα. Έχουμε περισσότερα Ιδρύματα αριθμητικά, ως προς τον αριθμό – σημαντικά ιδρύματα, όχι ότι τα προηγούμενα δεν ήταν, προς Θεού – και έχουμε και μια μεγάλη έκταση στο χώρο, μια γεωγραφικότητα πολύ εκτεταμένη, άρα, έχουμε συνέργειες και στο χώρο και ως προς τον αριθμό των Ιδρυμάτων.

Σε αυτό θα επιμένουμε πάρα πολύ και δεν έχει μόνο σημασία για λόγους δημοκρατίας κ.λπ., αλλά, όταν ειδικά στην Ανώτατη Εκπαίδευση, η διαβούλευση ξεκινάει από κάτω σε ένα σχέδιο, που έχει εκπονήσει μεν το Υπουργείο, αλλά είναι οι ίδιοι οι φορείς, οι ενδιαφερόμενοι, που συζητάνε, έχει πάρα πολύ μεγάλη σημασία, γιατί μέσα από αυτήν τη συζήτηση αποδεσμεύονται νέες δυνάμεις και ξαναβρίσκουν το ρόλο τους, σε ένα νέο πλαίσιο. Το κυριότερο, όμως, είναι ότι αυτές οι δυνάμεις, που αποδεσμεύονται, είναι αυτές, που θα δώσουν και προοπτική στην υλοποίηση του νομοσχεδίου. Σε ένα νόμο, αρχίζει να φαίνεται η υλοποίησή του, όταν οι άνθρωποι, που εμπλέκονται, είναι αυτοί, που θα το κουβαλήσουν στην πλάτη τους. Άρα, αυτό είναι πολύ σημαντικό και εμείς, που προερχόμαστε από την τριτοβάθμια εκπαίδευση, την υπηρετούμε και ξέρουμε πόσο σημαντικό είναι να μην έρχεται ένα νομοσχέδιο «από πάνω», το οποίο δεν λαμβάνει υπόψη του τις πραγματικότητες, που έχουν δημιουργηθεί, ήδη στα ανώτατα ιδρύματα.

Σε τι ερωτήματα απαντάει το παρόν νομοσχέδιο; Γιατί το κρίσιμο πάντα, όταν έχουμε ένα νόμο και αφορά την εκπαίδευση και ειδικά την ανώτατη εκπαίδευση, είναι σε ποια ερωτήματα θέλει να απαντήσει, δηλαδή, που τίθενται από την εποχή μας, αλλά και από την πραγματικότητα του τόπου μας και της χώρας μας. Βγαίνουμε από μία μεγάλη κρίση. Τι ανέδειξε αυτή η μεγάλη κρίση; Ανέδειξε ένα πάρα πολύ σημαντικό πράγμα, τουλάχιστον, για το δικό μας Κόμμα και για τη δική μας Κυβέρνηση: Χωρίς αλληλεγγύη όλων των δυνάμεων του τόπου, που να συντείνουν σε ένα σχέδιο αναπτυξιακό, παραγωγικό, με πρόσημο κοινωνικό, δεν θα μπορέσουμε ποτέ να βγούμε από την κρίση. Αυτό, αν το συνδυάσει κανείς με την παγκοσμιοποίηση και τις προκλήσεις, που θέτει, τα ερωτήματα είναι βασανιστικά και οι απαντήσεις πρέπει να είναι αυτού του επιπέδου. Η ανώτατη εκπαίδευση, πάντα, στη χώρα μας, τα ανώτατα ιδρύματα, αποτέλεσαν την ατμομηχανή οποιουδήποτε σχεδιασμού έκανε αυτό το κράτος. Άρα, λοιπόν, μας ενδιαφέρει να δούμε τι απαντήσεις δίνει το παρόν νομοσχέδιο.

Συνέργειες τριών μεγάλων ιδρυμάτων πανεπιστημιακών, με δύο μεγάλα Τεχνολογικά Ιδρύματα της Θεσσαλίας και της Στερεάς Ελλάδας. Το πρώτο ερώτημα το έθεσε και ο Υπουργός, για να ξεκινήσουμε από αυτά, που είναι πιο εύκολο να απαντηθούν. Δεν είναι ελάσσονα, αλλά είναι πιο εύκολα να απαντηθούν, γιατί είναι μερικά και να πάμε στο πιο γενικό.

Τεχνολογική εκπαίδευση και πανεπιστήμια 21ου αιώνα. Λένε πολλοί, το λέει και η Νέα Δημοκρατία, ότι η Τεχνολογική Εκπαίδευση πρέπει να «πανεπιστημιοποιηθεί», να γίνουν πανεπιστήμια εφαρμοσμένων επιστημών κ.λπ.. Παρόλο, που, κάποια στιγμή, το σκεφτόμουν και εγώ η ίδια, προσωπικά, αναζητώντας, όμως, τι γίνεται στη διεθνή κοινότητα, είδα ένα πράγμα: Ότι, όχι μόνο ο όρος «εφαρμοσμένες επιστήμες» δεν είναι δόκιμος, αλλά η αντίληψη ότι ένα τεχνολογικό ίδρυμα το βαπτίζω πανεπιστήμιο είναι αποτυχημένη, από την δεκαετία του ’90 και η Αγγλία αποτελεί ένα πολύ καλό παράδειγμα. Είναι αποτυχημένη και μέλει να αποτύχει και για έναν άλλο πρόσθετο λόγο. Όταν δούμε τι είναι το πανεπιστήμιο του 21ου αιώνα – και είναι μία συζήτηση, που, στη χώρα μας, θα έπρεπε να είχε γίνει, ευτυχώς γίνεται τώρα έστω και με καθυστέρηση, έστω και μετά από μία κρίση – για να το κωδικοποιήσω, με μία διατύπωση πολύ ωραία, της φίλης και συναδέλφου, της Φωτεινής Βάκη, είναι αυτό, που υπηρετεί τον Αριστοτέλη και τη βιοτεχνολογία, που έχει την κριτική θεωρία και το επιστημονικό επιχειρηματικό πάρκο.

Μπορούμε να το κάνουμε αυτό; Αυτό είναι το μείζον ερώτημα. Μπορεί η μια επιστήμη, το ένα σύστημα επιστημών, θεωρητικές και θετικές επιστήμες, να αιμοδοτήσουν η μία την άλλη, το ένα το άλλο σύστημα; Αν δεν μπορεί να γίνει αυτό, τότε αποτυγχάνουμε σε αυτό, που λέγεται, «πανεπιστήμιο 21ου αιώνα».

Είναι μεγάλη μου χαρά και ελπίζω ότι στην κατά άρθρο συζήτηση, επειδή έχουμε κάνει και έναν πίνακα, με τα νέα τμήματα, να δείξουμε πόσο σημαντικό είναι ότι στις θεωρητικές επιστήμες, για παράδειγμα, στο Πανεπιστήμιο Θεσσαλίας, ιδρύονται νέα τμήματα, τα οποία είναι συνδυαστικά και ενισχύονται οι θεωρητικές επιστήμες, με τη βοήθεια των επιστημών, που θα ονομάζαμε «τεχνολογικές» ή «θετικές», όπως θα τις έλεγα εγώ.

Επομένως, αυτό είναι το μεγάλο στοίχημα, γιατί η πρόκληση, που αντιμετώπισαν τα πανεπιστήμια, στην Ευρώπη και διεθνώς, ήταν η έλλειψη αιμοδοσίας και αλληλοτροφοδοσίας του ενός επιστημονικού τομέα στον άλλο και αυτό έκανε τις ανθρωπιστικές και κοινωνικές σπουδές να συρρικνώνονται, ως μη έχουσες πια καμία υλική υπόσταση. Από την άλλη μεριά, έκανε τις τεχνολογικές επιστήμες να γίνονται απολύτως αγοραίες, δηλαδή, ό,τι ζητάει η αγορά. Το πανεπιστήμιο, λοιπόν, του 21ου αιώνα, στην Ελλάδα, πρέπει να καθοδηγήσει την αγορά. Πρέπει αυτό να δώσει το έναυσμα και να είναι η ατμομηχανή για το τι θέλει και να υπαγορεύσει στην αγορά και όχι το αντίθετο, για να μπορούμε να πούμε ότι θα έχουμε μια ανάπτυξη, με κοινωνικό πρόσωπο.

Θα έρθω σε ένα άλλο θέμα, το οποίο για μένα είναι πολύ σημαντικό, το οποίο έθιξε και ο κύριος Υπουργός και χαίρομαι γι΄ αυτό. Ας πάρουμε τα τρία μεγάλα ιδρύματα, τα οποία μπαίνουν σε συνέργεια γι΄ αυτό το μεγάλο εγχείρημα: το Εθνικό και Καποδιστριακό Πανεπιστήμιο, το Γεωπονικό και το Πανεπιστήμιο Θεσσαλίας. Το Εθνικό και Καποδιστριακό Πανεπιστήμιο, το οποίο ιδρύθηκε το 1838, θεωρώ ότι ξαναβρίσκει την αποστολή του, μέσα σε έναν ευρύτερο σχεδιασμό, ο οποίος εκπονείται από την Κυβέρνηση. Το Εθνικό και Καποδιστριακό Πανεπιστήμιο είναι το παλαιότερο πανεπιστήμιο της χώρας, αλλά όχι μόνο της χώρας. Είναι των Βαλκανίων και της Ανατολικής Μεσογείου.

Ο ρόλος που επιτέλεσε το Πανεπιστήμιο αυτό ήταν ένας ρόλος υπερεδαφικός, ανάμεσα στους άλλους ρόλους, δηλαδή, η αποστολή του ήταν η εκπαίδευση και η διαπαιδαγώγηση των δυνάμεων του έθνους, του Ελληνισμού, εντός και εκτός Ελλάδος. Από την άλλη μεριά, όμως, ήταν και η ατμομηχανή, για να καταστήσει το ελληνικό κράτος ένα φωτισμένο κράτος, ότι καλώς ανήκει σε αυτόν το δυτικό κόσμο και το ελληνικό έθνος στα φωτισμένα έθνη. Λειτούργησε, λοιπόν, υπερεδαφικά και ως ατμομηχανή, η οποία είχε τον τεράστιο ρόλο να κάνει αυτό το κράτος ένα κράτος δυτικό, με τις επιστήμες, με την καινοτομία, που εισήγαγε και τα λοιπά.

Το Γεωπονικό Πανεπιστήμιο του 1920 είναι ένα πανεπιστήμιο, το οποίο εξορθολόγησε και έφερε την καινοτομία, ούτως ώστε να αναδειχθούν οι παραγωγικές δυνατότητες της χώρας. Ήταν το κατεξοχήν Πανεπιστήμιο της γης και της ζωής, όπως αποκαλείται κιόλας. Άρα, λοιπόν, είναι ένα πανεπιστήμιο καινοτόμο και παραγωγικό, η ατμομηχανή των παραγωγικών δυνατοτήτων της χώρας και γι΄ αυτό είναι πάρα πολύ σημαντικό.

Το Πανεπιστήμιο Θεσσαλίας, από την άλλη, που είναι και το νεότερο, έχοντας 35 χρόνια λειτουργίας, ήταν το πιο καινοτόμο πανεπιστήμιο, αυτό που έφερε τη διεπιστημονικότητα, άγνωστη, μέχρι τότε, στα καθ' ημάς, αλλά πολύ εκτεταμένη, τότε, ήδη, στην Ευρώπη.

Μας έδωσε καινούργιους ορίζοντες στις ήδη παραδοσιακές επιστήμες, τροφοδότησε, λοιπόν, την επιστήμη στην Ελλάδα, με έναν νέο τρόπο. Θα έλεγα, δανειζόμενη το έμβλημα του Πανεπιστημίου Σμύρνης, που είχε ονειρευτεί, οραματιστεί, ο Βενιζέλος, «φως εξ Ανατολών». Μια διεπιστημονικότητα, έτσι όπως καλλιεργείται, στην Ελλάδα.

Αυτά, λοιπόν, τα τρία Πανεπιστήμια, κάνουν μια συνέργεια πάρα πολύ σημαντική, με τα δύο ΤΕΙ της Στερεάς Ελλάδας και Θεσσαλίας, τα οποία, σε αρκετά τμήματά τους, έχουν επιδείξει καινοτομία, έρευνα πολύ σημαντική, συνεργούν για ποιους λόγους; Για εμένα αυτές οι συνέργειες είναι, καταρχάς, ένα μεγάλο θέμα αλληλεγγύης και δείγματος μιας άλλης προοπτικής για ανάπτυξη, σε αυτή τη χώρα. Ξεπερνάει τους τοπικισμούς και τις τοπικότητες.

Ένα μεγάλο πρόβλημα, που δημιουργήθηκε, στην ανώτατη εκπαίδευση και ήταν πρόβλημα της ανάπτυξης της ίδιας της χώρας και θεωρώ ότι, σε μεγάλο βαθμό, οδήγησε και στη χρεοκοπία, ήταν ότι αυτή η ίδρυση τμημάτων, κατακερματισμένων και διάσπαρτων, στον τόπο, δημιουργούσαν ανταγωνισμούς, ανάμεσα στις πόλεις και, από την άλλη μεριά, δεν ωθούσαν τα Ιδρύματα να συνεργήσουν, σε ένα ευρύτερο πλαίσιο, το οποίο θα είναι υπεράνω τοπικοτήτων. Συν, ότι βέβαια, επέτρεπαν να δημιουργούνται και πελατειακά δίκτυα. Τώρα, με αυτές τις συνέργειες, που έχουμε, φτιάχνεται, ιδρύεται, διαμορφώνεται, ένας ακαδημαϊκός χώρος, ο οποίος είναι πάνω από τους τοπικισμούς και τις τοπικότητες ή, αν θέλετε, όλα αυτά τα επιμέρους κομμάτια, οι τόποι, συλλειτουργούν και πρέπει να συλλειτουργήσουν, πάνω από τους ίδιους τους τους εαυτούς. Για μένα αυτό είναι πάρα πολύ σημαντικό.

Περνάμε σε ένα άλλο επίπεδο. Αν η δεκαετία του ΄90 και του 2000 χαρακτηρίστηκε, στον τόπο μας, από το φοιτητή και τον πανεπιστημιακό καταναλωτή, γιατί εν τέλει το δημιουργό τμήμα, σε κάθε πόλη, ξεκάρφωτο το ένα από το άλλο, τι σήμαινε; Ή ακόμα και αν δεν ήταν αυτή η αρχική πρόθεση, εκεί κατέληγε, ο φοιτητής - καταναλωτής, όπως το ακούμε, συνέχεια, ή ο πανεπιστημιακός καταναλωτής. Τώρα, λοιπόν, το να φτιάχνεται ένα ακαδημαϊκό έδαφος, ξαναπαίρνει τη λειτουργία του και ο πανεπιστημιακός και ο φοιτητής, καταρχάς, σε μια κοινότητα ακαδημαϊκή, που εκεί έχει πολύ μεγάλη σημασία το πώς θα λειτουργήσει.

Το δεύτερο, το να απαντήσει κανείς στο Πανεπιστήμιο του 21ου αιώνα και να προσπαθήσει να δημιουργήσει αυτές τις μεγάλες συνέργειες, διαφορετικά και με τις προκλήσεις, που θέτει η παγκοσμιοποίηση, δεν υπάρχει μέλλον. Το κρίσιμο είναι να μην πάμε στο φοιτητή – πελάτη, ιδιωτικά πανεπιστήμια, αλλά να αξιοποιήσουμε αυτά, που τα ίδια τα Ιδρύματα και εν μέσω κρίσης και με αυταπάρνηση των ανθρώπων, που δούλευαν, σε αυτά, κατόρθωσαν να φτιάξουν. Να μην πάμε, δηλαδή, ούτε σε ένα «νόμο Διαμαντοπούλου» από τα πάνω, ούτε σε ένα νόμο ακόμα χειρότερο, το περίφημο σχέδιο «ΑΘΗΝΑ», που έκλεινε τμήματα, χωρίς καμία λογική, δηλαδή, το να κλείνεις, σε περίοδο κρίσης, το Τμήμα Κοινωνικής Εργασίας, στο ΤΕΙ Δυτικής Ελλάδος ή το Τμήμα Τουριστικών Επιχειρήσεων δεν είχε απολύτως καμία λογική.

Σε αυτό, λοιπόν, το νομοσχέδιο βλέπουμε τις συνέργειες. Βεβαίως, δεν μπορούν να φτιαχτούν αυτά τα πανεπιστήμια της μιας πόλης, γιατί η πραγματικότητα του τόπου μας είναι διαφορετική, έχουν φτιαχτεί δομές σε όλες τις πόλεις και έχουν πληρωθεί από τον ελληνικό λαό, άρα, πρέπει να τις χρησιμοποιήσει κανείς. Άρα, λοιπόν, αυτό που έχει σημασία είναι να φτιάχνονται τέτοιες δομές από πάνω, που η ακαδημαϊκότητα να υποτάσσει την τοπικότητα και όχι το αντίθετο, όπως έτεινε να γίνει.

Θα ήθελα, να τελειώσω, λέγοντας δύο πράγματα. Τα είπε ο Υπουργός και θα έχουμε την ευκαιρία στην κατ΄ άρθρο συζήτηση, να τα πούμε πιο αναλυτικά. Μου φαίνεται πάρα πολύ σημαντικό, όχι μόνο τα νέα Τμήματα, που ιδρύονται και στο ΕΚΠΑ και στο Γεωπονικό από 2 σχολές ή 5 σχολές και στο Πανεπιστήμιο Θεσσαλίας πολλά καινούργια τμήματα, αλλά τα Πανεπιστημιακά Ερευνητικά Κέντρα, μέσα στα ίδια τα Πανεπιστήμια. Επίσης, πάρα πολύ ενδιαφέρουσα πρόταση, που δείχνει αυτόν τον ακαδημαϊκό χώρο, στον οποίο θα συγκλίνουν οι τοπικότητες, είναι η Τεχνόπολη Ευρίπου, όπου έχουμε την τεχνολογία, τον πολιτισμό, τις δυνατότητες συνταιριαγμένες σ’ ένα τέτοιο ινστιτούτο - ίδρυμα.

Η τελευταία κουβέντα, που θέλω να πω είναι ότι πάντα, όταν έχουμε μια αλλαγή, μια μεταρρύθμιση τέτοιου μεγέθους υπάρχουν κραδασμοί και απόνερα. Ο χρόνος δείχνει τι απορροφάται απ’ αυτά, τι μένει στην άκρη. Να αρχίσουν οι αντιδράσεις, ευθύς εξαρχής, δεν είναι ούτε σωστό ούτε νομίζω ότι είναι παραγωγικό. Το λέω αυτό για ένα λόγο.

Τελειώνοντας, για το Πανεπιστήμιο, στην εποχή μου, έγινε ο νόμος - πλαίσιο του 1983, που δημιούργησε τεράστιους κραδασμούς. Ήταν, όμως, ο νόμος, ο οποίος εμπέδωσε τη δημοκρατία στη χώρα και ο οποίος δημιούργησε τη μεγαλύτερη κοινωνική κινητικότητα, που γνώρισε ποτέ αυτή η κοινωνία. Τα αποτελέσματα αυτού του νόμου φάνηκαν, κυρίως, στη δεκαετία του 1990, με τις νέες σπουδές, στην κυριολεξία άνθηση των πανεπιστημίων και ανθρώπους νέους από κοινωνικές τάξεις, που δε θα μπορούσαν να το διανοηθούν, πριν από μία εικοσαετία, να παίρνουν θέση στα Πανεπιστήμια.

Θέλω να πω μ’ αυτό ότι το ελληνικό κράτος, πάντα, εκτός από την τελευταία δεκαπενταετία -εικοσαετία, είχε ένα στόχο: η παιδεία και, κυρίως, η ανώτατη παιδεία να είναι ένα εργαλείο, το οποίο «ατμομηχανεί» στην παραγωγική ανασυγκρότηση και στην ανάπτυξη, αλλά συμβάλλει στην εμπέδωση της αλληλεγγύης, της δημοκρατίας και της κοινωνικής ισότητας. Αυτό ήταν η παιδεία σ’ αυτή τη χώρα. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ την κυρία Αναγνωστοπούλου.

Βεβαίως, η μεγάλη διεύρυνση, η ιδεολογική ενίσχυση της τεχνολογικής σκέψης και των επιστημών έχει οδηγήσει και στη διεύρυνση της παράστασης της επιστήμης και, επίσης, τροφοδοτεί το ανθρωπιστικό κέλυφος, μ’ έναν πολύ ενδιαφέροντα τρόπο. Άρα, αυτά τα διλήμματα έχουν και την επιχειρησιακή τους λειτουργία, τα ξαναθέτουμε, γιατί ο κ. Κέλλας είμαι σίγουρος ότι θα δώσει εν μέρει απαντήσεις και σ’ αυτό, ως γιατρός που είναι.

Ο Εισηγητής της Ν.Δ., λοιπόν, έχει τον λόγο.

**ΧΡΗΣΤΟΣ ΚΕΛΛΑΣ (Εισηγητής της ΝΔ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, καλή χρονιά. Όλο το προηγούμενο διάστημα, που ξεκινήσατε, κύριε Υπουργέ, αυτό το «εγχείρημα των συνενώσεων», γιατί εσείς το λέτε έτσι, ήταν, πράγματι, συνένωση στην περίπτωση του Πανεπιστημίου Δυτικής Αττικής. Υπήρξαν καταφανείς αδυναμίες, αλλά ήταν συνένωση.

Στη συνέχεια, προχωρήσατε σε συγχωνεύσεις είτε ορθότερα σε απορροφήσεις των Τ.Ε.Ι. από τα Πανεπιστήμια, όπως στο παρόν πολυνομοσχέδιο, χωρίς να λάβετε υπόψη σας την άποψη της πλέον αρμόδιας αρχής της χώρας, της ΑΔΙΠ, η οποία, στην ετήσια Έκθεσή της, χαρακτηρίζει εν γένει τον τρόπο των συγχωνεύσεων ακατάλληλο και χωρίς αξιολόγηση, γεγονός που επηρεάζει τη φυσιογνωμία και τα δομικά στοιχεία των υπό συγχώνευση Τεχνολογικών Ιδρυμάτων.

Έχουμε πει, κατ' επανάληψη, τόσο εντός όσο και εκτός Βουλής, ότι θέλουμε να ενισχυθεί η τεχνολογική εκπαίδευση στη χώρα, όπως στο ευρωπαϊκό και διεθνές περιβάλλον, επί τη βάσει της αξιολόγησης των στόχων και των αποτελεσμάτων, που θα εξασφαλίσουν τη βιωσιμότητα των σχολών και των τμημάτων και χωρίς να παράγουν ανέργους.

Τονίσαμε, επίσης, ότι η ισχυροποίηση της Τεχνολογικής και της Τριτοβάθμιας Εκπαίδευσης, στο σύνολό της, θα πρέπει να συνοδεύεται απαραίτητα από τη διασύνδεσή της με την αγορά εργασίας, από συνέργειες των ιδρυμάτων με δημόσιους και ιδιωτικούς ερευνητικούς φορείς, με πρωτοπόρες και καινοτόμες επιχειρήσεις. Υπογραμμίσαμε την ανάγκη της αλληλεπίδρασης σ’ ερευνητικά προγράμματα, που θα εμβαθύνουν την τεχνολογική εξέλιξη, συμβάλλοντας στην ανάπτυξη της κοινωνίας και της οικονομίας και σημειώσαμε τις προοπτικές, που υφίστανται, κατά τις συμπράξεις δημόσιου και ιδιωτικού τομέα, των ΣΔΙΤ, ιδιαίτερα σε προγράμματα και έργα, που θα μπορούσαν να αξιοποιήσουν τα πληθυσμιακά και παραγωγικά πλεονεκτήματα των Περιφερειών της Πατρίδας μας.

Επειδή υπάρχει σχετικό προηγούμενο, θα ήθελα να αναφερθώ στο υπόδειγμα της Λάρισας. Για πολλά χρόνια το Τ.Ε.Ι. Θεσσαλίας, κύριε Υπουργέ, κατέγραψε ένα αξιόλογο ερευνητικό έργο και αξιόλογη απορροφητικότητα στην αγορά εργασίας. Το συγκεκριμένο Τεχνολογικό Ίδρυμα κατόρθωσε και πέτυχε σημαντικούς στόχους, επενδύοντας στα συγκριτικά πλεονεκτήματα του τόπου μας. Την αποτελεσματικότητα αυτή είχατε τη δυνατότητα και την ευκαιρία να τη διαπιστώσετε και εσείς ιδίοις όμμασι, όταν επισκεφθήκατε την περιοχή. Εάν δεν κάνω λάθος, κύριε Υπουργέ, εσείς δεν δηλώσατε εντυπωσιασμένος, όταν επισκεφτήκατε το Τ.Ε.Ι. και τις εγκαταστάσεις του; Εσείς δεν ήσασταν, που είπατε ότι καμία συνένωση δεν θα γίνει με το ζόρι; Εσείς το είπατε και τώρα τι άλλαξε, κύριε Υπουργέ; Τα ξεχάσατε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η απόφαση της Συγκλήτου του Τ.Ε.Ι. Θεσσαλίας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Η απόφαση της Συγκλήτου του Τ.Ε.Ι. Θεσσαλίας είναι υπέρ της μη συνένωσης, είναι εναντίον της συνένωσης. Την έχω και να σας τη δώσω, αν τη θέλετε. Θα είναι εδώ, αύριο, ο Πρύτανης του Τ.Ε.Ι. και θα μας τα πει. Τα ξεχάσατε όλα αυτά, για να αποφύγετε το διάλογο και μετά, συνεχίσατε πάλι το σχέδιο. Μάλλον, το δεύτερο ισχύει, γιατί νομίζω ότι δεν ξεχνάτε τόσο εύκολα. Προφανώς, όσα ισχυριστήκατε τότε ήταν ευχολόγια και αναρωτιέμαι, αν θα ακολουθήσετε την ίδια τακτική και στα άλλα Τ.Ε.Ι. της χώρας, όπως στο Τ.Ε.Ι. της Κρήτης; Γιατί, φαίνεται ότι δηλώσατε, χθες, ότι αυτό το Τ.Ε.Ι. θα εξελιχθεί αυτόνομα, χωρίς τη συνένωση με το Πανεπιστήμιο Αιγαίου. Γι' αυτό, νομίζω ότι η σημερινή συζήτηση προσφέρεται, προκειμένου να μας εξηγήσετε και το γιατί κάνατε αποδεκτή την παραίτηση του Προέδρου της Διοικούσας Επιτροπής του Διεθνούς Πανεπιστημίου του Καθηγητή, κ. Γραμμένου, λίγο μετά τις εξαγγελίες του Πρωθυπουργού, περί της συνένωσης του Πανεπιστημίου με τα Τ.Ε.Ι. Θεσσαλονίκης, Κεντρικής Μακεδονίας και Ανατολικής Μακεδονίας και Θράκης. Ο κ. Γραμμένος έχει πετύχει εντυπωσιακά αποτελέσματα, κατά τη διάρκεια της θητείας του και αυτά όλα σύμφωνα με τους ξένους αξιολογητές, όμως, ο κ. Πρωθυπουργός και εσείς φαίνεται ότι βλέπετε τα πράγματα διαφορετικά και υποκειμενικά, άνευ αξιολόγησης, όπως διαπιστώνεται, στο παρόν πολυνομοσχέδιο. Από πουθενά, μα, πουθενά, δεν προκύπτει ότι έγινε αξιολόγηση των Ιδρυμάτων, προτού αποφασίσετε την απορρόφηση των Τ.Ε.Ι. Θεσσαλίας και Στερεάς Ελλάδος από τα Πανεπιστήμιο Θεσσαλίας, το Ε.Κ.Π.Α. και το Γεωπονικό Πανεπιστήμιο Αθηνών, γιατί περί απορρόφησης πρόκειται και μάλιστα βίαιης και ισοπεδωτικής και επειδή το θέμα με «πονάει» ιδιαίτερα, γιατί αφορά στη Λάρισα και τη Θεσσαλία, ουδέποτε λάβατε υπόψη σας τις ενστάσεις των Πρυτανικών Αρχών, τις εκκλήσεις των φοιτητών και τη συμβολή της τοπικής κοινωνίας, ότι βαδίζετε σε λάθος δρόμο. Πείτε μου μια ένσταση, που υπέβαλε το Τ.Ε.Ι. Θεσσαλίας και που λάβατε υπόψιν, κύριε Υπουργέ;

Είχατε συστήσει Επιτροπή για τη συνένωση. Έχετε αυτό το πόρισμα της Επιτροπής να μας το δώσετε και εμάς; Διότι, μέχρι σήμερα, δεν έχει βγει απολύτως τίποτε στη δημοσιότητα. Υπάρχει μελέτη βιωσιμότητας για το σχήμα, που θέλετε να εγκαταστήσετε; Όχι! Ευαισθητοποιηθήκατε στις εκκλήσεις της τοπικής κοινωνίας, που αποτελεί το πρώτο και κύριο επίπεδο δημοκρατικού διαλόγου; Όχι!

Φέρνετε ένα νομοσχέδιο, που το τιτλοφορείτε, ως «Συνέργειες». Σε ποιες συνέργειες αναφέρεστε; Τη διάλυση των Τ.Ε.Ι. και τον αφανισμό της Τεχνολογικής Εκπαίδευσης τα ονομάζουμε «Συνέργειες»; Μάλλον για ένα πρόχειρο και αποσπασματικό σχέδιο πρόκειται, το οποίο θα προκαλέσει πολλαπλές διδακτικές και διοικητικές δυσλειτουργίες, επιβαρύνοντας τον κρατικό προϋπολογισμό, κατά 9,5 εκατομμύρια ευρώ, ετησίως, μόνο για τους μισθούς των νέων μελών Δ.Ε.Π., ενώ για την οργάνωση των δομών και των υποδομών οι δαπάνες είναι ανυπολόγιστες. Αυτά τα αναφέρει το Γενικό Λογιστήριο του Κράτους.

Θα ήθελα να σταθώ στη γενικότερη αποσπασματικότητα, που περιβάλλει το σχέδιο σας, αρχής γενομένης από το συντάκτη της Αιτιολογικής Έκθεσης. Αρχικά, εξυψώνει τα Τ.Ε.Ι. και τις δυνατότητες τους, κάνοντας λόγο για αδικίες και στη συνέχεια, τα βγάζει «άχρηστα», προκειμένου να δικαιολογήσει τα αδικαιολόγητα.

Στο νομοσχέδιο, ορίζεται η ίδρυση 9 νέων Σχολών και 42 Τμημάτων, συμπεριλαμβανομένων των 4 Γενικών Τμημάτων, που θα λειτουργήσουν, εντός των τριών Πανεπιστημίων. Μελετώντας το σχέδιό σας, εντόπισα, εντός των συγκεκριμένων Ιδρυμάτων, 13 Τμήματα, που αλληλεπικαλύπτονται και δύο Τμήματα, που αλληλεπικαλύπτονται, με Τμήματα άλλων Πανεπιστημίων, εντός Αττικής. Ειδικότερα, η Δασολογία, οι Φυσικοί Πόροι και η Διατροφή έχουν γίνει «λάστιχο», όπως και ο Πολιτισμός είτε τον λέτε «Πολιτισμό» είτε «Διαπολιτισμό».

Συγχρόνως, προχωρείτε στην κατάργηση Τμημάτων, όπως του Τμήματος Ιατρικών Εργαστηρίων. Είναι απορίας άξιο, κύριε Υπουργέ, το Τμήμα Ιατρικών Εργαστηρίων, στη Λάρισα, έχει πολύ υψηλή βάση, γύρω στις 14.500 μόρια. Έχει πολύ υψηλή απορροφητικότητα, το μεγαλύτερο μέρος των φοιτητών εργάζονται, ήδη και με το που παίρνουν πτυχίο απορροφώνται από τα Εργαστήρια και τις Ιατρικές Σχολές. Γιατί ένα τέτοιο Τμήμα, με τόσο υψηλή απορροφητικότητα, θέλετε να το εξαφανίσετε; Γιατί το καταργείτε; Είναι απορίας άξιο και επ΄ αυτού, πραγματικά, θα ήθελα μια εξήγησή σας.

Επίσης, είναι εντελώς άστοχη και η διοχέτευση των Μηχανολόγων σε Σχολές «χωνευτήρια», όπως του Συστήματος Ενέργειας και Περιβάλλοντος. Τι επαγγελματικά δικαιώματα θα έχουν οι απόφοιτοι αυτής της Σχολής, κύριε Υπουργέ; Θέλουμε άνεργους πτυχιούχους ή θέλουμε απόφοιτους εργαζόμενους; Επειδή μιλάμε για «χωνευτήρια», στην ΟΠΕ, στη Σχολή Οικονομικών και Πολιτικών Επιστημών, θα λειτουργούν τα Τμήματα των Ψηφιακών Τεχνών και Κινηματογράφου, καθώς και της Διαχείρισης Λιμένων. Έχουν συνάφεια με τις πολιτικές επιστήμες αυτά; Αλλού είναι τα Ψαχνά, αλλού η Αθήνα, το Γεωπονικό το προικίσατε, με έξι σχολές από δύο, που είχε.

Και για να καταλήξω από εκεί, που ξεκίνησα, τη Λάρισα, εκεί διαλύονται τα πάντα ! Η «καρδιά» της αγροτικής οικονομίας της Ελλάδας - όχι της Θεσσαλίας μόνο - δεν έχει σχολή, αλλά Τμήμα Γεωπονίας και Αγροτεχνολογίας, με τη Σχολή να εδρεύει, στο Βόλο, όπου λειτουργεί, ήδη, το Τμήμα Γεωπονίας Φυτικής Παραγωγής και Αγροτικού Περιβάλλοντος και το Τμήμα Γεωπονίας Ιχθυολογίας και Υδάτινου Περιβάλλοντος.

Όσον αφορά, τώρα, στη μετάβαση του προσωπικού και των φοιτητών, εδώ προκαλούνται ξεκάθαρα αδικίες. Διαλύετε τα εκλεγμένα όργανα της διοίκησης του ΤΕΙ με το «έτσι θέλω», χωρίς νομικό πλαίσιο και χωρίς νομικό προηγούμενο, όπως συνέβη με το Πανεπιστήμιο Ηπείρου και το Δυτικής Αττικής και τους εξευτελίζετε, κυριολεκτικά, αναγκάζοντάς τους να συμμετέχουν στις Επιτροπές του ΕΛΚΕ, που εντάσσονται, αντίστοιχα, στα πανεπιστήμια, χωρίς, όμως, δικαίωμα ψήφου και, κυρίως, υποβάλλοντας τους καθηγητές Α΄ Βαθμίδος σε αξιολόγηση από επταμελείς επιτροπές, ενώ στο Πανεπιστήμιο Ηπείρου έχετε από πενταμελείς, ενώ θα πρέπει να περάσουν και από άλλη Επιτροπή, για να επαναξιολογηθούν, ώστε να ενταχθούν σε τμήματα πέραν των γενικών.

Σε ποιον θα παραδώσει η διοίκηση του Τ.Ε.Ι. Θεσσαλίας, μετά την κατάργησή του, κ. Υπουργέ; Θα γίνει αύριο ΦΕΚ, σε ποιον θα παραδώσουν οι πρυτάνεις και οι αρχές, που διοικούν το Τ.Ε.Ι. Θεσσαλίας;

Και μιας και τίθεται το θέμα των γενικών τμημάτων, αυτήν την εξειδίκευση να εκπονούνται μεταπτυχιακά και διδακτορικά, θα μπορούσατε να μας την εξηγήσετε περαιτέρω; Με τον όρο «εκπόνηση» εννοείτε την παρακολούθηση ή τη σχεδίαση προγραμμάτων; Γιατί ρωτάω εγώ, εάν αύριο απομονώσετε τα μεταπτυχιακά και τα διδακτορικά στα γενικά τμήματα, τι θα γίνει; Και μη μου πείτε ότι είναι μεταβατικά τμήματα, γιατί αυτό δεν φαίνεται πουθενά από το νομοσχέδιο. Όπως και να έχει, ποιοι και πώς θα εντάσσονται στα μεταπτυχιακά και τα διδακτορικά; Και οι υπόλοιπες σχολές θα προσφέρουν και αυτές αντίστοιχα προγράμματα δεύτερου και τρίτου κύκλου, όπως ορίζει η νομοθεσία;

Σε ό,τι αφορά, τους φοιτητές, τη νέα γενιά. Η ένταξή τους, μέσω της παρακολούθησης επιπλέον μαθημάτων, πέραν του δεύτερου κύκλου, θα συμβαδίζει με την ενίσχυση των επαγγελματικών δικαιωμάτων τους ή όχι; Γιατί, εν τη γενέσει τους, οι συγκεκριμένες διατάξεις προκαλούν αδικίες. Επίσης, γιατί όσοι μεταγράφηκαν, την περίοδο 2018-2019, με κατατακτήριες, δεν έχουν το δικαίωμα απόκτησης πτυχίου πανεπιστημίου;

Ακόμη, οι φοιτητές των Τμημάτων των Τ.Ε.Ι. Στερεάς Ελλάδος, όπως υπολόγιζα, μόλις σε 7 από τα 15 συνολικά τμήματα υπάρχει κατεύθυνση ένταξής τους στα αντίστοιχα τμήματα των πανεπιστημίων, ενώ οι υπόλοιποι θα περιμένουν την έκδοση προεδρικών διαταγμάτων για την ένταξή τους σε συναφή τμήματα, μεταγενέστερα.

Σε τελική ανάλυση, έστω ότι όλοι οι φοιτητές εντάσσονται στα νέα τμήματα και ότι όλα θα πάνε καλά. Τα συμβούλια ένταξης, που θα λειτουργούν, έως το 2024, για την ολοκλήρωση των προγραμμάτων σπουδών και που προβλέπεται να συνεχίσουν να λειτουργούν, εάν χρειαστεί, τι θα κάνουν, όλα αυτά τα χρόνια; Γιατί, έως το 2024, θα υποβάλλονται και οι αιτήσεις για τις κρίσεις των πρωτοβάθμιων καθηγητών. Ως τότε, αναμένεται να ξεκαθαρίσει το τοπίο; Διότι αυτές οι συνθήκες προδιαγράφουν χάος και διάλυση της τεχνολογικής εκπαίδευσης.

Όσον αφορά στην έρευνα των πανεπιστημίων, θέλω να αναφέρω, εκ προοιμίου, ότι οι διατάξεις για τη δημιουργία πανεπιστημιακών ερευνητικών κέντρων, είναι ένα θετικό βήμα αναντίρρητα, όμως, και εδώ δεν ξεφεύγετε από τις «αγκυλώσεις». Θα μπορούσατε να δώσετε μεγαλύτερη λειτουργική αυτονομία στα κέντρα αυτά και στην Τεχνόπολη του Ευρίπου, όπως και στο «Αβερώφειο Αγροδιατοφρικό Τεχνολογικό Πάρκο».

Ειδικά το Αβερώφειο, που έχει σημαντικές υποδομές και δυνατότητες και αποτελεί στοιχείο της ταυτότητας της Λάρισας, λόγω της ιστορίας του και μόνο, θα έπρεπε να αποτελεί νομικό πρόσωπο ιδιωτικού δικαίου και όχι να διαχειρίζεται από την απόμακρη Εταιρεία Αξιοποίησης Ακινήτων των Πανεπιστημίων Θεσσαλίας. Το ίδιο, κατά την άποψή μας, ισχύει και για την Τεχνόπολη. Μιας και μιλάμε για την έρευνα, θα ήθελα να ανοίξω μια παρένθεση να μας πείτε, γιατί νομιμοποιείτε αόριστα τις ταμειακές και δανειακές διευκολύνσεις, που καταβλήθηκαν, από τα ερευνητικά και τεχνολογικά κέντρα, τα επί του ΣΕΛΚΕ και τις εταιρείες αξιοποίησης περιουσίας των ΑΕΙ. Αυτή η νομιμοποίηση τι χρονικό βάθος θα έχει; Λέτε ότι είναι προϋπόθεση οι αποφάσεις των συλλογικών οργάνων. Και τι θα πει αυτό το πράγμα; Τι δαπάνες ήταν αυτές, σε ποιους δόθηκαν;

Επιστρέφοντας και κλείνοντας το σκέλος των απορροφήσεων, θα ήθελα να αναφερθώ σε ένα ζήτημα, το οποίο περιπλέκει, ακόμα περισσότερο, το σχεδιασμό σας και ξεκαθαρίζει τον τρόπο, με τον οποίο σκέφτεστε, όχι εσείς προσωπικά, γενικότερα η Κυβέρνηση. Εισάγετε κάποιες ρυθμίσεις για την τριτοβάθμια εκπαίδευση, στις οποίες περιλαμβάνονται οι διατάξεις για την έδρα λειτουργίας των Ανωτάτων Συμβουλίων Ανώτατης Εκπαίδευσης και Έρευνας, των ΑΣΑΕΕ. Να κάνω μια παρένθεση, εδώ. Ορθώς, αναφέρεται στην Αιτιολογική Έκθεση ότι είναι πιο λειτουργικό η έδρα του ΑΣΑΕΕ να βρίσκεται στη Λάρισα, παρά στο Βόλο, κάτι που δεν προκύπτει από την αναδιάταξη του ακαδημαϊκού χάρτη. Ωστόσο, είναι σημαντικό ότι το αναγνωρίζετε. Παράλληλα, όμως, ορίζετε τη δημιουργία Ανώτατου Συμβουλίου Εκπαίδευσης και Έρευνας της Περιφέρειας Στερεάς Ελλάδος, του ΑΣΕΠΣΕ, το οποίο προέκυψε, ύστερα, προφανώς, από αίτημα Βουλευτών του ΣΥΡΙΖΑ Φθιώτιδος, προκειμένου να μελετήσει τη δημιουργία πρόσθετου αυτόνομου Πανεπιστημίου Στερεάς Ελλάδος, ενώ, ήδη, θα λειτουργούν τα τρία Πανεπιστήμια και η Λαμία θα έχει τη δική της Σχολή και αυτό μας κάνει να απορούμε. Από τη μια μεριά, συγχωνεύουμε σχολές και πανεπιστήμια, από την άλλη μεριά, δημιουργούμε νέο Πανεπιστήμιο. Δεν το καταλαβαίνουμε. Πιστεύετε ότι θα μπορέσει να διασφαλιστεί η λειτουργία άλλου πανεπιστημίου ή απλώς είναι ένα ρουσφέτι κομματικό στους Βουλευτές; Πέραν τούτου, το ΑΣΕΠΣΕ δεν θα έχει μόνο, ως αρμοδιότητα, την εκπόνηση πρότασης για το Πανεπιστήμιο Στερεάς Ελλάδος, αλλά και κάποιες αρμοδιότητες, που συμπίπτουν, με αυτές του ΑΣΑΕΕ. Συνεπώς και εδώ, έχουμε ξανά επικάλυψη. Και για να ολοκληρώσουμε, με την τριτοβάθμια εκπαίδευση, θα ήθελα να μας πείτε πως είναι δυνατόν και με βάση ποια λογική ο αιτών προς εξέλιξη καθηγητής να διαμορφώνει, με την αίτησή του, το γνωστικό αντικείμενο της θέσης. Αυτό είναι μάλλον παγκόσμια πρωτοτυπία. Θεωρώ ότι τα εκάστοτε πανεπιστήμια καθορίζουν το γνωστικό αντικείμενο, ανάλογα με τις ανάγκες και όχι ο αιτών, με την αίτηση εξέλιξής του ! Δεν ξέρω πως το σκεφτήκατε αυτό.

Συνεχίζοντας, με το υπόλοιπο μέρος του πολυνομοσχεδίου, θα ήθελα να μας πείτε, γιατί διαλύετε το Παλλημνιακό Σχολικό Ταμείο και το ανασυνιστάτε, ως «Παλλημνιακό Ταμείο» όπως επίσης, να μας εξηγήσετε την πρόβλεψη για τη σύσταση αστικής μη κερδοσκοπικής εταιρείας, που θα διαχειριστεί μερικά ή ολικά την περιουσία του Ταμείου αυτού. Δεν ξέρω τι έχετε κατά νου.

Θα ήθελα να μας πείτε τι ήταν αυτό, που σας ανάγκασε, μέσα σε λιγότερο από ένα χρόνο, γιατί μόλις το Φεβρουάριο του 2018, εκδόθηκε το σχετικό προεδρικό διάταγμα για τον Οργανισμό του Υπουργείου Παιδείας και τροποποιείτε πάλι τον Οργανισμό, σε σημαντικό βαθμό. Και καλά να δεχτώ ότι θέλετε τη διεύρυνση των ψηφιακών δεξιοτήτων, με τη νέα Γενική Διεύθυνση Ψηφιακών Συστημάτων Υποδομών και Εξετάσεων. Γιατί αποφασίσατε να προσθέσετε, τώρα και ευρέως, ως αρμοδιότητα, στις αρμοδιότητες των Τμημάτων Εκκαθάρισης Αποδοχών και του Τμήματος Επιχορηγήσεων - Χρηματοδοτήσεων, τον χειρισμό κάθε συναφούς θέματος;

Επίσης, προβλέπεται και η πρόσληψη τριών δικηγόρων. Τι άλλαξε, μέσα σε 11 μήνες, τόσες πολλές υποθέσεις συσσωρεύτηκαν;

Πρόσθετα, θα ήθελα να αναφερθώ και σε ένα ακόμα σημείο, που μας προβληματίζει, σχετικά με τη Σιβιτανίδειο. Το Συμβούλιό της από επταμελές το κάνατε εντεκαμελές, μεταξύ των οποίων περιλαμβάνεται και Γενικός Διευθυντής. Θα μας πείτε τον λόγο;

Κλείνοντας και επειδή το νομοσχέδιο αφορά πρώτιστα την αναδιάταξη του ακαδημαϊκού χάρτη της χώρας, επειδή τα όσα μας παρουσιάσατε, εδώ, είναι λίγο πρόχειρα και αποσπασματικά, στερούμενα πλήρως κάθε προοπτικής εμβάθυνσης της ακαδημαϊκής έρευνας και της σύνδεσης με την αγορά εργασίας και την κοινωνικο-οικονομική ανάπτυξη, η Νέα Δημοκρατία θα καταψηφίσει το νομοσχέδιο, επί της αρχής και θα επιφυλαχθεί επί των άρθρων, για τα οποία περιμένουμε ειλικρινείς και σαφείς απαντήσεις.

Επιπλέον, θα ήθελα να πω για την τροπολογία, η οποία ήταν στη διαβούλευση, μέχρι προχθές, ως σχέδιο νόμου. Τη φέρνετε αιφνιδιαστικά. Δεν έχει κατατεθεί, ακόμα. Δεν ξέρω, αν το κάνετε, για να προλάβετε τις κινητοποιήσεις των εκπαιδευτικών, είναι, όμως, ένα σχέδιο, το οποίο αφορά δεκάδες χιλιάδες εκπαιδευτικούς και δεκάδες χιλιάδες οικογένειες των Ελλήνων και νομίζω ότι θα έπρεπε να έρθει, με περισσότερη ηρεμία, να έχει ήδη κατατεθεί, για να μπορούμε να τη συζητήσουμε, με όλη μας την άνεση. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε τον κ. Κέλλα.

Το λόγο έχει ο κ. Γρηγοράκος, Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, χρόνια πολλά, καλή χρονιά γεμάτη υγεία και τύχη σε όλους σας.

Θα ήθελα να συμφωνήσω με την κυρία Αναγνωστοπούλου, απόλυτα, ως προς τον επίλογο της ομιλίας της. Δηλαδή, για το ρόλο της Τεχνολογικής Εκπαίδευσης, στην Ελλάδα. Τα ΤΕΙ είναι δημιούργημα της πάλαι ποτέ Δυτικής Γερμανίας, που είχε αναπτυγμένη βιομηχανία και ήθελε το κατάλληλο προσωπικό, τότε. Γρήγορα, ο θεσμός επεκτάθηκε και σε άλλες χώρες, είτε είχαν βιομηχανία, είτε όχι. Επειδή δε, στο παρελθόν, προ της καθιέρωσης της παγκοσμιοποίησης, επεβλήθη η ανάγκη της δημιουργίας μιας αξιοπρεπούς βιομηχανίας στη χώρα μας, βελτιώθηκαν, διαδοχικά, οι διάφορες υπάρχουσες επαγγελματικές σχολές, όπως υπομηχανικών, ΚΑΤΕΕ και ό,τι άλλες σχολές υπήρχαν, γύρω από αυτό και έτσι, το 1983, δημιουργήθηκαν τα ΤΕΙ, που τις απορρόφησαν όλες.

Το πράγμα, σήμερα, κύριε Πρόεδρε, δεν είναι να δούμε σε ποιες άλλες χώρες τα Ιδρύματα αυτά «ανωτατοποιηθήκαν» ή όχι, αλλά να εξετάσουμε κατά πόσο θα μπορούσε να ενισχυθεί η χωλαίνουσα οικονομία της πατρίδας μας. Αν απλά θα έπρεπε να βελτιωθεί η επιστημονική δομή των ΤΕΙ, για να αποδίδουν καλύτερα, εμείς δεν θα είχαμε καμία αντίρρηση. Γιατί υπάρχουν πολλοί τρόποι αναβάθμισης τόσο του διδακτικού προσωπικού όσο και των σπουδαστών τους.

Αυτονόητο, βέβαια, είναι ότι μια γενική αναβάθμιση των εν λόγω Τεχνολογικών Ιδρυμάτων θα συνδεόταν με την ανάλογη μισθολογική βελτίωση του προσωπικού. Το Υπουργείο Παιδείας, όμως, ως μέρος της Κυβέρνησης, έθεσε άλλο στόχο. Δηλαδή, προκειμένου να συνδράμει τα μέγιστα στον επηρεασμό των Ελλήνων ψηφοφόρων, δημιουργεί συμφέροντα στους πάσης φύσεως πολίτες, που έχουν σχέση με τα ΤΕΙ, ώστε να ψηφίσουν το Κόμμα του ΣΥΡΙΖΑ, στις επικείμενες βουλευτικές εκλογές. Είναι η πικρή αλήθεια.

Για μεν τους διδάσκοντες στα Τ.Ε.Ι. ανοίγει ο δρόμος να γίνουν πανεπιστημιακοί δάσκαλοι, με μεγαλύτερες απολαβές, για δε τους ήδη πτυχιούχους και υπό εκκόλαψη φοιτητές των Τ.Ε.Ι. να πάρουν πανεπιστημιακό πτυχίο, άσχετα αν αυτές οι διαδικασίες μπορούν να ενισχύσουν, εμπράκτως, την ελληνική οικονομία και κατ' επέκταση, τον ελληνικό λαό ή όχι.

Για το κάθε άτομο, που εμπίπτει, σε αυτές τις δύο κατηγορίες, το αναφερθέν γεγονός είναι κάτι σημαντικό, ώστε να υποστηρίξουν, με ζήλο, το Κόμμα της παρούσας Κυβέρνησης, για να φέρει σε πέρας την ήδη αρξάμενη διαδικασία, που τους ωφελεί όλους. Με άλλα λόγια, έχουμε να κάνουμε με μια ισχυρή πελατειακή πολιτική, όχι του εικοστού αιώνα, αλλά του δέκατου ένατου αιώνα. Το νομοσχέδιο ασχολείται με την ένταξη των εν λόγω Τ.Ε.Ι. στα αναφερθέντα πανεπιστήμια. Η Εισηγητική Έκθεση γράφει ότι η τριτοβάθμια εκπαίδευση της χώρας μας οφείλει να ακολουθήσει τις εξελίξεις των άλλων ευρωπαϊκών χωρών και γι' αυτό η αναβάθμιση των Τ.Ε.Ι. είναι πλέον επιβεβλημένη. Στην πράξη, όμως, το Υπουργείο Παιδείας αγνοεί ή κάνει πως δεν ξέρει την πραγματική επικρατούσα κατάσταση της τριτοβάθμιας εκπαίδευσης, στην Ελλάδα.

Για εμάς ο θεσμός όσο και η επικρατούσα κατάσταση, στη χώρα μας, είναι η ακόλουθη. Τα ιδρύματα της ανώτατης εκπαίδευσης έχουν βασικά, σε όλο τον κόσμο, τις εξής αποστολές. Πρώτον, να προάγουν τη δημιουργία επιστημόνων κάθε κατεύθυνσης, που θα εξυπηρετούν τις ανάγκες της συγκεκριμένης χώρας. Δεύτερον, να συμβάλλουν στην παραγωγή νέας επιστημονικής γνώσης, που θα εξυπηρετεί τις εν γένει ανάγκες του λαού, στην οικονομία, την υγεία, τον πολιτισμό και τη δομή της χώρας.

Στην Ελλάδα, αυτή η παράμετρος, η δεύτερη, που ανέφερα, αγνοείται, παντελώς. Γιατί η παραγόμενη επιστημονική γνώση από τα μέλη ΔΕΠ των Ιδρυμάτων φεύγει και αξιοποιείται στο εξωτερικό και όχι στην Ελλάδα; Διότι δεν έχει ληφθεί καμία μέριμνα από κανέναν μας, μέχρι σήμερα. Το ελληνικό κράτος, αν και έχει ήδη ιστορία, περίπου 200 ετών, δεν κατόρθωσε ακόμα να δημιουργήσει μια ανθούσα ανεπτυγμένη βιομηχανική οικονομία, για να μπορεί να θρέψει τα μέλη της. Έμεινε μια μεταπρατική και αδύναμη κοινωνία.

Αυτός, μάλιστα, είναι ο κύριος λόγος και όχι ο μόνος, που η Ελλάδα χρεοκόπησε, στην ιστορία της τέσσερις φορές. Ακόμη, η Κυβέρνηση, ενώ υπάρχουν άνεργοι πέραν του ενός εκατομμυρίου, εκμεταλλεύεται τις επιθυμίες των νέων για σπουδές και θέλει να τους εισάγει μαζικά στις ανθρωπιστικές επιστήμες, όταν ξέρει πως δεν υπάρχουν θέσεις, στο εσωτερικό της χώρας, λόγω αδυναμίας διορισμού στο χρεοκοπημένο ελληνικό κράτος, καθώς και ότι δεν μπορούν, με αυτές τις γνώσεις, να εργαστούν στο εξωτερικό. Έτσι, χιλιάδες πτυχιούχοι αυτών των κλάδων κάνουν άλλες δουλειές και ιδιαίτερα το καλοκαίρι. Αυτό για μας είναι έγκλημα, επειδή έτσι οι νέοι μας καταδικάζονται να «καταναλώνουν» τα ωραιότερα χρόνια της ζωής τους σε κλάδους, που δεν θα μπορέσουν να αξιοποιήσουν επαγγελματικά.

Κυρίες και κύριοι συνάδελφοι, οφείλω να ομολογήσω ότι, για άλλη μια φορά, πρωτοτυπήσατε, με κάθε τρόπο. Η τελευταία προσπάθεια έγινε, με την κατάθεση του νομοσχεδίου, στις 28 Δεκεμβρίου 2018. Ενός νομοσχεδίου του οποίου αρκετά άρθρα πάλι δεν τέθηκαν σε διαβούλευση. Και είχαμε παραπονεθεί, την προηγούμενη φορά, στο προηγούμενο σχέδιο και στα προηγούμενα νομοσχέδια, που αφορούσαν όλες αυτές τις μεταρρυθμίσεις, όπως εσείς θέλετε να τις λέτε, των Τ.Ε.Ι .

Κύριε Υπουργέ, δείχνετε πολλή βιασύνη. Είναι τόσο επιτυχημένο το μοντέλο του Πανεπιστημίου Δυτικής Αττικής, της συγχώνευσης των Τ.Ε.Ι Ηπείρου με το Πανεπιστήμιο Ιωαννίνων, που βιάζεστε να το εφαρμόσετε και αλλού; Έχουμε, δηλαδή, χειροπιαστά παραδείγματα γι΄ αυτά; Προφανώς, δεν σας ενδιαφέρει ότι τα νέα Τμήματα και τα νέα επιστημονικά πεδία, που προκύπτουν, με το παρόν νομοσχέδιο, θα αλλάξουν για χιλιάδες μαθητές του λυκείου, το φετινό μηχανογραφικό.

Η εκπαιδευτική σας πολιτική αποπνέει παρελθόν, έχει έντονη οσμή λαϊκισμού, είναι ανερμάτιστη, είναι ιδεοληπτική, είναι απαίδευτη και γι' αυτό απορρίπτεται. Χαρακτηριστικό παράδειγμα του λαϊκισμού είναι η προσπάθειά σας να εντάξετε τα υπάρχοντα Τ.Ε.Ι στα Πανεπιστήμια, προκειμένου οι απόφοιτοι τους να παίρνουν, όχι δίπλωμα ανώτερης σχολής, αλλά πανεπιστημιακό πτυχίο, ενώ οι διδάσκοντες των τεχνολογικών ιδρυμάτων να αναγορεύονται, με γρήγορες διαδικασίες, καθηγητές πανεπιστημίου, έστω και με περιορισμένα επιστημονικά προσόντα. Είστε καθηγητής, είστε έμπειρος και αυτά όλα τα γνωρίζετε, από πρώτο χέρι.

Κύριε Υπουργέ, κάθε φορά, που φέρνετε ένα νομοσχέδιο για τη συγχώνευση των Τ.Ε.Ι με Α.Ε.Ι, θα σας υπενθυμίζω ότι το ΠΑ.ΣΟ.Κ. πρώτο στήριξε και ανέδειξε τη σημασία της Τεχνολογικής Εκπαίδευσης, στην Ελλάδα, κατ' αρχήν, με τη δημιουργία των Τ.Ε.Ι., με την ψήφιση του νόμου1404/83 και με τη συνεχή στήριξη της λειτουργίας και της ποιοτικής αναβάθμισής τους. Και αυτό, διότι, με τα νομοσχέδια σας, αυτό που κάνετε, είναι να οδηγήσετε την τριτοβάθμια εκπαίδευση στην «Τειοποίηση» και όχι στην ουσιαστική αναβάθμισή της. Το μόνο, που θέλετε, είναι να κατεδαφίσετε την Τεχνολογική Εκπαίδευση και δεν σας ενδιαφέρει ότι πολλοί παραγόμενοι θεωρητικοί επιστήμονες θα στραφούν σε άλλους επαγγελματικούς κλάδους, που, τα τελευταία χρόνια, περνούν μεγάλη κρίση και έτσι, θα οδηγηθούν στο εξωτερικό, προκειμένου να βρουν μια θέση εργασίας.

Μέλημά σας δεν είναι η αντιμετώπιση των δυσλειτουργιών, της υστέρησης, των ιδρυμάτων του εκπαιδευτικού χώρου, αλλά η χρησιμοποίηση των υπαρκτών προβλημάτων για την εξυπηρέτηση κοντόφθαλμων πολιτικών επιδιώξεων. Χωρίς να συνδέετε τις προωθούμενες αλλαγές με τις πραγματικές ανάγκες της χώρας, της οικονομίας και της κοινωνίας, καταφεύγετε σε παιχνίδια στρατηγικής, με μοναδικό σκοπό, τη δημιουργία εντυπώσεων και ψευδαισθήσεων.

Μάλιστα εσείς, κύριε Υπουργέ, αντιφάσκετε, όταν επιχειρείτε να εξηγήσετε τα σχέδιά σας. Όπως λέει στην Αιτιολογική Έκθεση, στο νομοσχέδιο, εσείς το λέτε, παραμένει σήμερα ανοιχτό το ζήτημα της πραγματικής αναβάθμισης των Τ.Ε.Ι., παρά τα μεγάλα βήματα, που έκαναν πολλά απ’ αυτά χάρη στο προσωπικό τους. Η λύση στα προβλήματα των Τ.Ε.Ι. και της τριτοβάθμιας εκπαίδευσης δεν έγινε στην απλή μετατροπή των πρώτων σε πανεπιστήμια. Άρα, πώς νοείται η «πανεπιστημιοποίηση» των Τ.Ε.Ι.; Μάλιστα, τα αντικείμενα των νέων συνδυαζόμενων τμημάτων είναι μια παραλλαγή των παλιών και δεν θα μπορούσε να είναι αλλιώς, αφού είναι δεδομένο το διδακτικό προσωπικό.

Κυρίες και κύριοι της Συμπολίτευσης, ας πάμε στην ουσία των προτεινόμενων διατάξεων του νομοσχέδιου. Θέλω να θίξω το ζήτημα της δημιουργίας των νέων σχολών των ιδρυμάτων. Με ποιες μελέτες σκοπιμότητας ιδρύονται οι σχολές και τα τμήματα, που ιδρύονται, στο εν λόγω Πανεπιστήμιο;

Το Τ.Ε.Ι. της Στερεάς Ελλάδας εντάσσεται στο Πανεπιστήμιο Αθηνών, χωρίς συγκεκριμένο σχέδιο συνολικής ανακατάταξης των ιδρυμάτων και χωρίς αξιολόγηση των τμημάτων και του προσωπικού. Σε ποια χώρα του κόσμου έχει συντελεστεί αυτού του είδους η συγχώνευση; Η ελληνική αυτή παγκόσμια πρωτοτυπία δεν ανταποκρίνεται σε κανένα ευρωπαϊκό εκπαιδευτικό σχεδιασμό. Ακόμα και η Ανεξάρτητη Αρχή για Διασφάλιση και Πιστοποίηση της Ποιότητας (ΑΔΙΠ), θεωρεί ακατάλληλο τον τρόπο, με τον οποίο αποφασίζεται η ένταξη υφιστάμενων προγραμμάτων σπουδών των ιδρυμάτων τεχνολογικού τομέα σε ιδρύματα του πανεπιστημιακού τομέα της ανώτατης εκπαίδευσης.

Την ώρα που γίνονται συγχωνεύσεις, προφανώς, για λόγους οικονομίας, συγχρόνως, ιδρύονται πολυάριθμα νέα τμήματα, σε μεγάλα Πανεπιστήμια, με νέα μέλη ΔΕΠ και να ληφθεί υπόψη ότι σε κάθε μεγάλο πανεπιστήμιο από αυτά υπάρχει έλλειψη διδακτικού προσωπικού και τα μαθήματα διδάσκονται από επιστημονικούς συνεργάτες.

Το έχω ξαναπεί και στα προηγούμενα νομοσχέδια, που αφορούσαν τις συγχωνεύσεις ΤΕΙ με ΑΕΙ. Με τόσες και τόσες σχολές, που υπάρχουν, στα άλλα λειτουργούντα πανεπιστήμια της χώρας, θα έπρεπε να προηγηθεί η έρευνα για το πώς ανταποκρίνεται ο αριθμός των παρεχόμενων πτυχίων τους στις θέσεις εργασίας στην ελληνική κοινωνία, γιατί τα Πανεπιστήμια δεν είναι για να παράγουν στρατιές ανέργων. Το έχετε σκεφτεί αυτό; Μόνο δηλαδή, ψηφοθηρικά, σας ενδιαφέρει το τι γίνεται στην παιδεία, σήμερα; Δεν σας ενδιαφέρει το μέλλον της χώρας; Έχετε δει τι έχει γίνει, τα τελευταία χρόνια, στο χώρο των πανεπιστημίων;

Επιπλέον, κοντά στις τόσες νέες σχολές των πανεπιστημίων και στους πολλαπλάσιους νέους πανεπιστημιακούς διδάσκοντες, τώρα, πρόκειται να ιδρυθούν και νέα ερευνητικά κέντρα, με στόχο να δημιουργηθούν πρόσθετες θέσεις εργασίας, όπου θα προσληφθούν – δεν ήθελα να το πω ούτε να κατηγορήσω κανέναν – «ημέτεροι», προκειμένου να δούμε τι θα γίνει. Δεν το κατηγορώ, είπα. Δεν νομίζω ότι είναι ο σκοπός σας αυτός. Πείτε μας, όμως, ποιο ακριβώς θα είναι το αντικείμενο εργασίας αυτών των ερευνητών και πώς θα αξιοποιούνται τα αποτελέσματα των εργασιών τους;

Η ανώτατη εκπαίδευση είναι συνυφασμένη με τις επαγγελματικές προοπτικές, που δημιουργεί. Πώς εννοείτε, λοιπόν, την αναβάθμιση της εκπαίδευσης, όταν δεν υπάρχει καμία συνεκτική και εμπεριστατωμένη πρόβλεψη για τα επαγγελματικά δικαιώματα; Αυτό το ζήτημα, γιατί δεν βιάζεστε να το λύσετε; Σας το είχαμε βάλει και στα προηγούμενα νομοσχέδια, που είχατε φέρει. Υπάρχει μεγάλη αγωνία για τα επαγγελματικά δικαιώματα στα παιδιά, που αποφοιτούν, από σχολές, οι οποίες δεν έχουν αναγνωρισμένα επαγγελματικά δικαιώματα. Ολόκληρες οικογένειες κρέμονται, τώρα, «από τα χείλη σας», έστω και την τελευταία στιγμή, να μας κάνετε την πρότασή σας.

Κυρίες και κύριοι συνάδελφοι, με το παρόν νομοσχέδιο, ο Υπουργός Παιδείας εμμένει στο εγχείρημα να διακατέχεται από ακαδημαϊκά κριτήρια και μόνο. Η κατάργηση του Τμήματος Ιατρικών Εργαστηρίων αποτελεί τρανή απόδειξη μεροληπτικής προσέγγισης, από την πλευρά του Υπουργείου Παιδείας.

Επί της ουσίας, σύμφωνα με το άρθρο 3, παράγραφος 2β΄, η ένταξη αναπληρωτών και επίκουρων είναι αυτόματη, τόσο πολύ, που δεν προβλέπεται καν δυνατότητα άρνησης της Συγκλήτου, που προβλέπεται, για τους τακτικούς καθηγητές.

Στο ίδιο άρθρο, στην παράγραφο 2στ΄, προβλέπεται, ότι η Επιτροπή κρίσης αίτησης μετακίνησης στα νέα Τμήματα έχει μόνο το δικαίωμα να κρίνει τη συνάφεια, όχι το έργο ενός υποψηφίου. Επιμένω. Είσθε έμπειρος τόσα χρόνια στα Πανεπιστήμια. Πώς θα γίνει αυτό, χωρίς συνάφεια;

Επιπλέον, στο άρθρο 6, παράγραφος 2, προβλέπεται ότι οι φοιτητές των προγραμμάτων μεταπτυχιακών σπουδών των ΤΕΙ θα πάρουν πτυχίο προγραμμάτων μεταπτυχιακών σπουδών του Πανεπιστημίου Θεσσαλίας. «Μπήκες στο ΤΕΙ, βγαίνεις από το Πανεπιστήμιο» ! Ωραίο σλόγκαν !

Με το άρθρο 14, δημιουργείται σχολή με το τίτλο «Σχολή Αγροτικής Ανάπτυξης, Διατροφής και Αειφορίας», μια σχολή, που, εμφανώς, θα έπρεπε να ενταχθεί, αν βέβαια, υπάρχει ουσιαστική αναγκαιότητα ίδρυσης, στο Γεωπονικό Πανεπιστήμιο, λόγω αντικειμένου. Αναρωτιέμαι, αν αντιλαμβάνεται η ηγεσία του Υπουργείου ότι, με αυτές τις πρωτοβουλίες, θα αναπτυχθεί ένας άνευ λόγου ανταγωνισμός, μεταξύ των ελληνικών πανεπιστημίων, ενώ ο στόχος θα έπρεπε να είναι η ανταγωνιστικότητα των ελληνικών πανεπιστημίων, με αυτά του υπόλοιπου κόσμου.

Με το άρθρο 17, δημιουργείται στο ΕΚΠΑ, ένα πανεπιστημιακό Ερευνητικό Κέντρο, με πάνω από 20 ινστιτούτα, που θα οδηγήσει σε περαιτέρω πολυδιάσπαση. Ο αριθμός των ινστιτούτων είναι μια επιπλέον απόδειξη ότι πρόκειται για αντιμεταρρύθμιση, με μόνο στόχο την εξυπηρέτηση μικροσυμφερόντων. Όλα «στο πόδι», ενώ μπορούσαμε να πάμε πιο οργανωμένα, να συμφωνήσουμε, να τα συζητήσουμε και να πάμε να κάνουμε κάτι διαφορετικό για την παιδεία, που εγώ πιστεύω ότι μπορούσατε να το κάνετε.

Υπάρχει μελέτη βιωσιμότητας των ινστιτούτων αυτών, που προτείνετε; Υπάρχει καμιά επιστημονική αξιολόγηση; Δεν υπάρχει τίποτε. Χαρακτηριστικό παράδειγμα ανοργανωσιάς και έλλειψης σχεδιασμού είναι το γεγονός ότι στο ΠΕΚ, στο Πανεπιστημιακό Ερευνητικό Κέντρο του ΕΚΠΑ, δημιουργείται ένα Ινστιτούτο, με τίτλο, «Διαχείρισης Περιβάλλοντος, Ενεργειακών Πόρων και Κλιματικής Αλλαγής» και ένα επιπλέον, με τίτλο, «Ωκεανογραφίας και Διαχείρισης Θαλάσσιου Περιβάλλοντος». Αυτό δεν πιστεύω να σας έχει διαφύγει. Σε τι εξυπηρετεί; Δεν υπάρχει τίποτα.

Δεν υπάρχουν χρήματα για να χρηματοδοτηθούν όλα αυτά.

Στο άρθρο 22, πέρα από τα Τμήματα, που ιδρύονται, με τη σύμφωνη γνώμη της Συγκλήτου, ιδρύονται και άλλα δύο, το Τμήμα Αγωγής Φροντίδας στην Πρώιμη Παιδική Ηλικία, με έδρα την Καρδίτσα και το Τμήμα Λογοθεραπείας, με έδρα τη Λαμία, που και η ίδια η Λαμία δεν το ζήτησε. Μου θυμίζει, βέβαια, κάτι αυτό. Ευτυχώς, αυτά τα Τμήματα θα ξεκινήσουν το 2022 και αν συμφωνεί, τότε, η Σύγκλητος, δηλαδή, ποτέ. Και να μην ρωτήσω, με τι λογική και από πού θα βρεθούν όλα αυτά τα χρήματα για τους διορισμούς, για να γίνουν όλα τα παραπάνω !

Για τα Τμήματα Φυσικής και Μαθηματικών, στη Λαμία, τι να πω, κύριε Υπουργέ; Σηκώνω ψηλά τα χέρια. Ειλικρινά, σηκώνω ψηλά τα χέρια, γιατί εδώ υπάρχουν τεράστιες ουρές ανέργων μαθηματικών και φυσικών, στη χώρα μας. Είναι αναγκαίο αυτό το Τμήμα; Γιατί να γίνει αυτό το πράγμα; Έχει τόσο μεγάλη ανάγκη η ελληνική αγορά από αυτές τις ειδικότητες; Δεν μπορώ να καταλάβω.

Στο ίδιο άρθρο 22, παράγραφος 3, δίνεται το δικαίωμα εκπόνησης «Πρόγραμμα Μεταπτυχιακών Σπουδών», στα γενικά τμήματα, που, ενδεχομένως, δεν θα υπάρχουν σε δύο χρόνια και το χειρότερο μπορούν να δώσουν και διδακτορικά. Ποιας επιστήμης διδακτορικά; Αυτό είναι έξω από κάθε λογική και αυτό και θα πρέπει να το ξαναδούμε. Πώς θα γίνει αυτό; Πιστεύω ότι θα μας απαντήσετε.

Τέλος, με την παράγραφο 5 του άρθρου 32, αλλάζουν οι προϋποθέσεις υποβολής υποψηφιότητας και επιλογής σε θέση Πρύτανη. Τώρα, είμαστε γνωστοί μεταξύ μας. Είναι ανάγκη να γίνει αυτό, κύριε Υπουργέ; Αυτό μας έφαγε; Λυπάμαι, που το λέω αυτό. Πρόκειται για μια αντισυνταγματική διάταξη, που ορίζει ότι πανεπιστημιακός πλησίον σύνταξης μπορεί να θέσει υποψηφιότητα για Πρύτανης. Τόσο αναγκαίος θα είναι; Αυτό είναι το πρόβλημά μας; Τώρα, γιατί προβλέψατε αυτή τη διάταξη, εσείς μόνο ξέρετε.

Κυρίες και κύριοι της Συμπολίτευσης, μας δίνετε την ευκαιρία με αυτά, δεν θέλω να πιστεύω την λέξη, που είπα, προηγουμένως, αλλά μας βάζετε σε αυτό «το λούκι» να σκεπτόμαστε, τι είναι αυτό που πρέπει, ντε και καλά, να γίνει τώρα;

Αν κάτι προέχει για εσάς, είναι η ικανότητα να διαπραγματεύεται κανείς και να ανταλλάσσει εξυπηρετήσεις με εκείνους, που ελέγχουν τον κρατικό μηχανισμό. Πρέπει να το πάρετε πίσω αυτό. Τα πανεπιστήμια δεν έχουν ανάγκη από κανέναν, ο οποίος θα τα σώσει, όταν σε δύο χρόνια βγαίνει στη σύνταξη !

Όλα αυτά τα φαινόμενα αντανακλούν τη βαθιά σας πεποίθηση και το όνειρο, που προσπαθείτε να πραγματώσετε, μέσα από τέτοιου είδους νομοθετήματα. Αυτό, όμως, δίνει την ευκαιρία σε εμάς να μιλάμε έτσι και ενώ δεν θα θέλαμε να μιλάμε, με αυτόν τον τρόπο. Δεν υπάρχει αμφιβολία για το περιεχόμενο όλων όσων επιδιώκει το Υπουργείο Παιδείας και η Κυβέρνηση στο σύνολό της, όταν κατεβάζει τέτοιες ιδέες και καταθέτει τέτοια άρθρα. Οι προσπάθειες νομοθέτησης του Υπουργείου θα μπορούσαν να διατυπώνονται, με τρόπο, που να ενθαρρύνουν την απόκτηση συμβολικού πολιτισμικού και όχι γραφειοκρατικού πολιτικού κεφαλαίου. Το σημερινό αδιέξοδο μπορεί να ξεπεραστεί, μόνο, αν αφήσετε το θέμα της εκπαιδευτικής μεταρρύθμισης, έξω από οποιοδήποτε κομματικό παιχνίδι.

Κυρίες και κύριοι συνάδελφοι, τελειώνοντας, θα ήθελα να πω ότι όσες αλλαγές και αν επιχειρηθούν στο χώρο της παιδείας, δεν θα επιτευχθεί ποτέ ουσιαστική αναβάθμισή της, εάν δεν ξεπεραστούν μονομέρειες και ιδεοληψίες από όλους μας. Η παιδεία είναι εθνικό θέμα. Δεν κάνατε την προσπάθεια να το καταστήσετε εθνικό θέμα. Δεν ρωτήσατε την Αντιπολίτευση και δεν μας καλέσατε να μιλήσουμε για όλα αυτά, γιατί τότε θα μπορούσατε να μας κατηγορήσετε ότι δεν ήρθαμε σε έναν διάλογο, όπως δεν μπορείτε να μας κατηγορήσετε για τις θέσεις, που παίρνουμε, για τα θέματα της εξωτερικής πολιτικής. Θέλατε μόνοι σας να προχωρήσετε σε κάποια θέματα, τα οποία όφειλαν να είναι εθνικά και όχι προσωπικά, κυβερνητικά. Η Ελλάδα δεν είχε ανάγκη από τέτοιες μεθοδεύσεις, η Ελλάδα έχει ανάγκη από συναίνεση.

Η κοινωνία μας χρειάζεται μια Παιδεία ουσίας, που μπορεί να λειτουργήσει, ως πηγή διαφωτισμού και ως μόνιμη ασφαλιστική δικλίδα, για την αποφυγή μελλοντικών κρίσεων, αλλά μια τέτοια Παιδεία φαίνεται ότι δεν την θέλετε. Μια τέτοια Παιδεία δεν μπορείτε να την προσφέρετε, γιατί, ειλικρινά, σας δόθηκε η ευκαιρία, πριν τέσσερα χρόνια, να κάνετε θαύματα, αλλά δεν θέλατε. Ήρθε, λοιπόν, η ώρα τώρα της κρίσης για όλους μας και πιστεύω ότι αυτή η κρίση δεν θα σας ευχαριστήσει.

Η Δημοκρατική Συμπαράταξη είναι η μόνη παράταξη, που, από την αρχή της αντιμεταρρύθμισής σας, έχει σταθερή και ξεκάθαρη στάση για τις συγχωνεύσεις Τ.Ε.Ι. με τα Α.Ε.Ι.. «Όχι» είπαμε στο πρώτο νομοσχέδιο, «όχι» είπαμε στο δεύτερο νομοσχέδιο, συνεπώς και στο παρόν νομοσχέδιο ψηφίζουμε επί της αρχής, «όχι». Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κ. Ηλιόπουλος.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή)**: Εφόσον το νομοσχέδιο ψηφιστεί, μέχρι τα τέλη του Ιανουαρίου, τότε στο Μηχανογραφικό του 2019, που θα συνταχθεί, το Μάρτιο, θα προβλέπονται τα νέα Τμήματα του νέου Πανεπιστημίου Θεσσαλίας.

Το Τεχνολογικό Εκπαιδευτικό Ίδρυμα Θεσσαλίας, με έδρα τη Λάρισα, καταργείται, ως αυτοτελές Νομικό Πρόσωπο και εντάσσεται στο Πανεπιστήμιο Θεσσαλίας, το οποίο υπεισέρχεται σε όλες τις υποχρεώσεις του Τ.Ε.Ι. Θεσσαλίας. Ο Ειδικός Λογαριασμός Κονδυλίων Έρευνας του Τ.Ε.Ι. Θεσσαλίας εντάσσεται στον Ε.Λ.Κ.Ε. του Πανεπιστημίου Θεσσαλίας κ.λπ..

Το παρόν κατατεθέν νομοσχέδιο, λοιπόν, προβλέπει την κατάργηση των Τ.Ε.Ι. Θεσσαλίας και Στερεάς Ελλάδας και την απορρόφησή τους από το Πανεπιστήμιο Θεσσαλίας και σε ό,τι αφορά τα τμήματα και τη χωροθέτησή τους, την κατάργηση τμημάτων του ΕΚΠΑ και του Γεωπονικού και την αντικατάστασή τους από νέα.

Το σχέδιο νόμου, το οποίο μεταμορφώνει σε ένα άκαμπτο σύστημα την τριτοβάθμια εκπαίδευση, προωθεί πελατειακά συμφέροντα και δεν είναι αποτέλεσμα ουσιαστικών και διεξοδικών συζητήσεων και διαβουλεύσεων, ενώ ούτε καν έχει εκπονηθεί σχετική μελέτη περί βιωσιμότητας.

Η γεωπονική εκπαίδευση απαξιώνεται και υπονομεύεται, εφόσον προβλέπεται διάχυση πλειάδας τμημάτων, σε ολόκληρη την επικράτεια. Η ίδρυση πλήθους τμημάτων γεωπονικών σπουδών πανεπιστημιακού επιπέδου, όπως λέτε, σε πολλές περιπτώσεις, πενταετούς διάρκειας σπουδών και η διασπορά τους, σε όλη την επικράτεια, υποβαθμίζει χαρακτηριστικά τη γεωπονική εκπαίδευση, καθώς δεν υπάρχει σχέδιο ανάπτυξης και στελέχωσης των τμημάτων αυτών και αγνοεί την ανάγκη στελέχωσης και οργάνωσής τους, με αποτέλεσμα να τορπιλίζεται, από την αρχή, το εγχείρημα αυτό.

Σύμφωνα με το άρθρο 2, το πάσης φύσεως προσωπικό του Τ.Ε.Ι. Θεσσαλίας, με τις αντίστοιχες θέσεις, συμπεριλαμβανομένων και των προσωρινών ή προσωποπαγών θέσεων, μεταφέρεται αυτοδικαίως, από την έναρξη ισχύος του παρόντος, στο Πανεπιστήμιο Θεσσαλίας.

Στο άρθρο 3, τα μέλη ΔΕΠ του Τ.Ε.Ι. Θεσσαλίας εντάσσονται στο γενικό τμήμα, με έδρα τη Λάρισα, του Πανεπιστημίου Θεσσαλίας, αποκτούν τους ακαδημαϊκούς τίτλους των μελών ΔΕΠ του Πανεπιστημίου Θεσσαλίας, κατ΄ αντιστοίχιση των θέσεων, που κατέχουν.

Σύμφωνα με το άρθρο 7, το Τεχνολογικό Εκπαιδευτικό Ίδρυμα Στερεάς Ελλάδας καταργείται, από την έναρξη ισχύος του παρόντος, ως αυτοτελές Νομικό Πρόσωπο και εντάσσεται στο Εθνικό Καποδιστριακό Πανεπιστήμιο Αθηνών, στο Γεωπονικό Πανεπιστήμιο Αθηνών και στο Πανεπιστήμιο Θεσσαλίας. Η διαδικασία αυτή ακολουθείται, αντιστοίχως και σε όλες τις σχετικές ενσωματώσεις και συγχωνεύσεις.

Στο άρθρο 14, ιδρύεται στο ΕΚΠΑ, με έδρα τα Ψαχνά του Νομού Ευβοίας, Σχολή Αγροτικής Ανάπτυξης, Διατροφής και Αειφορίας, με τη λειτουργία της να αρχίζει από την έναρξη του ακαδημαϊκού έτους 2019 - 2020, ενώ στο άρθρο 15, προβλέπεται, μεταξύ άλλων, ίδρυση Σχολής Αεροδιαστημικής Επιστήμης και Τεχνολογίας, με έδρα τα Ψαχνά του Νομού Ευβοίας, το οποίο εντάσσεται στη Σχολή Θετικών Επιστημών, γεγονός που δεν σηκώνει, βέβαια, κανένα σχολιασμό και υποδηλώνει ξεκάθαρα την εμφανή εμπαικτική πολιτική του Κόμματός σας.

Στο άρθρο 18, ιδρύεται στο ΕΚΠΑ, Τεχνόπολη, σύμπλεγμα Τεχνολογίας, Τέχνης και Πολιτισμού, στην Περιφέρεια της Χαλκίδας, ως χώρος ανάπτυξης καινοτόμων ερευνητικών, αναπτυξιακών και πολιτιστικών δομών.

Επίσης, ενδεικτικό, σύμφωνα με το άρθρο 19, στο Γεωπονικό Πανεπιστήμιο Αθηνών, καταργούνται, από την έναρξη του ακαδημαϊκού έτους 2019 – 2020, οι υφιστάμενες Σχολές Αγροτικής Παραγωγής, Υποδομών και Περιβάλλοντος και Τροφίμων, Βιοτεχνολογίας και Ανάπτυξης και ιδρύονται Σχολές, όπως Επιστημών των Φυτών, Επιστημών των Ζώων κ.λπ.. Διαπιστώνεται, έτσι, μια ανούσια, αναίτια ανασύνθεση και ένα δύσκαμπτο, πολυπλόκαμο σύστημα, που μάλλον δυσχεραίνει παρά εξομαλύνει τη λειτουργία του Γεωπονικού.

Το σχέδιο νόμου κινείται στον άξονα των μνημονιακών φιλελεύθερων απαιτήσεων, που προβλέπει συγχωνεύσεις Τμημάτων, πλημμελή αναδόμηση του ισχύοντος εκπαιδευτικού συστήματος, το οποίο, αν και νοσεί και χρήζει βελτιώσεως, υποβαθμίζεται και κατακερματίζεται και άλλο, με την ενδεχόμενη υπερψήφιση του νομοσχεδίου, το οποίο πρέπει, βέβαια, να αποσυρθεί.

Οι γεωπονικές σπουδές, που παρέχουν, ήδη, υψηλό επίπεδο καταρτίσεως των σπουδαστών, υπονομεύονται, συστηματικώς, τη στιγμή που θα έπρεπε να παρέχουν άριστες προδιαγραφές, με στόχο την ενίσχυση του πρωτογενούς τομέα και την ανάκαμψη της πρωτογενούς παραγωγής.

Η ίδρυση στο Πανεπιστήμιο Θεσσαλίας νέων Τμημάτων, που οδηγεί στον υπερδιπλασιασμό του αριθμού των υπαρχόντων, σήμερα, Τμημάτων και η διασπορά του σε πέντε πόλεις της Θεσσαλίας και της Στερεάς Ελλάδας έχει, ως αποτέλεσμα, τη δραματική όξυνση των ήδη σημαντικών προβλημάτων του Πανεπιστημίου Θεσσαλίας, καθιστώντας το δυσλειτουργικό, δύσκαμπτο και πιο κοστοβόρο.

Η ίδρυση Πανεπιστημιακών Τμημάτων στο Πανεπιστήμιο Θεσσαλίας, τα οποία στερούνται στιβαρού ακαδημαϊκού υποβάθρου και με αντικείμενα παραπλήσια με τα υπάρχοντα Τμήματα του Πανεπιστημίου, είναι επίσης, προβληματική.

Καταψηφίζουμε και στις επόμενες συνεδριάσεις θα αναλύσουμε και επί των άρθρων.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστώ πολύ.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ευχαριστώ πολύ, κύριε Πρόεδρε.

Νομίζω ότι εάν πούμε ότι η Κυβέρνηση «ανεβάζει στροφές» στο νομοθετικό της έργο, που αφορά στην εκπαίδευση, δεν θα είναι έξω από την αλήθεια και με το σημερινό νομοσχέδιο, προχωρά στο τρίτο βήμα, όπως το ονομάζει η ίδια «βήμα εξορθολογισμού και αναδιάταξης της αρχιτεκτονικής της τριτοβάθμιας εκπαίδευσης της χώρας», έτσι ακριβώς, το αναγράφει στην Αιτιολογική Έκθεση. Βεβαίως, επάνω στα σχέδια, που έχουν ήδη εκπονηθεί από την Ε.Ε. και τον ΟΟΣΑ, σχέδια με τα οποία ο ΣΥ.ΡΙΖ.Α., όπως και όλα τα αστικά Κόμματα, συμφωνούν, σχέδια και κατευθύνσεις, που υπηρετούν, πριν απ' όλα, την καλύτερη δυνατή προσαρμογή της εκπαίδευσης, στην προκειμένη περίπτωση της τριτοβάθμιας, στο άρμα των αναγκών της κερδοφορίας των επιχειρηματικών ομίλων, στο άρμα των συνολικότερων επιδιώξεων του κεφαλαίου, μέσα από αυτή τη σχέση, την υπαρκτή και αντικειμενική, που υπάρχει, ανάμεσα στην παιδεία και την οικονομία.

Αυτοί οι σχεδιασμοί για την τριτοβάθμια εκπαίδευση ήταν, που αποτυπώθηκαν και στα μνημονιακά κείμενα, προκειμένου να αποκτήσουν έναν πιο έντονα δεσμευτικό χαρακτήρα, ξεκίνησαν να υλοποιούνται από την Κυβέρνηση ΣΥ.ΡΙΖ.Α. – ΑΝ.ΕΛ., με το Πανεπιστήμιο Δυτικής Αττικής, συνεχίστηκαν με το Πανεπιστήμιο Ιωαννίνων και το Ιόνιο Πανεπιστήμιο και να τώρα βρισκόμαστε μπροστά στο τρίτο βήμα, πιο σύνθετο και πιο μεγαλεπήβολο, αφού αφορά σε τρία Πανεπιστήμια και δύο Τ.Ε.Ι. Ακολουθεί, κατά πάσα πιθανότητα, από όσα διαβάζουμε στον Τύπο, η συγχώνευση του Διεθνούς Πανεπιστημίου Θεσσαλονίκης με τα Τ.Ε.Ι. Κεντρικής Μακεδονίας και έπεται, βεβαίως, ανάλογη συνέχεια, σε όλη τη χώρα.

Και στη μεταμνημονιακή, λοιπόν, εποχή, συνεχίζεται παντού η υλοποίηση των μνημονιακών, με την ίδια μάλιστα, αν όχι μεγαλύτερη, ένταση, έτσι, για να μην υπάρχει και καμία αμφιβολία για την πολιτική, που συνεχίζεται απτόητη, τσακίζοντας δικαιώματα και λαϊκές κατακτήσεις. Φτάνει, μάλιστα, η Κυβέρνηση, στο συγκεκριμένο νομοσχέδιο, με την Αιτιολογική Έκθεση, να δίνει «συγχωροχάρτι», αναγνωρίζοντας καλό σκοπό στο αλησμόνητο Σχέδιο «ΑΘΗΝΑ» του κ. Αρβανιτόπουλου, της Ν.Δ., σχέδιο τελικά, που δεν υλοποιήθηκε, αφού, όπως αναφέρεται στην Αιτιολογική Έκθεση, το έφαγε η αγωνία του για εξοικονόμηση πόρων και η προσέγγιση του στόχου, άγαρμπη, τελείως. Δεν ήταν, όπως φέρεται, ούτε η κατάλληλη, ούτε και η πιο ενδεδειγμένη. Βεβαίως, εδώ ο ΣΥ.ΡΙΖ.Α., σε μια προσπάθεια να τις ξορκίσει και να τις αποφύγει σήμερα, κάνει πως ξεχνά τις μεγάλες φοιτητικές κινητοποιήσεις, που παρεμπόδισαν, τότε, το σχέδιο αναδιάρθρωσης των Α.Ε.Ι. από τη Ν.Δ., σχέδιο, που, σήμερα, επανέρχεται, με άλλο περιτύλιγμα, αλλά με το ίδιο περιεχόμενο και, κυρίως, με τον ίδιο στόχο.

Πρόκειται, φυσικά, μιλώντας γι΄ αυτήν την αναγραφή στην Αιτιολογική Έκθεση, για τη δημόσια παραδοχή της Κυβέρνησης, ότι συνεχίζει, με πιο επιδέξιο, είναι αλήθεια τρόπο, την πολιτική όλων των προηγούμενων κυβερνήσεων, της Ν.Δ. και του ΠΑ.ΣΟ.Κ., στην Τριτοβάθμια Εκπαίδευση, όπως και παντού.

Το κυβερνητικό νομοσχέδιο δεν στερείται βαρύγδουπων αναφορών, περί ενεργούς απάντησης - του νομοσχεδίου εννοείται - στις διεθνείς προκλήσεις. Αλήθεια, ποιες είναι αυτές οι προκλήσεις; Μήπως η ανταγωνιστικότητα, που εκδηλώνεται, ως άγριος ανταγωνισμός καπιταλιστικών χωρών και επιχειρηματικών ομίλων, σαν και αυτόν, που εξελίσσεται, εδώ κοντά στη γειτονιά μας, στην ανατολική Μεσόγειο, αλλά και ως επιδίωξη μείωσης της τιμής της εργατικής δύναμης, που, σε συνδυασμό με την αύξηση της παραγωγικότητας, οδηγεί σε μεγαλύτερη καπιταλιστική κερδοφορία; Αυτές είναι οι προκλήσεις, στις οποίες απαντά το νομοσχέδιο;

Το κυβερνητικό νομοσχέδιο μιλά, επίσης, για τις παθογένειες και τις αγκυλώσεις της Τριτοβάθμιας Εκπαίδευσης και για την ανασυγκρότησή της, την ισχυροποίησή της, ώστε να γίνει πιο δυναμική και πιο καινοτόμα.

Τι μπορεί, όμως, να σημαίνουν όλα αυτά για τους φοιτητές; Μήπως θα μειωθεί το κόστος σπουδών; Μήπως θα ενισχυθεί η φοιτητική μέριμνα; Μήπως θα καταργηθεί η σημερινή λειτουργία των ιδρυμάτων, με επιχειρηματικά κριτήρια ή μήπως θα ενισχυθεί το περιεχόμενο σπουδών, ώστε να συνδέεται ο επιστήμονας, όλο και περισσότερο, όλο και πιο βαθιά με το επιστημονικό του αντικείμενο; Μήπως θα μειωθεί η ανεργία των αποφοίτων και θα βρίσκει κανείς δουλειά στο αντικείμενο σπουδών του, με πλήρη δικαιώματα; Μήπως θα αρκεί το πτυχίο, για να βρίσκει κανείς δουλειά και θα πάψουν πια να είναι υποχρεωτικά και να απαιτούνται τα μεταπτυχιακά, τα πιστοποιητικά, η πανάκριβη κατάρτιση και τόσα άλλα, που, με απροκάλυπτο τρόπο, μπαίνουν και στο νέο σύστημα προσλήψεων, που προανήγγειλε ο κ. Υπουργός, με την επικείμενη τροπολογία για τις προσλήψεις των εκπαιδευτικών; Μήπως η έρευνα στα ερευνητικά κέντρα των νέων πανεπιστημιακών ιδρυμάτων θα αφορά στις λαϊκές ανάγκες και η απασχόληση των ερευνητών θα γίνεται, με πλήρη εργασιακά και ασφαλιστικά δικαιώματα;

Το νομοσχέδιο απαντά αρνητικά σε όλα αυτά τα ερωτήματα και τα προσπερνά, σαν να μην υπάρχουν, δεν ασχολείται καν με τις πιεστικές ανάγκες των φοιτητών ούτε, φυσικά, απαντά στις αγωνίες για το μέλλον τους. Αντίθετα, μιλά συνεχώς και πολύ, για τις αναπτυξιακές ανάγκες της χώρας και των περιφερειών, τις οποίες πρέπει να υπηρετήσουν τα νέα πανεπιστημιακά ιδρύματα, μόνο που πρόκειται για τις ανάγκες της ελληνικής αστικής τάξης, για τις ανάγκες των επιχειρηματικών ομίλων της χώρας, για τις ανάγκες των Ελλήνων κεφαλαιοκρατών, που αναζητούν νέα πεδία κερδοφορίας, σε πολύ συγκεκριμένους κλάδους. Όλο αυτό, βέβαια, καμία απολύτως σχέση δεν έχει με την οικονομική εκείνη ανάπτυξη, που σχεδιάζεται και λειτουργεί, για να ικανοποιεί τις λαϊκές ανάγκες.

Οφείλουμε, όμως, εδώ να αναγνωρίσουμε ότι πραγματικά δεν υπήρξε άλλη κυβέρνηση, που να μπορεί να συναγωνιστεί τη συγκυβέρνηση ΣΥΡΙΖΑ – ΑΝΕΛ, στους ταχύτατους ρυθμούς, με τους οποίους προχωρά στη συγκρότηση του λεγόμενου «ενιαίου χώρου ανώτατης εκπαίδευσης», μια ορολογία, καταρχήν, ψευδεπίγραφη, όσο και παραπλανητική και μια διαδικασία ευρωενωσιακής προέλευσης, που, αν την δει κανείς προσεκτικά, δεν έχει και τόσο γεωγραφική διάσταση.

Αντίθετα, άλλο είναι το περιεχόμενο αυτού του δήθεν ενιαίου χώρου. Μέσα σ' αυτό το χώρο, που μόνο ενιαίος δεν είναι, σωρεύονται μαζί πανεπιστημιακά τμήματα Α΄, Β΄ και Γ΄ κατηγορίας, απόφοιτοι και πτυχία πολυκατηγοριοποιημένα.

Στα πλαίσια αυτά, έχει περάσει ήδη η «πανεπιστημιοποίηση» των Τ.Ε.Ι. Αθήνας και Πειραιά και των Τ.Ε.Ι. Ιονίου και Ηπείρου, ενώ σειρά έχουν, με το νομοσχέδιο, τα Τ.Ε.Ι. Στερεάς Ελλάδος και Θεσσαλίας.

Το νομοσχέδιο προβλέπει επίσης αλλαγές και αναδιαρθρώσεις στο ΕΚΠΑ και στο Γεωπονικό Πανεπιστήμιο, με δημιουργία νέων Σχολών και Τμημάτων, κατάργηση άλλων και ένταξη Τμημάτων από το πρώην Τ.Ε.Ι. Στερεάς Ελλάδας. Επιπλέον, το σχέδιο νόμου προβλέπει την κατάτμηση του Τμήματος Φιλοσοφίας, Παιδαγωγικής και Ψυχολογίας σε δύο νέα Τμήματα, Τμήμα Φιλοσοφίας και Παιδαγωγικό Τμήμα Δευτεροβάθμιας Εκπαίδευσης.

Φυσικά, με το σχέδιο νόμου, το Πανεπιστήμιο Θεσσαλίας γιγαντώνεται, αφού ιδρύονται πολλά νέα Τμήματα, μετονομάζεται, συγχωνεύονται ή καταργούνται, με γνώμονα, όμως, πάντα τις απαιτήσεις της αγοράς, την υπηρέτηση της κερδοφορίας των μεγάλων επιχειρήσεων, ανά κλάδο και Περιφέρεια.

Τα νέα πανεπιστημιακά Τμήματα τώρα, πραγματικά «Πανεπιστήμια Φρανκενστάιν», τερατογενέσεις, που προκύπτουν, από ανορθολογικές και αντιεπιστημονικές συνενώσεις υπαρχόντων Τμημάτων, είναι αποτέλεσμα της μεγαλύτερης προσαρμογής στις ορέξεις του κεφαλαίου και όχι βέβαια, «μίας πρόχειρης και μη αξιολογούμενης μελετημένης καλύτερα πρότασης», όπως διατείνεται η Ν.Δ. και τα άλλα Κόμματα, που κατηγορούν την Κυβέρνηση.

Η Κυβέρνηση και με αυτό το νομοσχέδιο, νομίζουμε ότι δείχνει ποια είναι η πραγματική της ανησυχία: Να προχωρήσει η επιχειρηματική δραστηριότητα των νέων Ιδρυμάτων, κυρίως στο κομμάτι της έρευνας, να στηθούν πανεπιστημιακές υποδομές και προγράμματα, που θα υπηρετούν πιο αποτελεσματικά την κερδοφορία μεγάλων επιχειρήσεων, σε κάθε κλάδο και γι' αυτό, άλλωστε, ιδρύει, με τόση επιμέλεια, μέχρι την παραμικρή λεπτομέρεια, τα νέα Ερευνητικά Ινστιτούτα και τα Τεχνολογικά Πάρκα, ιδιωτικο-οικονομικής λειτουργίας, πάντοτε, εντός των Α.Ε.Ι., αφήνοντας, για άλλη μια φορά στον αέρα, κυριολεκτικά, τα πραγματικά, όπως είπαμε προβλήματα των φοιτητών, σχετικά με τις μορφωτικές και τις βιοτικές τους ανάγκες.

Καμιά κουβέντα, όπως είπαμε, δεν γίνεται για τα ζητήματα της φοιτητικής μέριμνας, για τα ζητήματα της ουσιαστικής και ολόπλευρης στήριξης της λειτουργίας ενός πανεπιστημιακού ιδρύματος, με διδακτικό και λοιπό προσωπικό, με υποδομές, με αίθουσες και εργαστήρια, με σύγχρονα συγγράμματα. Ξέρετε, τα ερωτήματα προκύπτουν, πέραν και άσχετα από τη θέση, που παίρνει κανείς, απέναντι στο εγχείρημα, θετική ή αρνητική. Πώς θα στηριχτούν αυτές οι επτά νέες Σχολές, που ιδρύονται και τα 39, παρακαλώ, νέα πανεπιστημιακά Τμήματα; Πώς; Με ποιο προσωπικό; Με ποια χρηματοδότηση; Μήπως, με αυτήν τη χρηματοδότηση, που οδηγεί, τα σημερινά Ιδρύματα να λειτουργούν στα όριά τους; Είναι φανερό. Νομίζουμε ότι χωρίς γενναία χρηματοδότηση, τίποτα απολύτως δεν μπορεί να γίνει και η εμπειρία από το Πανεπιστήμιο Δυτικής Αττικής, εδώ και ένα χρόνο, είναι αποκαλυπτική. Ένα χρόνο, μετά το πρώτο επιχείρημα αυτού του ενιαίου χώρου και της συγχώνευσης και της πανεπιστημιοποίησης των Τ.Ε.Ι. Αθήνας και Πειραιά, τα προβλήματα στο Πανεπιστήμιο Δυτικής Αττικής είναι εκρηκτικά: Ελλείψεις υποδομών και προσωπικού, απολύσεις εκτάκτων, που επί χρόνια καλύπτουν πάγιες και διαρκείς ανάγκες, παρά τις σχετικές εξαγγελίες και υποσχέσεις της Κυβέρνησης για κατοχύρωση των συμβασιούχων, τροποποιήσεις προγραμμάτων σπουδών, σε μια προσπάθεια διαχείρισης της κατάστασης, εργαστηριακά μαθήματα, που πρακτικά αφαιρούνται και μετατρέπονται σε θεωρητικές διαλέξεις, εργαστήρια να πραγματοποιούνται σε ομάδες, ανά δύο εβδομάδες, προκειμένου να εκτονωθεί το πρόβλημα των υπεράριθμων φοιτητών, συνθέτουν την πραγματικότητα του τμήματος Μηχανολογίας του Πανεπιστήμιου Δυτικής Αττικής, ενώ και στα θεωρητικά μαθήματα στριμώχνονται μέχρι και 200 φοιτητές, σε αίθουσες, που χωρούν το πολύ 130 άτομα.

Θέλουμε να πούμε ότι και με το σημερινό νομοσχέδιο, μένουν επίσης στον αέρα και οι σημερινοί φοιτητές, που βρίσκονται, σε μεγάλα έτη, καθώς και απόφοιτοι, που δεν έχουν την επιλογή να τελειώσουν ένα πανεπιστημιακό Τμήμα, διαμορφώνοντας έτσι, με αυτόν τον τρόπο, γιατί αυτό τελικά γίνεται, επιπλέον κατηγορίες πτυχίων και αποφοίτων σε κάθε επιστημονικό αντικείμενο.

Η προβλεπόμενη αναδιάρθρωση του ΕΚΠΑ και του Γεωπονικού Πανεπιστήμιου, ασφαλώς και δεν είναι πρόχειρη, όπως ισχυρίζεται η Ν.Δ., αντίθετα, υπηρετεί, με τον καλύτερο τρόπο, την προσαρμογή του περιεχομένου και της δομής των πανεπιστημιακών σπουδών στις ορέξεις των επιχειρηματικών ομίλων. Χαρακτηριστική γι' αυτό είναι η ιδιαίτερη φροντίδα, που δείχνει η Κυβέρνηση, σε τομείς επένδυσης του κεφαλαίου, όπως είναι η λεγόμενη διατροφή, διαμορφώνοντας, με τον παρόν νομοσχέδιο, τέσσερα, παρακαλώ, Τμήματα Διατροφής, Διατροφολογίας και Διαιτολογίας, δυο σε Θεσσαλία και δυο σε Αθήνα.

Σε αυτές τις αλλαγές, βεβαίως, δεν δίνεται καμία απάντηση για το πώς θα στηριχθούν αυτά τα τμήματα, πώς θα εξασφαλιστεί η λειτουργία τους, με πλήρες ακαδημαϊκό και λοιπό προσωπικό, υποδομές και προγράμματα σπουδών, ενώ, με την εξέλιξη για την κατάτμηση του ΦΠΨ, δηλαδή, του Τμήματος Φιλοσοφίας, Παιδαγωγικής, Ψυχολογίας, διαμορφώνονται νέες επιπλέον ταχύτητες αποφοίτων και πτυχίων, προετοιμάζεται το έδαφος για να δίνονται νέες πιστοποιήσεις, όπως η Παιδαγωγική Επάρκεια, επί πληρωμή πάντα και εκτός πτυχίου.

Κλείνοντας, θα θέλαμε να δηλώσουμε ότι ως Κ.Κ.Ε. θα καταθέσουμε δύο τροπολογίες στην κατεύθυνση της διευκόλυνσης των φοιτητών να ολοκληρώσουν τις σπουδές τους, χωρίς επιπλέον κωλύματα και δυσκολίες. Τροπολογίες, που θα αφορούν τόσο στις μετεγγραφές όσο και τα δικαιώματα των φοιτητών και των αποφοίτων.

Τελειώνοντας, θα ήθελα να πω ότι το Κ.Κ.Ε. είναι αντίθετο στο παρόν σχέδιο νόμου, γιατί είναι αντίθετο στο σύνολο της αντιεκπαιδευτικής πολιτικής της Ε.Ε. και της Κυβέρνησης. Ο λόγος, κατά τη γνώμη μας, είναι τώρα στους φοιτητές, στο ακαδημαϊκό και λοιπό προσωπικό, ώστε να μην περάσει το νομοσχέδιο, για μια ουσιαστική πραγματικά αναβάθμιση των σπουδών και για πτυχία, που θα είναι η μοναδική προϋπόθεση, για να έχει κανείς πρόσβαση στο επάγγελμα. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητες Έλληνες – Εθνική Πατριωτική Δημοκρατική Συμμαχία):** Κύριε Πρόεδρε, κυρίες και κύριοι συνάδελφοι, χρόνια πολλά και καλή χρονιά. Εύχομαι η φετινή χρονιά να είναι εξίσου εποικοδομητική προς όφελος των νέων, σε συνέχεια της καθολικής αναμόρφωσης του εκπαιδευτικού πεδίου, που δρομολογείται, κατά τα τελευταία χρόνια, με σειρά νομοθετημάτων.

Σε αυτήν την κεντρική φιλοσοφία, θεωρώ ότι εντάσσεται και το παρόν σχέδιο νόμου του Υπουργείου Παιδείας, σε συνέχεια των βημάτων, που έχουν έως τώρα καταγραφεί, προκειμένου να εναρμονιστούμε, με τις σύγχρονες αυξημένες απαιτήσεις των καιρών, που επιτάσσουν τη δημιουργία εκπαιδευτικών ιδρυμάτων, με μεγαλύτερη εξωστρέφεια και αυξημένες δυνατότητες παραγωγής ερευνητικού έργου, με στόχο την απονομή ακαδημαϊκών τίτλων εγνωσμένου διεθνούς κύρους και την προσέλκυση περισσότερων νέων φοιτητών, ακόμη και από το εξωτερικό.

Βασική επιδίωξη των διατάξεων του παρόντος είναι η επίλυση των προβλημάτων, η αντιμετώπιση των δυσλειτουργιών και η θεραπεία των αδυναμιών, που εντοπίζονται στα ΑΕΙ, προκειμένου να ξεπεραστούν τα σωρευμένα αδιέξοδα του παρελθόντος και να απεγκλωβιστούν οι νέες γενιές των σπουδαστών. Εφαρμόζεται και προωθείται η κεντρική αρχιτεκτονική, που διέπει τις πρόσφατες αλλαγές, που νομοθετήθηκαν, στην περίπτωση του Πανεπιστημίου Ιωαννίνων και του Ιονίου Πανεπιστημίου, το περασμένο καλοκαίρι, με στόχο την αποτελεσματικότερη αντιμετώπιση των προκλήσεων του μέλλοντος και τη διασύνδεση των αναγκών της τοπικής κοινωνίας, αλλά και της οικονομίας. Επίσης, στην ίδια κατεύθυνση, κινήθηκε και η ίδρυση Πανεπιστημίου Δυτικής Αττικής.

Αγαπητοί συνάδελφοι, η πολιτική του ενιαίου χώρου Ανώτατης Εκπαίδευσης, που βρίσκεται σε εξέλιξη, επιχειρεί να αλλάξει ριζικά το υφιστάμενο καθεστώς απομονωτισμού των ιδρυμάτων, που καταγράφεται, σε ολόκληρη την επικράτεια. Σε κάθε περίπτωση, τηρείται απαρέγκλιτα η στρατηγική, που έχει κριθεί, ως η πλέον κατάλληλη λύση και δεν είναι άλλη από την αποφυγή του καθεστώτος απομονωτισμού των εκπαιδευτικών ιδρυμάτων, μέσα από τη δημιουργία ισχυρότερων ανώτατων ακαδημαϊκών ιδρυμάτων, ικανών να πρωταγωνιστήσουν στη χώρα, για τις επόμενες δεκαετίες, να διεκδικήσουν περίοπτη θέση, στο διεθνή ακαδημαϊκό χάρτη και να συμβάλλουν στην οικονομική και κοινωνική ανάπτυξη της πατρίδας.

Το συγκεκριμένο σχέδιο νόμου απορρίπτει την κατ’ επίφαση ανωτατοποίηση των ΤΕΙ και την άνευ όρων πανεπιστημοποίησή τους, καθώς αυτές οι δύο λύσεις αποτέλεσαν αστοχίες, που, δυστυχώς, εφαρμόστηκαν, κατά το παρελθόν. Αντίθετα, οι λύσεις, που περιλαμβάνονται, στις προτεινόμενες διατάξεις των 52 συνολικά άρθρων του παρόντος, είναι αποτέλεσμα συγκερασμού πορισμάτων, που φέρουν τη σύμφωνη γνώμη των στελεχών και των διοικήσεων των ιδρυμάτων αυτών, έχοντας λάβει υπόψη τόσο τις ανάγκες των τοπικών κοινωνιών όσο και των ιδίων των σπουδαστών, κατά τη διάρκεια μιας εκτενούς διαβούλευσης, που πρέπει να υπογραμμίσουμε ότι διήρκεσε έναν ολόκληρο χρόνο.

Επιχειρείται να ξεπεραστούν τα γνωστά προβλήματα, που αφορούν την αλληλοκάλυψη των κοινών γνωστικών πεδίων, που παρέχονται, ταυτόχρονα, μεταξύ πανεπιστημίων και ΤΕΙ, ενώ παράλληλα θεραπεύεται το πρόβλημα της υποστελέχωσης και της υποχρηματοδότησης, που έπληξε, επί σειρά ετών, τα μικρά σε μέγεθος και χωρικά διασπαρμένα Τεχνολογικά Εκπαιδευτικά Ιδρύματα, τα ΤΕΙ, δηλαδή.

Τρία σημαντικά Πανεπιστήμια, με αξιόλογη προσφορά, πολυετή εμπειρία και διεθνείς διακρίσεις, καθώς και δύο από τα μεγαλύτερα τεχνολογικά ιδρύματα της χώρας, μέσω του παρόντος σχεδίου νόμου, καθίστανται ικανά να αντικρύσουν το μέλλον, με μεγαλύτερες απαιτήσεις. Το Πανεπιστήμιο Θεσσαλίας, από όπου και κατάγομαι, το Εθνικό Καποδιστριακό Πανεπιστήμιο Αθηνών και το Γεωπονικό Πανεπιστήμιο Αθηνών, καθώς και το ΤΕΙ Θεσσαλίας, αλλά και το ΤΕΙ Στερεάς Ελλάδας εντάσσονται, πλέον, στο νέο αναμορφωμένο εθνικό εκπαιδευτικό χάρτη, που διαμορφώνεται, έτοιμα να προσφέρουν τις υπηρεσίες τους προς όφελος των σπουδαστών, αλλά και της εθνικής οικονομίας.

Μέσα από την προτεινόμενη σύμπραξη των πανεπιστημίων με τα ΤΕΙ, που προωθείται, αλλά και μέσα από τις επιμέρους συνέργειες των Ανώτατων Εκπαιδευτικών Ιδρυμάτων, εισάγονται νέες εκπαιδευτικές δομές, δημιουργούνται νέα τμήματα και νέες σχολές. Ο αριθμός των τμημάτων και των σχολών του Γεωπονικού Πανεπιστημίου Αθηνών υπερδιπλασιάζεται, ενώ, παράλληλα, ενθαρρύνεται η λειτουργία των πρώτων αγγλόφωνων προπτυχιακών προγραμμάτων σπουδών στα Πανεπιστήμια Θεσσαλίας και Αθηνών, σε συνεργασία με το Διεθνές Πανεπιστήμιο, εξέλιξη, που αναμένεται να δώσει ώθηση στην επιδιωκόμενη διεθνοποίηση των εκπαιδευτικών ιδρυμάτων της Ελλάδας.

Στόχος είναι οι τίτλοι των αποφοίτων να αποκτήσουν μία προστιθέμενη αξία, ενώ πολλαπλά χαρακτηρίζονται τα οφέλη και από την εγκατάσταση Ανώτατων Εκπαιδευτικών Ιδρυμάτων, σε ένα διευρυμένο δίκτυο πόλεων της περιφέρειας. Η γενικότερη στρατηγική, που εφαρμόζεται, μέσα από τις προτεινόμενες διατάξεις, επιδιώκει να καταστήσει ελκυστικότερα τα εκπαιδευτικά ιδρύματα τόσο σε όρους ακαδημαϊκούς, όπως η προσέλκυση φοιτητών - μελών ΔΕΠ και επιστημονικών συνεργατών όσο και σε όρους ανάπτυξης συνεργασιών, με την Τοπική Αυτοδιοίκηση, με τις ΔΕΚΟ, με τα Επιμελητήρια και με άλλους επιχειρηματικούς φορείς, σε τοπικό, εθνικό και διεθνές επίπεδο.

Στο παρελθόν, η παράλληλη, συχνά απρογραμμάτιστη και πελατειακή ίδρυση τμημάτων σε πανεπιστήμια και ΤΕΙ, είχε ως αποτέλεσμα τη δημιουργία σύγχυσης στους αποφοίτους, σχετικά με τα επαγγελματικά τους δικαιώματα. Σε ό,τι αφορά το νέο ακαδημαϊκό περιβάλλον, που διαμορφώνεται, εκτιμώ πως το παρόν εγχείρημα συνιστά ένα ακόμη σημαντικό βήμα για τη διαμόρφωση του ενιαίου χώρου εκπαίδευσης και έρευνας των Ανωτάτων Εκπαιδευτικών Ιδρυμάτων, βήμα, που έχει τη συναίνεση των ιδίων των ιδρυμάτων και δύναται να συμβάλει περαιτέρω στην οικονομική ανάπτυξη της χώρας.

Το έχω ξαναπεί, κύριοι συνάδελφοι, και θα το επαναλάβω ότι η διεύρυνση της πανεπιστημιακής και της ανώτερης τεχνικής επαγγελματικής εκπαίδευσης αποτελεί το μέσο για την υλοποίηση της απώτερης επένδυσης, που πραγματοποιείται, με επίκεντρο το ανθρώπινο κεφάλαιο, με επίκεντρο τις νέες γενιές, στις οποίες, σύντομα, θα παραδώσουμε τη σκυτάλη δημιουργίας και ανάπτυξης της χώρας.

Οι Ανεξάρτητοι Έλληνες, κύριε Πρόεδρε, υπερψηφίζουμε το παρόν σχέδιο νόμου, το οποίο επιχειρεί να προχωρήσει σε σειρά βελτιώσεων, που καταπολεμούν τις παθογένειες και τις αγκυλώσεις του παρελθόντος, με στόχο τη δημιουργία ενός σταθερού εκπαιδευτικού υπόβαθρου, ικανού να σηκώσει το βάρος των προκλήσεων του μέλλοντος. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού):** Θα ξεκινήσω με ένα γενικό σχόλιο και θα επαναλάβω αυτά, που έλεγα, εδώ και ένα χρόνο, που είχε ξεκινήσει η τάση της πανεπιστημιοποίησης των ΤΕΙ, καθότι η Κυβέρνηση είχε βάλει μπροστά ένα σχέδιο κατάργησης της συγκεκριμένης βαθμίδας, της βαθμίδας των ΤΕΙ. Το ερώτημα είναι, αν χρειαζόμαστε τα ΤΕΙ ή όχι. Αυτή η συζήτηση ποτέ δεν έγινε ή μάλλον έγινε, αλλά δεν είχε καταλήξει σε αυτό, που βλέπουμε, σήμερα. Θα θυμίσω ξανά τι πρότεινε ο ίδιος ο Υπουργός, πριν από δύο χρόνια, όταν γινόταν αυτή η συζήτηση στην Επιτροπή Μορφωτικών Υποθέσεων. Έλεγε, στις 6/6/2016, όταν ήταν Πρόεδρος της Επιτροπής Μορφωτικών Υποθέσεων ο κ. Γαβρόγλου: «Μακροπρόθεσμα και ύστερα από εξέταση μιας σειράς στοιχείων από ολιγομελή επιτροπή, θα υπάρξει διαβούλευση για το ενδεχόμενο της ένταξης των ΤΕΙ σε μία από τις εξής κατηγορίες: Πρώτον, αυτά που είναι ήδη ισοδύναμα, με αντίστοιχα πανεπιστημιακά τμήματα ή καλύπτουν επιστημονικά πεδία, που δεν θεραπεύονται από πανεπιστήμια. Δεύτερον, αυτά που δεν πληρούν τις παραπάνω προϋποθέσεις, αλλά θα μπορούσαν να τις καλύψουν, εντός 3ετίας και τρίτον, αυτά που θα μπορούσαν να συνεχίσουν να υπάρχουν στα ΤΕΙ, ως τμήματα, που παρέχουν τεχνολογική εκπαίδευση, περισσότερο συμβατή, με τον αρχικό σκοπό ίδρυσής τους».

Θα σας πω, καταρχήν, ότι είμαστε θετικά διακείμενοι προς την αναβάθμιση πανεπιστημίων και ΤΕΙ. Εμείς τότε λέγαμε ότι είναι μία μεγάλη κουβέντα, που θα πρέπει να ανοίξουμε, σχετικά με το εάν θα πρέπει να υπάρχουν τεχνολογικά εκπαιδευτικά ιδρύματα και, αν θέλουμε, στο παραγωγικό μοντέλο της χώρας να υπάρχουν εκείνα τα μεσαία τεχνολογικά στελέχη στην πυραμίδα της παραγωγής ή όχι. Η γνώμη μας είναι ότι πρέπει να υπάρχουν και έχουν ρόλο να παίξουν τα Τεχνολογικά Ιδρύματα. Επίσης, υπάρχουν τμήματα διαφόρων ΤΕΙ, που, σε δυσκολότερες συνθήκες, από τα πανεπιστήμια, εμφανίζουν πολύ καλή δουλειά και είναι πραγματικοί φύλακες αριστείας και αυτά θα πρέπει να τα δούμε ξεχωριστά. Αυτό σημαίνει ότι πρέπει, πρώτα από όλα, να γίνει αξιολόγηση και μετά τις όποιες αποφάσεις και όχι αποφάσεις, με πελατειακά κριτήρια, όπως έχουμε δει να γίνονται, κατά κόρον, στο παρελθόν. Παραδείγματος χάριν, να μη φύγει από την πόλη μου το πανεπιστήμιο ή το ΤΕΙ και ο νοών νοείτο. Αυτή, λοιπόν, ήταν η πρότασή μας και ήταν ίδια με την τότε δική σας πρόταση στο συγκεκριμένο θέμα. Από εκεί και πέρα, λέγαμε να δημιουργηθούν μονοπάτια ανέλιξης για όσους φοιτητές των ΤΕΙ θέλουν να προχωρήσουν, παράλληλα και με τη δουλειά τους. Υπήρχε, λοιπόν, από τότε, από το 2016, η στρατηγική, και μάλιστα, μέσα από μία θεσμική διαδικασία, αυτήν της Επιτροπής Μορφωτικών Υποθέσεων. Το σχέδιο αυτό, όμως, πετάχτηκε στον κάλαθο των αχρήστων, γιατί ανακαλύφθηκε το γαϊτανάκι των συγχωνεύσεων, ξεκινώντας από το Πανεπιστήμιο Δυτικής Αττικής. Τα κάνετε όλα γρήγορα, στο άψε - σβήσε, χωρίς μία περίοδο ωρίμανσης, μόνο και μόνο, για προεκλογικούς λόγους.

Η bottom up προσέγγιση, για την οποία κάνατε λόγο και εσείς και αναφέρεται στην Αιτιολογική Έκθεση, δηλαδή, η από κάτω προσέγγιση, είναι και αυτή που τη στηλιτεύατε, το 2016, λέγοντας ότι εξωακαδημαϊκές προτεραιότητες και πιέσεις παραγόντων της Τοπικής Αυτοδιοίκησης οδήγησαν στη διασπορά πολλών νέων τμημάτων, σε διάφορες πόλεις και κωμοπόλεις της Ελλάδος. Τις περισσότερες φορές, αρωγοί σε αυτήν τη διαδικασία – λέγατε τότε – ήταν και οι διοικήσεις των ιδρυμάτων, καθώς και μέλη ΔΕΠ και ΕΕΠ, που ανέλαβαν την υλοποίηση της διεύρυνσης. Τι άλλαξε, λοιπόν, σήμερα; Ήταν αρωγοί κακών πρακτικών τότε οι διοικήσεις και τώρα είναι αρωγοί καλών πρακτικών, επειδή ακριβώς έχετε εσείς την Κυβέρνηση;

Επίσης, η Αρχή Διασφάλισης Ποιότητας για την Ανώτατη Εκπαίδευση, η ΑΔΙΠ, αγνοήθηκε, πλήρως. Μάλιστα, στη φετινή ετήσια Έκθεσή της, η ΑΔΙΠ λέει ότι είναι ακατάλληλος ο τρόπος, που γίνονται οι συγχωνεύσεις, χωρίς αξιολόγηση και χωρίς μελέτη σκοπιμότητας. Στο νόμο, που ψηφίσαμε, πέρυσι, το ν.4485/2017, η ΑΔΙΠ, όπως και το ΕΣΕΚΑΑΔ διατυπώνουν γνώμη για συγχωνεύσεις και καταργήσεις, όπως κάνουμε τώρα, όταν γίνονται, με Προεδρικό Διάταγμα. Τώρα, που γίνονται με νόμο αυτές οι συγχωνεύσεις, ρωτήθηκαν, άραγε, υπάρχει μεγάλη διαφορά; Κατά τη γνώμη μας, ΑΔΙΠ δεν σημαίνει «Αρχή Διακοσμητική για την Ποιότητα στην Ανώτατη Εκπαίδευση», σημαίνει «Αρχή Διασφάλισης Ποιότητας στην Ανώτατη Εκπαίδευση» και πρέπει να ερωτάται.

Σχετικά με το Γεωπονικό Πανεπιστήμιο, δεν υπάρχει απόφαση Συγκλήτου, όπως αναφερόταν στην Αιτιολογική Έκθεση και μετά, στη δεύτερη έκδοση, έφυγε από την Αιτιολογική Έκθεση.

Συνοψίζοντας, λοιπόν, και το σημερινό νομοσχέδιο, θεωρούμε ότι είναι άλλο ένα επεισόδιο στο σίριαλ του ακαδημαϊκού λαϊκισμού, που, από πέρυσι, έχει ξεκινήσει με το ΣΥΡΙΖΑ, με τις καθολικές πανεπιστημιοποιήσεις των Τ.Ε.Ι.. Είναι κάτι, που, ουσιαστικά, το επιβάλλει το Υπουργείο στα Πανεπιστήμια, να υιοθετήσουν, δηλαδή, τα Τ.Ε.Ι. δίνοντας διάφορα κίνητρα, για να κάμψει αντιδράσεις, είτε νέα τμήματα λέγονται αυτά, είτε πανεπιστημιακά ερευνητικά κέντρα κ.λπ. κ.λπ.. Και έτσι, να προλάβει, έως τις εκλογές, να βάλει όσο το δυνατόν περισσότερα πανεπιστημιακά τμήματα στο μηχανογραφικό των παιδιών, μοιράζοντας ουσιαστικά ελπίδα και πανεπιστημιακά πτυχία, τελικά, άνευ αντικρίσματος.

Ένας βιαστικός μετασχηματισμός του χάρτη της Ανώτατης Εκπαίδευσης στη χώρα. Αναφέρθηκε, προηγουμένως, ο κ. Υπουργός στο παράδειγμα της Κτηνιατρικής, που την ήθελε το Γεωπονικό Πανεπιστήμιο και είπε ότι θα γίνει διαβούλευση και με άλλα πανεπιστήμια, για να δουν που είναι το καλύτερο να γίνει η Κτηνιατρική Σχολή. Αυτό θα έπρεπε να γίνει για όλες τις σχολές, που προκύπτουν από τις συγχωνεύσεις και όχι μόνο για την Κτηνιατρική, δηλαδή, συνεννόηση, διαβούλευση και όχι διαδικασίες fast track, για να μπουν, τον επόμενο Σεπτέμβριο στο μηχανογραφικό.

Αν πραγματικά θέλετε να δημιουργήσετε νέες σχολές και τμήματα, θα το δεχόμουν, με δύο προϋποθέσεις. Να γίνει αυτό σε βάθος χρόνου και όχι από τη μια χρονιά στην άλλη και το λένε μάλιστα και πολλοί αυτό – υπήρχε και στην προηγούμενη Αιτιολογική Έκθεση, αλλά το 2020 - 2021 έγινε 2019 – 2020, να γίνει, δηλαδή, μέσα σε εννιά μήνες, για παράδειγμα, το Τμήμα Αεροδιαστημικής, στα Ψαχνά. Η δεύτερη προϋπόθεση είναι να βάζαμε, επιτέλους, ένα κατώφλι εισόδου στα πανεπιστήμια από τις πανελλαδικές. Αν δεν θέλετε τη βάση του 10, ας βάλουμε μια βάση στο 8, να δούμε έτσι πόσα τμήματα θα ήταν βιώσιμα και πόσα είναι πάρκινγκ αποφοίτων, που σπουδάζουν, χωρίς προοπτική και το καταλαβαίνουν, βέβαια, μετά από λίγα χρόνια και εγκαταλείπουν τις σπουδές.

Ερωτήματα, λοιπόν, προς απάντηση: Γιατί αλλάξατε γνώμη και στρατηγική, σε σχέση με αυτά, που λέγατε, το 2016; Πότε αποφασίστηκε η κατάργηση των Τ.Ε.Ι.; Γιατί όλα γίνονται με διαδικασίες fast track; Με τι κριτήρια έγιναν οι συγχωνεύσεις και οι καταργήσεις των Τμημάτων και πού είναι η ΑΔΙΠ, σε όλη αυτή τη διαδικασία, η οποία είναι, κατά το νόμο, η Ανεξάρτητη Αρχή για τη Διασφάλιση Ποιότητας στην Ανώτατη Εκπαίδευση;

Πάμε, τώρα, στα συγκεκριμένα. Γίνεται συγχώνευση ενός Πανεπιστημίου με ένα Τ.Ε.Ι. στη Θεσσαλία και τρία Πανεπιστήμια, ουσιαστικά, μοιράζονται τα Τμήματα από ένα Τ.Ε.Ι., το Τ.Ε.Ι. Στερεάς Ελλάδας. Μια φιλότιμη, όντως, προσπάθεια ακαδημαϊκής κοπτοραπτικής, αναποτελεσματικής, όμως, κοπτοραπτικής Τμημάτων, που τα ακαδημαϊκά κριτήρια υποβαθμίστηκαν, στο όνομα χωρικών και πολιτικών περιορισμών. Αντί να δημιουργούνται οικονομίες κλίμακας, δημιουργούνται, ουσιαστικά, επικαλύψεις και ακατανόητες καταργήσεις, ακαδημαϊκοί, δηλαδή, πλίνθοι κέραμοι, ατάκτως ερριμμένοι.

Είπαμε για συνέργειες, να πω ένα παράδειγμα. Στο Πανεπιστήμιο Θεσσαλίας θα δημιουργηθεί νέα Σχολή Τεχνολογίας, στη Λάρισα, ενώ υπάρχει Πολυτεχνική Σχολή, στο Βόλο. Δεν αρκούσε ή δεν ήθελε η Πολυτεχνική Σχολή του Βόλου να πάρει και τα Τμήματα της Λάρισας; Γιατί στο Πανεπιστήμιο Θεσσαλίας, ήδη, υπάρχει Τμήμα Πολιτικών Μηχανικών, Τμήμα Ηλεκτρολόγων Μηχανικών, Μηχανολόγων Μηχανικών και Τμήμα Πληροφορικής. Στα Τ.Ε.Ι. Θεσσαλίας, υπάρχουν τα αντίστοιχα Τμήματα, δύο Τμήματα μάλιστα Πολιτικών Μηχανικών, ένα Ηλεκτρολόγων, ένα Μηχανολόγων και ένα Μηχανικών Πληροφορικής. Όσοι θέλουν, όμως, αναβάθμιση του πτυχίου σε Α.Ε.Ι. θα πάνε στη Σχολή Τεχνολογίας στο Τμήμα Ενέργειας ή στο Τμήμα Περιβάλλοντος ή στο Ψηφιακών Συστημάτων για τους πληροφορικάριους, δηλαδή, όχι στο αντικείμενο, που σπούδασαν και υπάρχει στο Βόλο, αλλά σε κάτι άλλο, που υπάρχει, στη Λάρισα. Γιατί; Γιατί προφανώς η Πολυτεχνική Σχολή του Βόλου έβαλε βέτο σε αυτή την όσμωση.

Αλλού έχουμε ανεξήγητες εξαφανίσεις τμημάτων. Εξαφανίζεται το Τμήμα, με την υψηλότερη βάση εισαγωγής του Τ.Ε.Ι. Θεσσαλίας, το Τμήμα Ιατρικών Εργαστηρίων, ένα Τμήμα με υποδομές και επαγγελματική αποκατάσταση και το ερώτημα είναι με τι κριτήρια και αν ισχύουν δύο μέτρα και δύο σταθμά. Γιατί στο Τ.Ε.Ι. Αθηνών, το μετέπειτα ΠΑΔΑ, Πανεπιστήμιο Δυτικής Αττικής, το διατηρήσαμε. Θυμάστε τι είχε γίνει, που μπήκε, τελικά, στο Βιοϊατρικών Επιστημών, όπως και στο σχέδιο για την αντίστοιχη συγχώνευση στη Θεσσαλονίκη, όπου είναι το Διεθνές Πανεπιστήμιο κ.λπ..

Το ερώτημα είναι: Καταργείτε το συγκεκριμένο Τμήμα Ιατρικών Εργαστηρίων, θέλοντας να προωθήσετε αντίστοιχες ιδιωτικές σχολές, που υπάρχουν, σε πληθώρα; Δεν νομίζω, πραγματικά, έχοντας ακούσει τις αντιλήψεις σας για την ιδιωτική εκπαίδευση, ότι είναι αυτός ο λόγος. Θα πρέπει να το τεκμηριώσατε, επαρκώς.

Με το νομοσχέδιο, έχουμε τρία νέα Τμήματα Διαιτολογίας. Έτσι είναι. Τέλειωσαν τα μνημόνια, μην παχύνουμε απότομα από το πολύ φαγητό ! Αν μη τι άλλο, ο ΣΥΡΙΖΑ φροντίζει για τη σιλουέτα μας !

Πάμε και στο ΕΚΠΑ. Δεν θα μπω στην κριτική του αντικειμένου των Τμημάτων, που δημιουργούνται, αρκετά από τα οποία θα μπορούσαν να ήταν μεταπτυχιακά προγράμματα, αντί για ολόκληρα Τμήματα. Αλλά, Αεροδιαστημικής Τεχνολογίας, στα Ψαχνά; Πόσο εύκολο είναι ένα Τμήμα Τ.Ε.Ι. Τεχνολογίας Αεροσκαφών να μετατραπεί, σε εννέα μήνες, σε Πανεπιστημιακό Τμήμα Αεροδιαστημικής Επιστήμης και Τεχνολογίας; Μέσα σε εννέα μήνες, πρέπει να κάνει αυτήν τη μετάλλαξη. Και αυτό να γίνει στο ΕΚΠΑ, στο Καποδιστριακό, που δεν έχει ούτε καν Πολυτεχνική Σχολή. Και αυτό – λέτε – ότι θα αρχίσει να λειτουργεί από το Σεπτέμβριο. Νομίζω ότι, απλώς, στο συγκεκριμένο, βάζετε εντυπωσιακούς τίτλους για το επόμενο μηχανογραφικό, που, όμως, από μέσα θα έχει «μουσαμάδες».

Καταργείτε το τμήμα ΦΠΨ. Αφήνετε, όμως, ξεκρέμαστους τους τελειόφοιτους – τετραετείς και πάνω – που έχουν κατεύθυνση στην Ψυχολογία. Και το ερώτημα είναι: Γιατί; Θα έπρεπε κανονικά, όπως έγινε και σε άλλες αντίστοιχες συγχωνεύσεις, να μπορούν και αυτοί, με κάποια επιπλέον μαθήματα – θα το κρίνει αυτό το Τμήμα Ψυχολογίας – να πάνε στο Τμήμα Ψυχολογίας.

Για τα Πανεπιστημιακά Ερευνητικά Κέντρα, τα έχουμε πει και σε προηγούμενα νομοσχέδια. Χρυσώνετε με αυτά το «χάπι» στα πανεπιστήμια υποδοχής και είναι ένας νέος θεσμός, που δεν εμπίπτει, στις διατάξεις για την έρευνα του ίδιου Υπουργείου.

Για όλα αυτά, που μιλάμε, τώρα, δηλαδή, για τις συγχωνεύσεις των Πανεπιστημίων, δεν υπάρχουν οικονομικά στοιχεία. Με βάση την Αιτιολογική Έκθεση, η προτεινόμενη αναδιάρθρωση του ΕΚΠΑ, του Γεωπονικού και του Θεσσαλίας, με την κατάργηση του Τ.Ε.Ι. Θεσσαλίας και Στερεάς Ελλάδας, οδηγεί σε μείωση πόρων. Πόθεν προκύπτει αυτό; Είναι ένας ακαδημαϊκός ή υπουργικός βολονταρισμός;

Η Έκθεση του Γενικού Λογιστηρίου του Κράτους δεν αναφέρει οικονομικά δεδομένα και αντιθέτως, επισημαίνει ότι δεν έχουν προσκομιστεί σχετικά στοιχεία από το Υπουργείο Παιδείας. Κι έχουμε δημιουργία ΠΕΚ, των Ερευνητικών Κέντρων και αυξήσεις μισθών. Το ερώτημα είναι: Δεν μπορεί το Υπουργείο Παιδείας να κάνει έναν τέτοιο προϋπολογισμό;

Και πάμε και στα υπόλοιπα άρθρα, εν συντομία, κύριε Πρόεδρε.

Έχετε μέσα στα επόμενα άρθρα, πάλι, το αγαπημένο σας σπορ, αυτό των πελατειακών μικροδιευθετήσεων – το micro management, που λέμε.

Στο άρθρο 32, στην παράγραφο 5, ξεχειλώνετε το όριο ηλικίας για υποψήφιους Πρυτάνεις. Πείτε μας ποιους έχετε στο μυαλό σας, διότι αυτό είναι φωτογραφικό.

Στην παράγραφο 7, είναι η τρίτη παράταση, που δίνεται για το Ανοιχτό Πανεπιστήμιο. Και αλήθεια, με το Οργανόγραμμα τι γίνεται; Αναδείξαμε αυτό το θέμα, πριν από δύο χρόνια. Είχατε πει ότι, εντός Φεβρουαρίου του 2017, θα προωθηθεί προς έγκριση το Οργανόγραμμα και μετά, θα βγει το Προεδρικό Διάταγμα. Δύο χρόνια έχουν περάσει και δεν φαίνεται να βιάζεστε και πολύ. Η ομηρία, φαίνεται, των συμβασιούχων του Ε.Α.Π. είναι μια βολική πρακτική, προεκλογικά.

Το πιο εξόφθαλμο, όμως, είναι και στο άρθρο 35 και συγκεκριμένα, στην παράγραφο 6. Εκεί νομοθετείτε ότι οι παράγραφοι 2 και 3 του ιδρυτικού νόμου του ΕΛΙΔΕΚ, του ν. 4429/2016, θα εφαρμοστούν για τις προκηρύξεις από 1/1/2019 και όχι όπως ίσχυε εξαρχής της ιδρύσεώς του. Τι έλεγε η παράγραφος 2, να θυμηθούμε; Ότι η ιδιότητα του μέλους του Επιστημονικού Συμβουλίου είναι ασυμβίβαστη με την ιδιότητα του μέλους του Υπουργικού Συμβουλίου, του Υφυπουργού, του Γενικού Ειδικού Γραμματέα ή Αυτοτελούς Γενικής Γραμματέας, του Βουλευτή, Περιφερειάρχη, Αντιπεριφερειάρχη, Δημάρχου και Αντιδημάρχου. Έβαζε, δηλαδή, κάποιους αποκλεισμούς, ουσιαστικά. Επίσης, η ιδιότητα του μέλους του Επιστημονικού Συμβουλίου είναι ασυμβίβαστη με αυτή του μέλους της Γενικής Συνέλευσης, του Διευθυντή και Αναπληρωτή Διευθυντή του Ιδρύματος. Και έλεγε, επίσης, η παράγραφος 2 ότι μέλος του Επιστημονικού Συμβουλίου δεν μπορεί να υποβάλει αίτηση για χρηματοδότηση του ΕΛΙΔΕΚ, ούτε και να είναι μέλος επιστημονικής ομάδας, που έχει υποβάλει αίτηση.

Και έρχεστε τώρα, μετά από δύο χρόνια, που έχουν βγει οι προκηρύξεις, έχουν ληφθεί οι χρηματοδοτήσεις, να φέρετε αυτήν τη διάταξη. Δηλαδή, ότι αυτά θα ισχύουν από 1/1/2019. Δηλαδή, γι΄ αυτά που έγιναν, μέχρι τώρα; Γιατί το κάνετε; Ή, μάλλον, είναι φανερό γιατί το κάνετε. Διότι διαπιστώθηκαν κάποιες παρατυπίες, με βάση τον αρχικό νόμο του 2016 και τώρα, προσπαθείτε να τις καλύψετε. Και εν τέλει, αν έχουν διαπιστωθεί παρατυπίες, η λύση δεν είναι η εκ των υστέρων νομιμοποίηση των παρανομιών, αλλά η ακύρωση εκείνων των πράξεων, με ό,τι αυτό σημαίνει.

Και η ειρωνεία είναι ότι η Αιτιολογική Έκθεση γράφει ότι σκοπός των διατάξεων είναι η θωράκιση της διαφάνειας και της αξιοπιστίας της διαδικασίας αξιολόγησης και επιλογής των προτάσεων, που θα χρηματοδοτηθούν. Αυτό είμαι σίγουρος 100% ότι η Επιστημονική Υπηρεσία της Βουλής, στην Έκθεσή της, θα αναδείξει το συγκεκριμένο θέμα. Δηλαδή, ουσιαστικά, αναδρομική κατάργηση ενός νόμου, που θα ισχύει από δω και πέρα και όχι όπως ίσχυε στο παρελθόν, όπως είχε ψηφιστεί.

Τέλος, για το άρθρο 51, για το Διοικητικό Συμβούλιο της Σιβιτανιδείου Σχολής, το είχατε ξαναφέρει και το αποσύρατε. Η απορία είναι γιατί θέλετε να το αλλάξετε.

Υπάρχουν δυσλειτουργίες ή μήπως θέλετε να το ελέγξετε απλώς, βάζοντας έξι από τα έντεκα μέλη να είναι οριζόμενα από εσάς;

Το αστείο είναι ότι η παράγραφος λέει «έξι μέλη που είναι μέλη ΔΕΠ πανεπιστημίων ή επιστημονικό προσωπικό Τ.Ε.Ι. ή στελέχη της δημόσιας δευτεροβάθμιας εκπαίδευσης ή στελέχη της δημόσιας διοίκησης, συμπεριλαμβανομένων νομικών προσώπων δημοσίου δικαίου και των ΟΤΑ όλων των βαθμίδων ή μέλη επιστημονικών συλλόγων ή επιμελητηρίων». Δεν έχετε αφήσει και κανέναν απέξω. Μπορεί να μην έχουν, δηλαδή, σχέση με την Τεχνική Εκπαίδευση, απλώς να είναι γνωστοί του εκάστοτε Υπουργού. Εάν θέλετε να βάλετε πιο αυστηρά κριτήρια και όχι τη μισή Ελλάδα, όπως είναι τώρα, βάλτε θεσμικά, για παράδειγμα, έναν εκπρόσωπο από το ΤΕΕ.

Επίσης, βάζετε μέσα στο διοικητικό συμβούλιο, το γενικό διευθυντή, που εισηγείται τα θέματα στο διοικητικό συμβούλιο και θα είναι και αυτός μέλος του Δ.Σ.. Θα αποφασίζει, δηλαδή, ο ίδιος, ο Γενικός Διευθυντής ή η Γενική Διευθύντρια, για τις εισηγήσεις του ή της. Αυτός είναι ο λόγος, που προτείναμε, στην ακρόαση των φορέων, να έρθει ο Πρόεδρος της Εκτελεστικής Επιτροπής της Σιβιτανιδείου, να μας πει τις απόψεις του.

Κλείνοντας, θεωρούμε τις διαδικασίες αυτές συγχώνευσης Τ.Ε.Ι. με πανεπιστήμια πολύ εσπευσμένες, πρόχειρες και βιαστικές, για να είναι αποτελεσματικές. Η λογική είναι να διαπραγματευτείτε με κάποια πανεπιστήμια την υιοθέτηση τμημάτων Τ.Ε.Ι., χωρίς να θίξετε τη χωρική κατανομή.

Αυτό δεν είναι, όμως, ακαδημαϊκός σχεδιασμός, είναι προσαρμογή του ακαδημαϊκού σχεδιασμού στις πολιτικές ή πελατειακές προτεραιότητες και όποτε ο ακαδημαϊκός σχεδιασμός συσχετίζεται με τον πολιτικό σχεδιασμό, χάνει κατά κράτος. Τα ψηφοθηρικά κριτήρια είναι πολύ πιο ισχυρά από τα ακαδημαϊκά.

Τελικά, αυτά που κοροϊδεύατε στους προηγούμενους, δηλαδή, το «κάθε πόλη και σχολή, κάθε χωριό και τμήμα», αυτά, δυστυχώς, συνεχίζετε να κάνετε.

Περισσότερα θα πούμε και στην κατ' άρθρον συζήτηση. Επίσης, πολύ ενδιαφέρον θα έχει και η τροπολογία για τους διορισμούς, την οποία θα συζητήσουμε και ελπίζουμε να ακούσουμε και τους φορείς για το συγκεκριμένο θέμα. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Και εμείς ευχαριστούμε.

Ο κ. Φωτάκης έχει το λόγο

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Μαυρωτά, έχετε δίκιο γι' αυτό, που αναφέρατε, σε σχέση με τις θεματικές - συμβουλευτικές επιτροπές. Έχει γίνει, εκ παραδρομής και θα διορθωθεί, με μια νομοτεχνική βελτίωση.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο κ. Γαβρόγλου έχει το λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Επειδή έχει κατατεθεί η τροπολογία για το σύστημα διορισμών, θα μπορούσα στο τέλος, όταν θα πάρω το λόγο, να μιλήσω και για την τροπολογία.

Νομίζω, όμως, ότι επειδή έχει κατατεθεί και επειδή είχε αναρτηθεί όλο αυτό το διάστημα, θα μπορούν και οι συνάδελφοι να τοποθετηθούν και επ’ αυτής της τροπολογίας, εάν θέλουν. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Και εμείς ευχαριστούμε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Τριανταφυλλίδης Αλέξανδρος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά-Σιωροπούλου Χρυσούλα, Κουράκης Αναστάσιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Θελερίτη Μαρία, Παπαδόπουλος Χριστόφορος, Μπαλλής Συμεών, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισάβετ, Στέφος Ιωάννης, Φίλης Νικόλαος, Ανδριανός Ιωάννης, Κατσανιώτης Ανδρέας, Βλάσσης Κωνσταντίνος, Καραμανλή Άννα, Κατσιαντώνης Γεώργιος, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Σταϊκούρας Χρήστος, Κουτσούμπας Ανδρέας, Ράπτη Ελένη, Στύλιος Γεώργιος, Αχμέτ Ιλχάν, Γρηγοράκος Λεωνίδας, Μπαργιώτας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Παναγιώταρος Ηλίας, Μανωλάκου Διαμάντω, Δελής Ιωάννης, Κατσώτης Χρήστος, Κατσίκης Ιωάννης, Μαυρωτάς Γεώργιος και Καβαδέλλας Δημήτριος.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο κ. Κωνσταντόπουλος έχει τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε. Καταρχήν, να ευχαριστήσω τον συνάδελφο, κ. Κοντογεώργο, που μου παραχώρησε τη σειρά του. Να ευχηθώ καλή χρονιά και χρόνια πολλά, σε όλους τους συναδέλφους και καλή επανεκλογή.

Αγαπητοί συνάδελφοι, κυρίες και κύριοι Υπουργοί, και κύριε Πρόεδρε, το παρόν νομοσχέδιο, μου θυμίζει το τότε Σχέδιο «ΑΘΗΝΑ», στο οποίο, βέβαια, δεν έλαβε χώρα καμμιά ιδιαίτερη διαβούλευση, αλλά ούτε ο διάλογος, που θα έπρεπε να έχει απαιτηθεί, όπως και τώρα.

Το σχέδιο «ΑΘΗΝΑ», στο οποίο προσωπικά ήμουν αντίθετος σε πολλά άρθρα του και σε πολλές διατάξεις του, δεν πορεύτηκε, με διάλογο και διαβούλευση και μάλιστα το μόνο, που κατάφερε, ήταν να κλείσει το Πανεπιστήμιο Δυτικής Ελλάδας, με έδρα το Αγρίνιο και να μεταφέρει κάποια Τμήματα του Τ.Ε.Ι. Μεσολογγίου, από το Μεσολόγγι στην Πάτρα και μάλιστα, ένα Τ.Ε.Ι. ιστορικό, όπως ήταν το Τ.Ε.Ι. Δυτικής Ελλάδος, με έδρα το Μεσολόγγι, με κτιριακές και υλικοτεχνικές υποδομές, οι οποίες θα μπορούσαν να φιλοξενήσουν πολύ περισσότερα Τμήματα και να μεταφερθούν αυτά τα Τμήματα, εν τοις πράγμασι, σε παραπήγματα.

Αυτά τα συμπεράσματα δεν πρέπει να μας διαφεύγουν και θα πρέπει να τα ενθυμούμαστε όλοι και ο καθένας, όταν τοποθετείται, να ενστερνίζεται και να κάνει την αυτοκριτική του. Όπως και το Πανεπιστήμιο Δυτικής Ελλάδας, με έδρα το Αγρίνιο, το οποίο μεταφέρθηκε, εν μια νυκτί, στην Πάτρα και μάλιστα, έγινε Πανεπιστήμιο Δυτικής Ελλάδας, με έδρα την Πάτρα και το Μάιο του 2015 και το Νοέμβριο καταφέραμε να κρατήσουμε τα πανεπιστημιακά Τμήματα του Αγρινίου, στο Αγρίνιο – και εδώ θέλω να ευχαριστήσω και τον κ. Μπαλτά και τον κ. Φίλη.

Έρχομαι, όμως, στο παρόν νομοσχέδιο. Διαβάζω την ανακοίνωση του Υπουργείου, που λέει ότι: «Τα 38 Α.Ε.Ι. της χώρας γίνονται 23 - χωρίς να ανοίξει μύτη - 152 δράσεις και μεταρρυθμίσεις, που άλλαξαν την κουλτούρα της εκπαίδευσης, ενάντια στο νεποτισμό και την διαπλοκή».

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με συγχωρείτε, δεν είναι δική μας η ανακοίνωση, νομίζω ότι είναι του «esos» ανακοίνωση, μην μπερδεύετε τους δύο Θεσμούς. Εμείς δεν είπαμε ποτέ για «μύτες».

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τότε, κύριε Υπουργέ, να έρθω στα λεγόμενα της συναδέλφισσας, κυρίας Αναγνωστοπούλου και να πω ότι πράγματι η Παιδεία είναι εργαλείο εμπέδωσης κοινωνικής ισότητας, γι' αυτό χρειάζεται εθνικός σχεδιασμός και προτεραιότητες και, φυσικά, χρειάζεται έκφραση γνώμης της ΑΔΙΠ, που δεν υπάρχει.

Φέρατε, κύριοι της Κυβέρνησης, ένα νομοσχέδιο με τις διατάξεις του, όπου η Δημοκρατική Συμπαράταξη, με τις θέσεις της και τις προτάσεις της, έπαιξε καθοριστικό ρόλο στη βελτίωση τους και τις υπερψήφισε. Να θυμίσω το νομοσχέδιο για την καινοτομία και την έρευνα, την ελληνόγλωσση εκπαίδευση, το Τέμενος, το θέμα των μουφτήδων, τη διαδικασία προσλήψεων των αναπληρωτών, τις μεταγραφές. Άρα, δεν μπορεί κανείς να μιλάει για νεποτισμό και για αδιαφάνεια, στο χώρο της Παιδείας και της Εκπαίδευσης και να μιλάει αφοπλιστικά και αφοριστικά.

Να θυμίσω, τις πολιτικές, που ασκήθηκαν, από τους Υπουργούς των Κυβερνήσεων ΠΑ.ΣΟ.Κ.: Πολιτικές για το άνοιγμα των σχολείων στην κοινωνία, τις υποστηρικτικές δομές, τη λειτουργία του ολοήμερου, το θεσμό του Σχολικού Συμβούλου, τις τομές στο Γυμνάσιο και στο Λύκειο, την ενίσχυση του δημόσιου πανεπιστημίου και την αναβάθμιση των Τ.Ε.Ι. σε Α.Τ.Ε.Ι.. Να σας θυμίσω, κύριε Υπουργέ, ότι ακόμα περιμένουμε τα βιογραφικά των περιφερειακών διευθυντών των οποίων η θητεία λήγει και μάλιστα, περιφερειακοί διευθυντές, οι οποίοι, στις πρόσφατες διαδικασίες στις επιλογές του ΠΕΚΕΣ, επιτέλεσαν ένα ρόλο, που καμία σχέση δεν έχει με αδιαφάνεια και αναξιοκρατία και βέβαια, σήμερα, υποχωρούν και αποχωρούν, μετά πολλών επαίνων. Τα συμπεράσματα δικά σας.

Είναι 192 ρυθμίσεις, με πολλές, όμως, απορρυθμίσεις, αστοχίες, επικαλύψεις και κοινοβουλευτικό «ράβε-ξήλωνε». Παγιώσατε μια πρακτική «μαραθωνίου» στο διάλογο και στο κοινοβουλευτικό «σπριντ». Έχουμε τονίσει επανειλημμένα, σε αυτή την αίθουσα, ότι οι ανάγκες της εκπαίδευσης είναι επείγουσες, όμως, όχι τα νομοσχέδια, που έρχονται για ψήφιση και απαιτούν διαβούλευση, συζήτηση και διάλογο.

Αγαπητοί συνάδελφοι, τη συζήτηση, σήμερα, πιθανόν να μονοπωλούσε η διάταξη, που περιλαμβανόταν στο σχέδιο νόμου για τα ΑΕΠ και τη θυμίζω: «Τα Συμβούλια αποφασίζουν ή γνωμοδοτούν, με απόλυτη πλειοψηφία των παρόντων μελών, στην οποία συμπεριλαμβάνεται οπωσδήποτε ο Πρόεδρος». Αυτό, με άλλα λόγια, σημαίνει ότι τα Συμβούλια θα αποφασίζουν μόνο, εάν συμφωνεί και ο διορισμένος, φυσικά, Πρόεδρος από την Κυβέρνηση. Καταλαβαίνει κανείς το τεράστιο ζήτημα δημοκρατίας, στη λειτουργία των Συμβουλίων, ειδικά στην εκπαίδευση, όπου θα οδηγούσε σε ομηρία το σύνολο των εκπαιδευτικών – μονίμων και αναπληρωτών. Απεσύρθη, τελικά, είναι θετικό και το χαιρετίζω.

Κυρίες και κύριοι συνάδελφοι, το σχέδιο νόμου αποτελείται από 52 άρθρα. Συγκεκριμένα, προβλέπει την ίδρυση του Αβερώφειου Τεχνολογικού Πάρκου, στη Λάρισα, ρυθμίσεις για το ΕΛΙΔΕΚ, την κατάτμηση του τμήματος ΦΠΨ του ΕΚΠΑ, 7 ρυθμίσεις για τα πανεπιστήμια και ΤΕΙ, ρύθμιση για τη σύσταση νέου Πανεπιστημίου, στη Στερεά Ελλάδα, ρύθμιση για την εξέλιξη των μελών ΔΕΠ, ρύθμιση για τους φοιτητές του Πανεπιστημίου Δυτικής Αττικής, διάταξη για τους υπαλλήλους της Γενικής Γραμματείας Νέας Γενιάς, ίδρυση Σχολής Αγροτικής Ανάπτυξης, Διατροφής και Αειφορίας του ΕΚΠΑ.

Κύριε Υπουργέ, ποια είναι η μελέτη σκοπιμότητας, ως προς αυτήν την κατεύθυνση και γιατί το ΕΚΠΑ; Είναι ένα ερώτημα. Και γιατί όχι το Πανεπιστήμιο Δυτικής Ελλάδος, με σχολή, με έδρα το Αγρίνιο; Τέλος, οι αλλαγές στον Οργανισμό του Υπουργείου Παιδείας.

Κυρίες και κύριοι συνάδελφοι, είναι γεγονός ότι στην ατζέντα του Υπουργείου τρέχουν τρία κομβικά προτάγματα, με τις επιμέρους διευθετήσεις. Πρώτον, η αλλαγή και η αναδιάταξη της Αρχιτεκτονικής στην Τριτοβάθμια Εκπαίδευση. Δεύτερον, το σύστημα προσλήψεων εκπαιδευτικών. Τρίτον, η διαδικασία εισαγωγής στην Τριτοβάθμια Εκπαίδευση. Είναι προτάγματα σημαντικά, τα οποία και αγκαλιάζουν το σύνολο της κοινωνίας, γονείς, μαθητές, ακαδημαϊκή κοινότητα. Συνέργειες, που δημιουργούν προσδοκίες και τροφοδοτούν ελπίδες, ενώ, ταυτόχρονα, εδώ, κύριε Υπουργέ, όπως είπα και πριν, απουσιάζουν οι μελέτες σκοπιμότητας και μάλιστα, σε μια περίοδο, που οικονομικά είναι πολύ κρίσιμη και χωρίς κοστολόγηση. Το αποτέλεσμα, εδώ, είναι αβέβαιο.

Κύριε Υπουργέ, εδώ να θυμίσω ότι είχαμε ψηφίσει όλα σχεδόν τα Κόμματα τη διακομματική επιτροπή των εμπειρογνωμόνων για τα οικονομικά της εκπαίδευσης. Αγνοείται, όμως και για αυτό αναφέρω ότι το αποτέλεσμα θα είναι αβέβαιο, ως προς την κοστολόγηση. Είναι ρεαλιστικό αυτό, που είπατε, με την πρόσφατη ανακοίνωση, περί της μείωσης της αναλογίας μαθητών, ανά δάσκαλο, από τα 25 στα 22 παιδιά. Θέλω, όμως, να σας πω ότι δεν φροντίζουμε εμείς, φροντίζει το δημογραφικό και αυτό έχει να κάνει ότι η Ελλάδα γηράσκει, χωρίς να απαντάμε τίποτα, ως προς το δημογραφικό, χωρίς να απαντάμε στο πως θα στηριχθεί η πολύτεκνη και η τρίτεκνη οικογένεια, πως θα καταφέρουμε να έχουμε γεννήσεις και να έχουμε θετικό πρόσημο.

Κύριε Υπουργέ, αναμένω, με ενδιαφέρον, την ακρόαση των φορέων και στη συζήτηση επί των άρθρων, θα τοποθετηθώ, αναλυτικά. Προσωπικά, δεν θέλω να ακυρώσω το σύνολο των άρθρων, που έρχονται προς ψήφιση, όπως φυσικά και τις διατάξεις, όμως η ελπίς, η διαβούλευση, ο διάλογος, που δεν έλαβε χώρα, προσωπικά, θεωρώ ότι ήταν μέγιστο λάθος του Υπουργείου και τη Δημοκρατική Συμπαράταξη την αναγκάζει να μην ψηφίσει το παρόν νομοσχέδιο. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Κοντογεώργος.

**ΔΗΜΗΤΡΙΟΣ ΚΟΝΤΟΓΕΩΡΓΟΣ:** Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κυρίες και κύριοι συνάδελφοι, καλή χρονιά, χρόνια πολλά σε όλους, παραγωγική για όλους, γεμάτη υγεία και προκοπή στην πατρίδα μας.

Κύριε Υπουργέ, θα συμφωνήσετε μαζί μου ότι στα σύγχρονα κράτη, αν θέλουν να έχουν ελπίδα και προβολή στο μέλλον, θα πρέπει να είναι ουσιαστική προτεραιότητα η παιδεία και κυρίως, η ανώτατή τους παιδεία. Θα συμφωνήσετε μαζί μου ότι γενικά όλα τα θέματα είναι θέματα παιδείας. Αν δεν υπάρχει παιδεία συγκεκριμένη, ουσιαστική, με αποτελέσματα, δεν μπορούμε να ελπίζουμε σε τίποτα. Για να πετύχουμε, όμως, αυτό το στόχο θα πρέπει να υπάρχουν συναινέσεις και σε πολιτικό επίπεδο και σε κοινωνικό επίπεδο, κυρίως από όλους τους κοινωνικούς φορείς και, δυστυχώς, κύριε Υπουργέ, που σας αναγνωρίζω τη φιλότιμη προσπάθεια, που κάνετε, εντούτοις, όμως, θα μου επιτρέψετε να πω ότι δείχνετε μια αλλεργία και στο διάλογο, αλλά και στις Ανεξάρτητες Αρχές, όπως και στον Κοινοβουλευτικό Έλεγχο.

Σας παρακαλώ πάρα πολύ, πως είναι δυνατόν, σε αλλεπάλληλες ερωτήσεις Κοινοβουλευτικού Ελέγχου των συναδέλφων να μη δίνετε καμία σημασία, έστω μέσω κάποιου συνεργάτη σας, να μην απαντάτε ποτέ; Αυτό δείχνει τις προθέσεις σας, που έχουν να κάνουν με τις συναινέσεις, που είναι απαραίτητες, για να εφαρμοστεί μια στρατηγική σύγχρονη για την παιδεία και δείχνετε και πως αντιμετωπίζετε εσείς το δημόσιο διάλογο.

Κύριε Υπουργέ, έρχομαι στα ζητήματα του νομοσχεδίου, που βρίσκεται σε εξέλιξη και συζήτηση. Δεν θα διαφωνήσω μαζί σας ότι η δομή της Ανώτατης Εκπαίδευσης, σίγουρα, χρειάζεται μεταρρυθμίσεις και έγιναν βήματα στο παρελθόν, όπως ο νόμος Διαμαντοπούλου, όπως συμπληρώθηκε, μετέπειτα, που ήταν μεγάλο επίτευγμα και για τον πολιτικό κόσμο, αλλά και για τον εκπαιδευτικό κόσμο. Για πρώτη φορά, στη Βουλή των Ελλήνων, ψηφίστηκε νόμος για την παιδεία από 250 Βουλευτές. Φανταστείτε, τώρα, σε μια Βουλή των 300 Βουλευτών να ψηφιστεί από 250 ! Φανταστείτε τι μεγάλη συναίνεση είχε !

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Και ξεψηφίστηκε από τους ίδιους !

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ**: Αυτά τα λέτε, για να δημιουργείτε εντυπώσεις. Εγώ δεν σας διέκοψα. Δεν είναι έτσι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Με συγχωρείτε, ο νόμος του κ. Αρβανιτόπουλου δεν ψηφίστηκε με 250, ο οποίος αναιρούσε το νόμο της κυρίας Διαμαντοπούλου;

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ**: Δεν είναι έτσι.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Κύριε Υπουργέ, αφήστε τον να αναπτύξει τη σκέψη του.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Πρέπει να καταλάβω και εγώ, όμως, για να απαντήσω.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ**: Δεν καταλάβατε, μέχρι τώρα, τι λέμε; Καθαρά ελληνικά μιλάω.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Είπατε «για πρώτη φορά» και έχετε δίκιο, αλλά και για πρώτη φορά οι ίδιοι ξεψήφισαν το νόμο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ**: Ωραία. Οι βελτιώσεις ή οι υποχρεωτικές αλλαγές, που έγιναν από τον νόμο Αρβανιτόπουλου, αν θέλετε να το παραδεχθούμε, ήταν σε μια κατάσταση, που η χώρα προσπαθούσε να συμμορφωθεί, με τα διεθνή δεδομένα και τις οικονομικές ανάγκες, που υπήρχαν, στις τότε στιγμές, που αντιμετώπιζε η οικονομία μας. Μην ξεχνάτε ότι και τα ελλείμματα δεν ήταν τα ίδια, που βγαίνετε και λέτε, σήμερα, ότι βρισκόμαστε σε άλλο επίπεδο. Όταν η χώρα, μέσα σε δύο χρόνια, κάλυψε ελλείμματα του 10%, δεν είναι το ίδιο με τη σημερινή κατάσταση, που βρίσκεται η κοινωνία και που θα πρέπει να αναπροσαρμόσει την ανώτατη παιδεία της, στα σύγχρονα δεδομένα και σύμφωνα με τα διεθνή πρότυπα, που δείχνουν μια άλλη εξέλιξη; Και μην ανατριχιάζετε στη λέξη «ανταγωνισμός». Κάντε το «συναγωνισμός», αν σας ικανοποιεί. Αν δε σας αρέσει ο «ανταγωνισμός», κάντε το «συναγωνισμός», αν σας αρέσει.

Πρέπει να δεχθείτε ότι για τις όποιες αλλαγές, που πρέπει να γίνουν, στην Παιδεία, θα πρέπει να συμφωνήσουμε και έχουμε ξαναπεί ότι πρέπει να εμπεριέχουν συναίνεση και διάλογο. Κανένα από τα δύο στοιχεία αυτά δεν περιέχει η προσπάθεια, που κάνετε. Επιπλέον, κύριε Υπουργέ, θα μου επιτρέψετε να σας πω ότι με ένα μαγικό τρόπο, που με αναγκάζει να σας χαρακτηρίσω, ως το «Χουντίνι» της Παιδείας, προσπαθείτε να φανερώσετε μία εικόνα, η οποία δεν υπάρχει, σαν μια εικονική πραγματικότητα. Με ένα μαγικό τρόπο, τα κάνετε όλα ωραία, που εσείς εξασφαλίζετε την προβολή της χώρας τον 21ο αιώνα και στο δεύτερο ήμισύ του, σε μια προσπάθεια, στην οποία χάνει ο καθένας το μπούσουλά του. Η διαφορά είναι ότι το κάνετε, εκεί που σας παίρνει.

Για παράδειγμα, το Τ.Ε.Ι. Κρήτης, με το Πανεπιστήμιο Κρήτης, σε ποια προτεραιότητα το βάζετε για συνέργειες ή οτιδήποτε άλλο και πότε θα το κάνετε ; Ή για τη Δυτική Ελλάδα, το εναπομείναν; Όπου δεν έχετε εκλογική πελατεία, προσπαθείτε να φτιάξετε και είστε ο «μαέστρος», επαναλαμβάνω, ο «Χουντίνι» της Παιδείας. Με ένα μαγικό τρόπο, ικανοποιείτε ρουσφέτια όλων των ετών και με ένα μαγικό τρόπο, προσπαθείτε να λύσετε χρόνια προβλήματα της Παιδείας. Γι΄ αυτό, λοιπόν, σας απαντούμε ότι, χωρίς καμία αξιολόγηση, χωρίς καμία μελέτη των υφιστάμενων δομών, προχωρείτε σε απορροφήσεις και σε καταργήσεις.

Παρόλα αυτά, θα μου επιτρέψετε να πω ότι υπάρχουν και ρυθμίσεις, οι οποίες χρήζουν, πραγματικά, παραπέρα διαλόγου και συμφωνίας. Για παράδειγμα, προσωπικά, έχω αναφερθεί σε αυτήν την αίθουσα και στην Επιτροπή ότι για πρώτη φορά το Γεωπονικό Πανεπιστήμιο εξακτινώνεται εκτός πρωτευούσης. Είναι ένα πανεπιστημιακό ίδρυμα, το οποίο μπορείτε να μου πείτε τι παράγει στη Λεωφόρο Καβάλας; Αυτό δεν αφορά εσάς μόνο, αλλά και τους προγενέστερους από σας. Το αίτημα της κοινωνίας ήταν ένα πανεπιστημιακό ίδρυμα, που έχει αναφορά στην παραφυτική και ζωική παραγωγή της χώρας, να είναι στη Λεωφόρο Καβάλας, στον κεντρικό αστικό ιστό της πρωτεύουσας;

Είναι θετικό ότι εξακτινώνονται δράσεις του Πανεπιστημίου, αλλά είναι «κολοβές» αυτές οι δράσεις, κύριε Υπουργέ, με συγχωρείτε. Για παράδειγμα, όπως είχα πει και την προηγούμενη φορά, το Τμήμα Δασολογίας, που γίνεται το Τ.Ε.Ι. Καρπενησίου και αναβαθμίζεται, είναι πολύ σωστή πρόβλεψη, γιατί ο ίδιος ο Νομός αποτελεί ένα φυσικό εργαστήριο, όπου δεν χρειάζεται να αναπτύξεις εργαστήρια για ό,τι συμβαίνει στο φυσικό περιβάλλον. Θα μπορούσε να γίνει σχολή και όχι τμήμα, που να ασχολείται, με την τοπική και την ευρύτερη οικονομία.

Όταν έχεις έναν ορεινό όγκο της Πίνδου, με τα χαρακτηριστικά φυσικού περιβάλλοντος, που είναι απαράμιλλα και σε ομορφιά και σε καθαρότητα περιβάλλοντος, που έχουν μια πλούσια χλωρίδα, δεν θα μπορούσαν, ταυτόχρονα, να προσαρμοστούν και άλλες δράσεις, όπως τα αρωματικά φυτά και η μελισσοκομία; Ένα δεύτερο Τμήμα; Έστω και διετή προγράμματα. Αυτές είναι οι προτάσεις μας, που λέμε ότι υπάρχουν θετικές κατευθύνσεις. Η ένσταση μου είναι στο εξής. Όταν ξέρετε ότι υπάρχει ο δημόσιος διάλογος και στην αυτοδιοίκηση Στερεάς Ελλάδος για το Πανεπιστήμιο της Στερεάς, εσείς προχωρείτε εσπευσμένα σε αλλαγές, χωρίς να λάβετε υπόψη σας και επαναλαμβάνετε ένα άρθρο, στο ίδιο νομοσχέδιο, για τη συγκρότηση μιας Επιτροπής, που θα αποφασίζει τις δυνατότητες ίδρυσης Πανεπιστημίου στη Στερεά.

Εγώ δεν είμαι από αυτούς, που θα υποστηρίξω ότι θα πρέπει να υπάρχει Πανεπιστήμιο Στερεάς. Θα μπορούσαν να δημιουργηθούν τέτοια τμήματα, όπως για παράδειγμα, το Γεωπονικό Πανεπιστήμιο, αν οριζόταν, με έδρα τη Στερεά, ειδικά τη Λαμία, θα ήταν κακό; Αυτή θα ήταν μια τολμηρή μεταρρύθμιση και θα είχε και τη συγκατάθεση όλων των Βουλευτών. Υπάρχουν και ρυθμίσεις, που, πράγματι, αξίζουν περαιτέρω διαλόγου και θέλω να πω ότι μπορεί γενικά το σχέδιο νόμου σας να χαρακτηρίζεται από προχειρότητα, από ασύνδετες διατάξεις, από εξυπηρετήσεις ημετέρων, από βίαιη και ισοπεδωτική προσαρμογή των ΤΕΙ κ.λπ. και να είναι χωρίς συνοχή, εν τούτοις, όμως, υπάρχουν και διατάξεις, όπως για την Άμφισσα.

Ξεχάσατε, όμως, κάτι πολύ σημαντικό, το Πεδίο των Δελφών, στην Άμφισσα. Το ΕΚΠΑ δεν είχε να προτείνει τίποτα; Αν το πρότειναν, δεν το ξέρω. Δεν προλάβαμε όλες τις παρατηρήσεις των φορέων στο δημόσιο διάλογο. Είναι απορίας άξιο και το επαναλαμβάνω ότι είναι μέσα στα τρωτά του εγχειρήματός σας ότι δεν περιμένετε να ολοκληρωθεί ο διάλογος, στη Στερεά Ελλάδα. Και έρχεστε προεκλογικά, εσπευσμένα, να φέρετε αυτές τις αλλαγές. Είναι η βασική μας ένσταση.

Επαναλαμβάνω ότι μακάρι οι προθέσεις σας να ήταν αγαθές, χαρακτηρίζονται, όμως, κυρίως από πολιτική σκοπιμότητα, στη συγκεκριμένη πολιτική στιγμή, παρόλο που υπάρχουν κάποιες θετικές ρυθμίσεις, όπως για παράδειγμα, την αναβάθμιση του ΤΕΙ Καρπενησίου και του ΤΕΙ Άμφισσας και του Τμήματος στη Θήβα, που αναβαθμίζεται και εξακτινώνεται το Γεωπονικό Πανεπιστήμιο Αθηνών, που, για πρώτη φορά, μετά την ίδρυσή του, το 1927, εξακτινώνεται, για πρώτη φορά και στη Στερεά Ελλάδα. Τις θεωρώ θετικές και κολοβές αυτές τις ρυθμίσεις. Μπορούν να συμπληρωθούν, με τα διετή προγράμματα, αλλά ταυτόχρονα θα πρέπει να υπάρχει μια ολοκληρωμένη θέση και άποψη για όλα αυτά τα θέματα. Σας ευχαριστώ πολύ και με συγχωρείτε, αν σας στενοχώρησα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κύριος Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ:** Κύριε Υπουργέ, πριν προχωρήσω σε μια μικρή τοποθέτηση μου επί του νομοσχεδίου, ήθελα να σας υπενθυμίσω ότι έχετε ένα έγγραφο από το Δήμο Θηβαίων, σχετικά με την ονομασία της Σχολής Γεωργικών Επιχειρήσεων, που λέει να είναι και «Συστημάτων Εφοδιασμού», όπως ήταν στην αρχή.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ο κύριος Θηβαίος μου το έχει επισημάνει.

**ΑΝΔΡΕΑΣ ΚΟΥΤΣΟΥΜΠΑΣ:** Το έχω συζητήσει με τον κύριο Θηβαίο και ξέρω ότι σας το έχει πει. Κύριε Υπουργέ και κύριοι συνάδελφοι, έχω μια βασική αρχή στην πολιτική τοποθέτησή μου επί των νομοσχεδίων, ότι και ο Βουλευτής της Αντιπολίτευσης δεν βλέπει με μηδενισμό κάθε νομοσχέδιο.

Είμαι βέβαιος ότι κι εσείς, με την προσπάθειά σας, συμβάλλετε, όπως όλοι οι Βουλευτές θέλουν να συμβάλλουν σε μια καλύτερη παιδεία. Το ερώτημα, που με διακατέχει, κύριε Υπουργέ, είναι το εξής. Υπάρχουν νομοσχέδια, όπου βλέπουμε μια συναίνεση, ψηφίζει η Ν.Δ. – και έχει δει τα προηγούμενα αυτά χρόνια η διακυβέρνησή σας πόσες φορές δώσαμε θετικές ψήφους στα νομοσχέδιά σας, γιατί θεωρούσαμε ότι είναι προς τη σωστή κατεύθυνση – αλλά εκείνο, που εμένα μ’ ενοχλεί περισσότερο και με προβληματίζει, είναι ότι βλέπω μια σύσσωμη Αντιπολίτευση να είναι αντίθετη, συνολικά, σ’ αυτό το εγχείρημά σας.

Εγώ δε θέλω να το μηδενίσω, αλλά φοβάμαι ότι κάνουμε ένα βήμα μπροστά και δύο πίσω και θα σας πω γιατί. Το ερώτημα το γνωστό, που διακατέχει όλους τους συναδέλφους, είναι τι παιδεία θέλουμε; Τι πανεπιστήμια θέλουμε; Θέλουμε περισσότερα πανεπιστήμια ή καλύτερα πανεπιστήμια; Θέλουμε περισσότερους ανέργους πτυχιούχους ή θέλουμε πτυχιούχους, που να είναι συνδεδεμένοι με τον παραγωγικό τομέα της οικονομίας της χώρας ή της τοπικής οικονομίας;

Τον προβληματισμό αυτόν τον μεταφέρω, γιατί συμβαίνει να έχω ένα γιο φοιτητή και συναναστράφηκα με πολλούς φοιτητές, νέα παιδιά, αυτές τις μέρες των διακοπών και υπάρχει ένα ερώτημα, που βασανίζει αυτή τη νεότερη γενιά, γιατί αυτήν περιλαμβάνει αυτό το νομοσχέδιο και την επομένη, που θα έρθει. Τους δημιουργούμε μια σύγχυση, έναν αναβρασμό και ο προβληματισμός τους είναι, γιατί δεν μπορούμε να συμφωνήσουμε σ’ ένα θέμα, την παιδεία, όπου δεν μας χωρίζει τίποτα; Δεν έχουμε να μαλώσουμε. Δεν έχουμε να κάνουμε πολιτικές.

Αυτός ο προβληματισμός, να ξέρετε, ότι ανησυχεί τη νεολαία και την κάνει ν’ απαξιώνει την πολιτική και με προβληματίζει και εμένα. Ιδιαίτερα από την πλευρά της παρατάξεως μου, ότι πρέπει να βρούμε μια κοινή συνισταμένη σ’ αυτά τα σημεία. Δε μπορεί να έρχεται κάθε Υπουργός και κάθε Κυβέρνηση και να αλλάζει το έργο – καλό ή κακό – κάποιου, ολόκληρο, σε κάποιο σημείο. Πρέπει να βρούμε μια βάση, στην οποία πρέπει να προχωρήσει η παιδεία, από δω και πέρα.

Όμως, θεωρώ απ’ αυτά που άκουσα και απ’ αυτά που διάβασα, ότι στο νομοσχέδιο αυτό, παρά την προσπάθειά σας να λύσετε κάποια θέματα, θα δημιουργήσετε σύγχυση στα παιδιά, στους εν δυνάμει φοιτητές, αναβρασμό στις οικογένειες. Αυτές οι συνέργειες φοβάμαι ότι δε θα επιλύουν προβλήματα, αλλά θα δημιουργούν καινούργια και θα δυσκολεύουν τα υπάρχοντα. Νομίζω ότι δεν αποτελεί λύση το να καταργούμε και να δημιουργούμε άλλες σχολές σε βάρος άλλων, χωρίς να έχουμε μια στρατηγική στόχευση, που θέλουμε να πάμε την παιδεία και που θέλουμε να πάμε αυτά τα τμήματα είτε σχολές είτε τα επιστημονικά πεδία, για τα οποία ενδιαφερόμαστε όλοι.

Θα κλείσω μ’ αυτό που είπε ο συνάδελφος, ο κ. Κοντογεώργος, σχετικά με τα τμήματα, τα οποία δημιουργείτε με το ΕΚΠΑ και τη Γεωπονική Σχολή. Εγώ σας το είπα και σε άλλη συνεδρίαση, ανεξάρτητα απ’ τις προτάσεις, που γίνονται, για το Πανεπιστήμιο της Στερεάς Ελλάδος κ.λπ., δεν υποκινούμαι από τοπικιστικές αντιλήψεις. Ήμουν από εκείνους, οι οποίοι, όταν τότε καταργήθηκε – και το λέω δημόσια και αναλαμβάνω το πολιτικό κόστος – στη Λιβαδειά η περιφερειακή σχολή, που είχε ιδρυθεί, δε διαμαρτυρήθηκα. Όταν δεν έχεις φοιτητές και δεν έχεις και καθηγητές, τι να την κάνω τη Σχολή; Για να πληρώνει το κράτος, να πληρώνουμε όλοι εμείς και όλοι οι άλλοι πολίτες σχολές;

Φοβάμαι, λοιπόν, ότι με τη λογική αυτή, κάπου εκεί οδηγούμαστε. Δεν λέω «εξ ολοκλήρου», δεν είμαι απόλυτος. Σε πολλές σχολές, σε πολλές πόλεις, θα οδηγηθούμε σε τμήματα, που δε θα λειτουργούν, που δε θα τα θέλουν οι εν δυνάμει φοιτητές να τα επιλέγουν και θα μείνουν στα χαρτιά.

Εφόσον, λοιπόν, κάνατε αυτό το βήμα, εάν θέλετε να γράψετε ιστορία, γιατί δεν την έγραψε κανένας δικός μας – το λέω ευθέως, πως κανένας Υπουργός από τη Ν.Δ. δεν το έκανε. Εγώ το έλεγα, όταν νέος τότε, ασχολούμουν με την πολιτική. Σαν υποψήφιος Νομάρχης, είχα ένα σκοπό τότε. Όχι τη μεταφορά, απλώς, μιας σχολής, για να έχει και η Βοιωτία μια σχολή, γιατί έβλεπα ότι το Γεωπονικό Πανεπιστήμιο πρέπει να είναι συνδεδεμένο με την παραγωγή και την οικονομία. Οι φοιτητές, οι σπουδαστές να είναι στα χωράφια, να εκπαιδεύονται, να κάνουν έρευνα.

Το ερώτημά μου είναι: Εφόσον τα κάνετε όλ’ αυτά, γιατί δε θέλετε να γράψετε ιστορία; Θα το ζητήσω και μεθαύριο από τον Υπουργό το δικό μας, που πιθανόν να μη μπορεί να το κάνει, αλλά, εάν θέλετε να γράψετε ιστορία, μεταφέρετε συνολικά το Γεωπονικό Πανεπιστήμιο. Εγώ δε σας μιλάω για το Πανεπιστήμιο της Στερεάς Ελλάδος, πράγμα ίσως ανέφικτο στην παρούσα φάση, που μπορεί να είναι σωστό, ως ιδέα, αλλά δεν ξέρω, εάν είναι λειτουργικό και αν μπορούμε αυτά τα θέματα να τα προχωρήσουμε, στη συνέχεια. Όμως, εάν θέλετε να γράψετε ιστορία, εάν θέλετε να κάνουμε κάτι καλό στην Περιφέρεια, εάν θέλετε να συνδέσουμε την παραγωγή με τη φοίτηση, την εκπαίδευση και την οικονομία, μεταφέρτε συνολικά το Γεωπονικό Πανεπιστήμιο. Εγώ δε θέλω να πω τώρα ούτε στη Λιβαδειά ούτε στη Θήβα. Πηγαίνετε το στη Λαμία, όπως είπε ο Κώστας ή στην Αλίαρτο. Η Αλίαρτος είναι η μοναδική περιοχή. Η Κωπαΐδα έχει εκτάσεις ιδιόκτητες, έχει κτίρια, είναι έτοιμη.

Αυτό που είπε και ο κ. Κοντογεώργος. Να κάνουμε, αν θέλετε, μια αποκέντρωση άλλων σχολών, να προσπαθούμε να δημιουργήσουμε άλλες Σχολές και να κρατάμε και κάποιες; Γιατί κάποιοι, κάποια συμφέροντα και δεν θέλω να θίξω το Γεωπονικό Πανεπιστήμιο, που βρίσκεται στη Λεωφόρο Αθηνών και Καβάλας, τι προσφέρουν στη Λεωφόρο Καβάλας, ραπανάκια; Ολόκληρη Κωπαϊδα έχετε, να πάει ο φοιτητής, να πάει ο γεωπόνος να δουλέψει, να σκάψει, να καταλάβει, να κάνει έρευνα, να κάνει παραγωγή. Όλο αυτό, νομίζω, θα τιμά και εσάς και θα τιμά και την οποιαδήποτε κυβέρνηση και Υπουργό, που θα το πραγματοποιήσει, στη συνέχεια. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μιχελής από τον ΣΥΡΙΖΑ.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε. Κύριοι συνάδελφοι, εύχομαι καλή χρονιά, μια χρονιά, με υγεία, δημιουργική από όλους μας, το συμφέρον της χώρας και της κοινωνίας.

Θέλω να ξεκινήσω, με μερικές επισημάνσεις. Επισήμανση πρώτη. Ποιος ο ρόλος της εκπαίδευσης, σήμερα, στη χώρα μας; Τον ανέφερε και η κυρία Αναγνωστοπούλου, ως Εισηγήτρια του ΣΥΡΙΖΑ, αλλά αναφέρθηκε και από άλλους ομιλητές, έντονα: Η σύνδεσή της με την παραγωγή. Κανείς δεν αμφισβητεί τη σύνδεση της εκπαίδευσης με την παραγωγή, αμφισβητείται, όμως, ο μονοδιάστατος δρόμος σύνδεσης της εκπαίδευσης, με την παραγωγή και αυτό είναι άκρως επικίνδυνο. Υπάρχουν χώρες ανεπτυγμένες καπιταλιστικά, που συνδέουν την εκπαίδευση, αποκλειστικά, με την παραγωγή, αποσυνδέουν και τη θεωρητική εκπαίδευση από την τεχνολογική και κατηγοριοποιούν τους εκπαιδευόμενους, για να αναπαράξουν τις ίδιες κοινωνικές τάξεις. Ενώ σήμερα λένε ότι δεν χρειάζονται άλλα Τμήματα, περιττό το Φυσικό και το Μαθηματικό Τμήμα, διότι περισσεύουν οι Φυσικοί και οι Μαθηματικοί, αύριο θα τους ακούσουμε να λένε για ιδιωτικά πανεπιστήμια, για να πάνε ποιοι; Δεν φτάνουν οι άλλοι; Να πάνε τα παιδιά, οι γόνοι αυτών των οικογενειών, που δεν μπορούν να περάσουν μέσα από το σύστημα των πανελλαδικών εξετάσεων στα ήδη υπάρχοντα πανεπιστήμια και βρίσκουν διέξοδο μέσα από τα ιδιωτικά.

Να σταθώ και σε δύο αναφορές. Τη μία την ανέφερα, για τα μη χρήσιμα Τμήματα.

Η άλλη, κύριοι συνάδελφοι της Ν.Δ., κύριε Κέλλα, δεν πρόκειται για ρουσφέτι του άρθρου 34, που αναφέρει «Ακαδημαϊκό Συμβούλιο Εκπαίδευσης των τριών Πανεπιστημίων, Ε.Κ.Π.Α., Γεωπονικού και Θεσσαλίας, που θα εδράζονται σε κομμάτια της Στερεάς και θα έχουν συνέργειες». Δεν πρόκειται για ρουσφέτι των Βουλευτών του ΣΥΡΙΖΑ Φθιώτιδας, αναφέρεται σε όλη την Στερεά. Πρόκειται για μια προσπάθεια συνέργειας, σε μια Περιφέρεια, που έχει κάποια ιδιαίτερα δύσκολα χαρακτηριστικά και πρέπει να τα δούμε. Ένα χαρακτηριστικό, που έχει, είναι ότι η Περιφέρεια απλώνεται, σε μεγάλο μήκος. Το ένα της κομμάτι είναι πολύ κοντά στην Αθήνα και λογικά «βλέπει», προς αυτή την κατεύθυνση, την ανάπτυξή της. Το άλλο της κομμάτι συνορεύει με τη Θεσσαλία. Αναφέρομαι στο Νομό Φθιώτιδας, που θα πρέπει και αυτός να έχει κάποια στοιχεία ανάπτυξης, για να μπορούμε να έχουμε ισόμετρη ανάπτυξη όλων των Περιφερειών. Το πρόβλημα, που ανακύπτει, αν δεν υπάρχει συνέργεια αυτών των τριών κομματιών, είναι ότι τίθεται ζήτημα, εμμέσως πλην σαφώς, της όλης λειτουργίας της Περιφέρειας, ως ενιαία Περιφέρεια. Όταν σήμερα ο Νομός Εύβοιας - Βοιωτίας «βλέπει» προς Αθήνα και η Φθιώτιδα θα «βλέπει» προς Θεσσαλία, όταν αυτό θα γίνει και σε άλλες μορφές οργάνωσης της διοίκησης, δεν ξέρω, γιατί η Περιφέρεια θα μπορεί να έχει την ενότητά της, ως Περιφέρεια.

Και σημειώνω ότι τούτο, κύριοι συνάδελφοι, το αίτημα, που σωστά έθεσαν οι Βουλευτές της Ευρυτανίας και της Βοιωτίας, του Πανεπιστημίου της Στερεάς, ξεκίνησε από μια τέτοια γενική αντίληψη, ότι «και η Περιφέρεια πρέπει να έχει Πανεπιστήμιο», χωρίς να το μελετήσουν βαθύτερα και να δουν τις αντικειμενικές δυσκολίες. Εγώ είχα πει ότι είναι ένα θεωρητικά λογικό αίτημα, αλλά στις παρούσες συνθήκες, δεν μπορεί να σταθεί. Είχα πει, όμως, για την ισόμετρη ανάπτυξη, πρέπει και ο ένας πόλος, που αναπτύσσεται, που είναι η Χαλκίδα, και ο άλλος, που θα αναπτυχθεί, που είναι η Λαμία, πρέπει να ενισχυθούν, ώστε, μέσα σε αυτό το πλαίσιο, να αναπτυχθούν.

Να πάω τώρα στο συγκεκριμένο νομοσχέδιο. Ποιο πρόβλημα λύνει το συγκεκριμένο νομοσχέδιο; Κοιτάξτε, κύριοι συνάδελφοι, ένα σοβαρό ζήτημα στην εκπαίδευση είναι η στάση μας, απέναντι στην θεωρητική γενική εκπαίδευση και στην τεχνολογική. Η στάση της Αριστεράς γενικά ήταν η μη διάσπαση της θεωρητικής από την πρακτική γνώση. Αυτό εκφράστηκε, με προτάσεις από παλιά στη Δευτεροβάθμια Εκπαίδευση, με το Ενιαίο Πολυκλαδικό Λύκειο, ένα λύκειο εξαιρετικής ποιότητας, ακριβό, που δεν κατάφερε να γίνει, όχι αποδεκτό από τον κόσμο, να το αντέξει, αλλά κατά τη γνώμη μου, η Πολιτεία, για το κόστος της.

Αυτή η προσπάθεια σήμερα, γίνεται αμέσως και σαφώς, με ό,τι νομοθετήματα πήρε το Υπουργείο Παιδείας, για τη στήριξη της Τεχνικής Επαγγελματικής Εκπαίδευσης και σε επίπεδο Τριτοβάθμιας Εκπαίδευσης. Γίνεται με αυτό που λέγεται «ενοποίηση του τριτοβάθμιου χώρου». Η κατάργηση των Τ.Ε.Ι. είναι λανθασμένη έκφραση. Είναι η αναβάθμιση των Τ.Ε.Ι., μέσα σε έναν ενιαίο χώρο, που ο καθένας από τα αναλυτικά προγράμματα θα έχει το χαρακτηριστικό του ρόλο και ο ένας θα τροφοδοτεί τον άλλο και δεν θα διαχωρίζεται, ως προς την προέλευση και τη στόχευση, που θέλει να πάει.

Να προχωρήσω σε μερικά ζητήματα, που ίσως δεν ακούστηκαν. Είμαι από αυτούς, που παρακολούθησα, λεπτομερώς, μέσα από τη διαβούλευση, από το site του Υπουργείου Παιδείας, το πακέτο του τρόπου διορισμού εκπαιδευτικών στη Δευτεροβάθμια και Πρωτοβάθμια Εκπαίδευση, το οποίο, μόλις τώρα, κατατέθηκε από τον κ. Υπουργό. Δεν έχω προλάβει να δω, εάν έχει διαφοροποιήσεις ή όχι, αλλά θα έλεγα ότι το κύριο, που ενδιαφέρει, είναι να το επισημάνουμε αυτό.

Ερώτηση πρώτη. Υπάρχει ανάγκη διορισμού εκπαιδευτικών; Διότι από το 2009 έως το 2019, δηλαδή, 10 χρόνια τώρα, με αιτιολόγηση τα μνημόνια, η απάντηση ήταν ότι δεν διορίζουμε. Και με συμπεριφορές του Υπουργού Εσωτερικών, κ. Μητσοτάκη, η απάντηση ήταν απολύουμε κιόλας ! Δηλαδή, η ανάγκη ήταν να απολύσουμε. Εμείς λέμε ότι υπάρχει ανάγκη να γίνεται ένας σχεδιασμός διορισμού, αλλά γίνεται και κάτι άλλο, κύριοι συνάδελφοι.

Μια μοριοδότηση όλων των προσόντων, που έχουν οι εκπαιδευτικοί, επιστημονικά, προϋπηρεσίες κ.λπ., τα οποία θα αποτελέσουν ένα σταθερό νομοθέτημα εις το διηνεκές και με το οποίο θα διορίζονται και οι μόνιμοι εκπαιδευτικοί και οι αναπληρωτές.

Έχουμε, λοιπόν, 4.300 διορισμούς, που φαίνεται να περνά απαρατήρητο, αυτή τη στιγμή, δεν συζητήθηκε, αλλά εκτιμώ ότι θα συζητηθεί ή φαίνεται να είναι τα ρουσφέτια του ΣΥΡΙΖΑ. Εδώ θα πω «έλεος!», κύριοι συνάδελφοι. Στην εκπαίδευση, ο τρόπος διορισμού των εκπαιδευτικών, εγώ θα πω ότι είναι εδώ και είκοσι χρόνια και χωρίς ρουσφέτι. Ρουσφέτι ήταν οι λίγο παραπάνω διορισμοί, αλλά όχι επιλεγμένα αυτός, που μας ψηφίζει. Δεν μπορούμε να λέμε τέτοια πράγματα, ειδικά για τους εκπαιδευτικούς, έχει κατοχυρωθεί με τους αγώνες των εκπαιδευτικών της ΟΛΜΕ και της ΔΟΕ ένα σύστημα διορισμών, παλιά η επετηρίδα, αργότερα οι εξετάσεις του ΑΣΕΠ, που αμφισβητήθηκαν, από πολλούς, με αγώνες κ.λπ., μετέπειτα η προϋπηρεσία και οι πίνακες και σήμερα αυτό. Δεν μπορούμε, λοιπόν, να λέμε τέτοια πράγματα.

Τελειώνω, με την παρατήρηση ότι το νομοσχέδιο για τη Στέρεα Ελλάδα και συγκεκριμένα για το Νομό Φθιώτιδας, κοιτάξτε τι αλλαγές φέρνει. Το 2003: Τ.Ε.Ι. Λαμίας, Τ.Ε.Ι. Χαλκίδας και διασπορά σε άλλες πόλεις και Πανεπιστήμιο Στερεάς με τρία τμήματα. Το ένα είναι αυτό που ανέφερε ο κ. Κουτσούμπας, στη Λιβαδειά, που δεν είχε ούτε φοιτητές ούτε καθηγητές. 2013: Σχέδιο «ΑΘΗΝΑ». Ενοποίηση των δύο Τ.Ε.Ι., κατάργηση του Πανεπιστημίου Στερεάς. Σήμερα: Στη Χαλκίδα: 7 πανεπιστημιακά τμήματα του ΕΚΠΑ, στη Λαμία 6 πανεπιστημιακά τμήματα του Πανεπιστημίου Θεσσαλίας και το Γεωπονικό, με τις τρεις παρουσίες του, σε Καρπενήσι, Θήβα και Άμφισσα. Συνολικά, περισσότερα τμήματα.

Το πρόβλημα, που ανακύπτει, είναι αυτό, που θα λυθεί, με το άρθρο 34. Επισημαίνω και πάλι, με ένα ακαδημαϊκό συμβούλιο εκπαίδευσης, που θα δει δύο ζητήματα: Το ένα είναι η συνέργεια αυτών των πανεπιστημίων και το δεύτερο μια πιθανή ενιαία δράση, ίσως και ενοποίηση. Δεν νομίζω ότι αυτό θα ασχοληθεί με την ίδρυση άλλου ενός πανεπιστημίου επιπλέον αυτών. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Να αναφέρω τους φορείς, που έχουν προταθεί, μετά από τη διαβούλευση μεταξύ των πολιτικών Κομμάτων.

Είναι ο Πρύτανης του ΤΕΙ Θεσσαλίας, ο Πρύτανης του ΤΕΙ Στερεάς Ελλάδας, ο Πρύτανης του ΕΚΠΑ, ο Πρύτανης του Γεωπονικού Πανεπιστημίου, ο Πρύτανης του Πανεπιστημίου Θεσσαλίας, η Πανελλήνια Ομοσπονδία Συλλόγων Διδακτικού και Ερευνητικού Προσωπικού (ΠΟΣΔΕΠ), η Ομοσπονδία Συλλόγων Εκπαιδευτικού Προσωπικού ΤΕΙ, το Ινστιτούτο Εκπαιδευτικής Πολιτικής (ΙΕΠ), η ΑΔΙΠ, η Διδασκαλική Ομοσπονδία Ελλάδος (ΔΟΕ), η Ομοσπονδία Λειτουργών Μέσης Εκπαίδευσης (ΟΛΜΕ), η Ομοσπονδία Ιδιωτικών Εκπαιδευτικών (ΟΙΕΛΕ), ο Πρόεδρος της Εκτελεστικής Επιτροπής της Σιβιτανιδείου, η Ομοσπονδία Καθηγητών Πρωτοβάθμιας Εκπαίδευσης, η Ένωση Εκπαιδευτικών Λειτουργών Ειδικής Αγωγής (ΣΑΚΕΑ), ο Σύλλογος Αναπληρωτών Καθηγητών Ειδικής Αγωγής, ο Σύλλογος Αναπληρωτών Πολυτέκνων, ο Σύλλογος Αποφοίτων Τμημάτων Ειδικής Αγωγής, η Πανελλήνια Ένωση Αναπληρωτών Δευτεροβάθμιας, ο Πανελλήνιος Σύλλογος Αναπληρωτών και Ωρομισθίων Εκπαιδευτικών Πρωτοβάθμιας Εκπαίδευσης, το Προεδρείο της Συνόδου των Πρυτάνεων, η Εθνική Συνομοσπονδία Ατόμων με Αναπηρία (ΕΣΑΜΕΑ), η Επιτροπή Φοιτητών Τμήματος Φιλοσοφίας ΦΠΨ. Αυτοί είναι 23 φορείς, ενώ είχαν προταθεί 75. Έγινε διαβούλευση μεταξύ των πολιτικών Κομμάτων και καταλήξαμε σε αυτόν τον αριθμό, στους 23. Είμαστε πολύ πάνω από όσους ορίζει ο Κανονισμός της Βουλής, αλλά είπαμε ότι είναι καλύτερο να υπάρχει πολύπλευρη τοποθέτηση.

Θα ήταν καλό για όλους, εάν έρχονταν και οι 75, που προτάθηκαν, αλλά εάν μιλούσαν μόνο από ένα λεπτό ο καθένας, θα είχαμε οκτώ ώρες συνεδρίαση. Δεν μπορεί να γίνει αυτό. Περιγράφω αυτό που η διαβούλευση προέκρινε.

Το λόγο έχει ο κ. Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Λέτε ο Πρύτανης κ.λπ. Βάλτε τις Πρυτανείες, για να είναι και οι αντιπρυτάνεις, σε περίπτωση που θέλουν να ορίσουν διαφορετικό εκπρόσωπο.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Θηβαίος.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε. Θα ήθελα και εγώ, με τη σειρά μου, να ευχηθώ καλή χρονιά σε όλες και όλους. Συζητάμε σήμερα ένα νομοσχέδιο, που πριν ακριβώς από 20 χρόνια, το 1999, μπήκε ένα κεφαλαίο Α μπροστά από τη λέξη «ΤΕΙ» και τα ονομάσαμε Α ΤΕΙ.

Ερχόμαστε, σήμερα, να δούμε πως πραγματικά θα κάνουμε τα τεχνολογικά ιδρύματα με τα προβλήματα, που παρουσίαζαν, πάρα πολλά από αυτά τα πραγματικά ακαδημαϊκά ιδρύματα. Αυτός ήταν και είναι ο λόγος, που γίνονται οι συγκεκριμένες συνέργειες, οι συγκεκριμένες συγχωνεύσεις και νομίζω ότι αυτό είναι ένα σχέδιο, που, γενικότερα, βοηθάει την αναπτυξιακή προοπτική της χώρας μας. Θέλω πραγματικά να σας πω ότι με αυτές τις συνέργειες αυτό, που επιτυγχάνουμε, είναι να ισχυροποιήσουμε τα ΤΕΙ της Στερεάς, εντάσσοντάς τα στο ΕΚΠΑ και στο Γεωπονικό Πανεπιστήμιο, να αυξήσουμε τα ακαδημαϊκά τους κριτήρια, να αναβαθμίσουμε το επιστημονικό τους κύρος και το επίπεδο σπουδών. Το σημαντικότερο, όμως, είναι ότι ανοίγει ο δρόμος, για να δέσει το επιστημονικό έργο των ιδρυμάτων, με την αναπτυξιακή προοπτική της Στερεάς. Πρέπει να σας πω ότι αυτοί, που υπεραμύνθηκαν, χωρίς κατά τη γνώμη μου ακαδημαϊκά κριτήρια, είναι αυτοί, που το 2013, μέσα σε μια νύκτα, το Πανεπιστήμιο Στερεάς το κατήργησαν και εδώ είναι πράγματα, τα οποία πρέπει να πούμε με το όνομά τους. Επί υπουργίας Αρβανιτόπουλου, ένα πανεπιστήμιο, που είχε δημιουργηθεί, μόλις το 2005. Έρχομαι, ειδικότερα, στη Βοιωτία και το Γεωπονικό Πανεπιστήμιο, στο οποίο εντάσσεται το πρώην Τμήμα Logistics της Θήβας.

Νομίζω ότι πρέπει να δούμε πιο ανοιχτόκαρδα αυτή τη μεγάλη προοπτική, που ανοίγει το Γεωπονικό Πανεπιστήμιο, για τη Βοιωτία. Ακούω, εδώ και σαράντα χρόνια, από πρωθυπουργούς, υπουργούς, ότι η Βοιωτία, η Κωπαΐδα, ο κάμπος της Θήβας, είναι το περιβόλι της Αττικής. Είναι, λοιπόν, μια πολύ καλή ευκαιρία, το «πόδι», που βάζει σήμερα, με την καλή έννοια, το Γεωπονικό Πανεπιστήμιο στη Βοιωτία, να αποκτήσει ένα πιο ουσιαστικό περιεχόμενο. Το όνομά του να είναι τμήμα διοίκησης γεωργικών επιχειρήσεων και συστημάτων εφοδιασμού και να είναι πενταετούς φοίτησης, κάτι που να συνάδει με τη λογική του Γεωπονικού Πανεπιστημίου.

Θα ήθελα, πραγματικά, να δούμε – και υπάρχει και η διαβεβαίωση από την Πρυτανεία του Γεωπονικού Πανεπιστημίου – να δει συνολικότερα τις παρεμβάσεις, στο χώρο της Βοιωτίας, σε μια αναπτυξιακή προοπτική. Πριν από λίγο, ακούσαμε τον Εισηγητή της Ν.Δ. να λέει ότι φέρνουμε την τροπολογία για τους διορισμούς εκπαιδευτικών «στα κρυφά», γιατί μας περιμένουν οι αναπληρωτές και οι κινητοποιήσεις τους. Είμαστε ιδιαίτερα υπερήφανοι και με καμάρι ψηφίζουμε και φέρνουμε τη συγκεκριμένη τροπολογία στη Βουλή, μετά από έντεκα χρόνια αδιοριστίας – μια γενιά αδιόριστων – και μας λένε σήμερα ότι δεκαπέντε χιλιάδες διορισμούς πάμε να τους φέρουμε κρυφά ! Πραγματικά, αυτό ξεπερνάει κάθε λογική, κάθε όριο φαντασίας. Ποιοι το λένε αυτό; Αυτοί που προτείνουν 1 προς 5 ! Δηλαδή, κανένας διορισμός. Ποιοι το λένε αυτό; Αυτοί που λένε ότι θα απολύσουν τους συμβασιούχους ! Ποιοι το λένε αυτό; Αυτοί οι οποίοι, σήμερα, θέλουν τη δημόσια εκπαίδευση στην κατάσταση του 2013 ! Αυτή είναι η πραγματικότητα.

Νομίζω, λοιπόν, ότι ο ελληνικός λαός, ο εκπαιδευτικός κόσμος, οι αναπληρωτές, που έχουν γυρίσει όλη την Ελλάδα, σε ύπαιθρο και νησιά, αυτοί οι άνθρωποι, που ζητούν το διορισμό τους, το μόνιμο διορισμό τους, την επαγγελματική τους αποκατάσταση, θα το έχουν. Αυτό ακριβώς είναι το μήνυμα, ότι σήμερα τα σχολεία πρέπει να γεμίσουν, με μόνιμους εκπαιδευτικούς. Αυτήν την προσπάθεια θα συνεχίσει η Κυβέρνηση του ΣΥΡΙΖΑ. Θα δικαιώσει, ακριβώς, τους αγώνες των εκπαιδευτικών, που ζητούν μαζικούς μόνιμους διορισμούς. Αυτό ξεκινάμε, σήμερα. Αυτό θα συνεχίσουμε, αύριο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε τον κ. Θηβαίο. Το λόγο έχει ο Αναπληρωτής Υπουργός Παιδείας, Έρευνας και Θρησκευμάτων, κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Ευχαριστώ κύριε Πρόεδρε. Θα ήθελα να κάνω μια πολύ σύντομη παρέμβαση, σε δύο σημεία. Το πρώτο αυτό, που θεωρώ είναι ότι στον πυρήνα αυτού του νομοσχεδίου, βρίσκεται το εξής: Στη σημερινή μεταμνημονιακή εποχή, που αναδύεται, υπάρχει ανάγκη για τη βέλτιστη αξιοποίηση των ανθρώπινων πόρων και των υποδομών, που διαθέτει η χώρα. Αυτό, εν πολλοίς, προσπαθεί να εξυπηρετήσει και αυτό το νομοσχέδιο και το προηγούμενο και τα άλλα, που έπονται. Γι' αυτό το λόγο η υπάρχει αυτή υπερπαραγωγή, θα έλεγε κάποιος, νομοσχεδίων.

Το ερώτημα εδώ είναι ποια είναι η προστιθέμενη αξία, που προκύπτει; Και όταν λέω «προστιθέμενη αξία», δεν το εννοώ, μονάχα, από την άποψη την οικονομική. Εννοώ η προστιθέμενη επιστημονική αξία, η προστιθέμενη κοινωνική αξία. Αυτό, λοιπόν, πρέπει να απαντάμε, όταν τίθενται τέτοια ερωτήματα – είτε αυτά αφορούν ενοποιήσεις φορέων είτε διασπάσεις φορέων. Ποια είναι η προστιθέμενη αξία από κάθε τέτοια ενέργεια;

Το δεύτερο σημείο, το οποίο, πάλι πολύ σύντομα, θα ήθελα να θίξω, μιας και σκοπεύω να τοποθετηθώ, αργότερα, στις επόμενες συνεδριάσεις, είναι το εξής: Κεντρικό ζήτημα σε ό,τι συζητάμε σήμερα, είναι ποιος είναι ο ρόλος της ανώτατης πανεπιστημιακής εκπαίδευσης; Και εκείνο, το οποίο διαφαίνεται, ιδιαίτερα από πολλούς, που μίλησαν, από την πλευρά της Αντιπολίτευσης, είναι ότι αυτός ο ρόλος συνδέεται, κατά κύριο λόγο, με το θέμα της κατάρτισης. Συνδέεται, κατά κύριο λόγο, με το ποιες είναι, κάθε φορά, οι ανάγκες της αγοράς εργασίας.

Το πρώτο, που θα ήθελα να παρατηρήσω, είναι ότι αυτές οι ανάγκες χαρακτηρίζονται από μια μεγάλη ρευστότητα, οπότε, πάντα, θα τρέχουμε πίσω από το ποιες είναι αυτές οι ανάγκες. Το άλλο είναι ότι οι ανάγκες, από την άποψη της κατάρτισης, είναι μονάχα ένα μικρό μέρος, γιατί όταν μιλάμε για πανεπιστημιακή μόρφωση, δεν μιλάμε ούτε για μόρφωση φροντιστηριακή ούτε για τη μόρφωση αυτή, που δίνεται, με τη μετάδοση της γνώσης, που γίνεται στη μέση εκπαίδευση. Μιλάμε για παραγωγή γνώσης και διάχυση αυτής της γνώσης.

Εδώ πέρα, υπάρχει ένας διπλός ρόλος, που επιτελεί η ανώτατη εκπαίδευση. Το πρώτο στοιχείο στο ρόλο αυτό είναι η μάθηση, η μόρφωση και η γνώση να ισχυροποιήσουν την κοινωνία, ιδιαίτερα τη σημερινή, την πληγωμένη από τα μνημόνια, κοινωνία. Αυτό δεν μπορεί να το παραμελούμε, γιατί θα φτάσουμε, ακόμα και σε ακραίες, θα έλεγα, τοποθετήσεις. Κάποιος προλαλλήσας ανέφερε γιατί έχουμε ανάγκη τις ανθρωπιστικές επιστήμες. Αλίμονο. Υπάρχει το συγκριτικό πλεονέκτημα και θα πρέπει να δίνεται έμφαση στις ανθρωπιστικές επιστήμες. Επειδή, συνήθως, οι ανθρωπιστικές επιστήμες θεωρούνται ότι δεν έχουν αξία οικονομική, μη ξεχνάμε ότι υπάρχει αξία εκεί και είναι οι άδηλοι πόροι, που υποκρύπτονται, πίσω από αυτές τις επιστήμες.

Το δεύτερο έχει να κάνει με το ποιο αναπτυξιακό μοντέλο θέλουμε να εξυπηρετήσει η ανώτατη παιδεία και στη δικιά μας αντίληψη, μιλάμε για ένα μοντέλο, το οποίο θα βασίζεται σε μια κοινωνία, που θα έχει διαπλατισμένους πνευματικούς ορίζοντες και το πρότυπο ανάπτυξης θα είναι αυτό, που θα έχει, ως βάση, την οικονομία, τις γνώσεις, απαλλαγμένο από τις αγκυλώσεις και τον παρασιτισμό του παρελθόντος.

Επομένως, αυτός ο διπλός ρόλος, η μόρφωση, η μάθηση, αλλά και η οικονομία της γνώσης είναι αυτό, που πρέπει να επιτελεί το πανεπιστήμιο και δεν πρέπει αυτό να το περιορίζουμε, να το κάνουμε έτσι στενό και λίγο - πολύ να το απαξιώνουμε, λέγοντας ότι μονάχα το πανεπιστήμιο θα πρέπει να βγάζει καταρτισμένα άτομα, μόνο για την αγορά εργασίας. Αυτό είναι σημαντικό, αλλά προκύπτει από τα άλλα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Είναι ενδιαφέρον ότι και οι τρεις Υπουργοί είναι θετικής κατεύθυνσης, θα πήγαιναν, δηλαδή, στο Πρακτικό, στα δικά μας χρόνια, αντίπαλοι, δηλαδή, έναντι ημών, αλλά αυτό βοηθάει τους τρεις Υπουργούς να στοχάζονται, με όρους θεωρίας.

Το λόγο έχει ο κ. Μηταφίδης

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κυρίες και κύριοι συνάδελφοι, για μια ακόμη φορά, η Αντιπολίτευση ρίχνει τη σκιά των προεκλογικών σκοπιμοτήτων, πάνω σε πραγματικές ανάγκες της εκπαίδευσης και της κοινωνίας, παρά το γεγονός ότι υποχρεώνεται, βέβαια, ως ουραγός των εξελίξεων, να τις ψηφίζει, αναιρώντας και τον εαυτό της. Θέλω να πω προκαταβολικά, ότι όταν μιλάμε για τη σχέση της εκπαίδευσης με την παραγωγή, δεν πρέπει να ταυτίζουμε την παροχή της εκπαίδευσης, με αγοραίους όρους, όπως ευαγγελίζεται, εάν ποτέ έρθει στην εξουσία ο κ. Μητσοτάκης. Αυτό είναι ξεκαθαρισμένο, σε όλη την ιστορία της Αριστεράς και τη θεωρητική της παράδοση, στα ζητήματα της εκπαίδευσης.

Νομίζω ότι είναι χρήσιμο να κάνουμε ορισμένες συγκρίσεις, γιατί μας καταμαρτυρείτε διάλυση της τεχνικής εκπαίδευσης, ξεχνώντας τους 2.500 απολυμένους εκπαιδευτικούς, την υποβάθμιση και διάφορα άλλα.

Να σας θυμίσω, αγαπητοί συνάδελφοι της Ν.Δ. και του ΠΑ.ΣΟ.Κ., ότι την περίοδο, που κυβερνήσατε τη χώρα, από το 2009 έως το 2015, με επίσημα στοιχεία, οι δαπάνες για τη δημόσια εκπαίδευση, όπως καταγράφονται στους προϋπολογισμούς του Υπουργείου Παιδείας, μειώθηκαν δραστικά και δραματικά, κατά 2,5 δισ. ευρώ ή κατά 34%, με τα εξής τραγικά αποτελέσματα.

Καταργήσεις και συγχωνεύσεις πάνω από 2.000 σχολείων, μείωση του αριθμού των εκπαιδευτικών, με τις διαθεσιμότητες και τους μηδενικούς διορισμούς – τώρα γίνεται αυτή η πρώτη μεγάλη τομή στους διορισμούς και πρέπει να τοποθετηθείτε – μείωση των χρηματοδοτήσεων των σχολικών επιτροπών, πάνω από 50%, ακύρωση της επιμόρφωσης –ένα άλλο ζήτημα, κύριε Υπουργέ, που πρέπει να είναι στα επόμενα βήματα, που θα κάνουμε – αύξηση του ωραρίου και θεσμοθέτηση της μαθητικής αξιολόγησης των εκπαιδευτικών, που πρόσφατα καταργήσαμε. Το χειρότερο από όλα – να σας το θυμίσω – την προληπτική επιστράτευση των καθηγητών της δευτεροβάθμιας εκπαίδευσης, όπου τους απαγορεύτηκε ακόμη και να σκέπτονται να απεργήσουν, για να υπερασπίσουν τη δημόσια εκπαίδευση! Και αυτό εμείς το καταργήσαμε.

Από το 2016, με τον πρώτο προϋπολογισμό, που καταθέσαμε, σταμάτησε η κατρακύλα των εκπαιδευτικών δαπανών. Τα επόμενα χρόνια, 2017, 2018 και 2019 η χρηματοδότηση της παιδείας αυξάνεται, με σταθερά βήματα. Έτσι, αν συγκρίνουμε τις δαπάνες του Υπουργείου Παιδείας, από τους προϋπολογισμούς 2019 και 2015, θα διαπιστώσουμε μια αύξηση της τάξης του 12,1% και αυτό, βέβαια, εκφράστηκε στον πραγματικό κόσμο της εκπαίδευσης. Διπλασιασμό των προσλήψεων αναπληρωτών εκπαιδευτικών – μιας και είχαμε την μνημονιακή απαγόρευση για μόνιμους διορισμούς, που σήμερα γκρεμίζουμε, ώστε να ικανοποιηθούν, να καλυφθούν προσωρινά οι εκπαιδευτικές ανάγκες.

Τα επόμενα χρόνια, με τους 15.000 διορισμούς, που δρομολογούμε και την καθιέρωση της αναλογίας 1 προς 1, πρόσληψη-αποχώρηση, θα καλυφθούν, σταδιακά, οι ανάγκες αυτές, με μόνιμο προσωπικό, ώστε να σταματήσει η πολύχρονη απαράδεκτη εργασιακή ομηρία και η γήρανση του εκπαιδευτικού δυναμικού.

Θα ήθελα να πω εδώ ότι θα πρέπει αυτές τις διατάξεις, για τη συνταξιοδότηση των εκπαιδευτικών, τις ειδικές αυτές διατάξεις, που υπάρχουν, σε κάθε σοβαρή χώρα, που αντιμετωπίζει τις εκπαιδευτικές ανάγκες και την ανανέωση του εκπαιδευτικού προσωπικού, θα πρέπει να τις εκφράσουμε, πιστεύω και σε ένα προσεχές συνταξιοδοτικό νομοσχέδιο, δεν μπορούμε να έχουμε, με βάση το νέο ασφαλιστικό, νηπιαγωγούς 67 χρόνων, για παράδειγμα.

Επίσης, θέλω να θυμίσω στους αμνήμονες επικριτές μας, που απειλούν, βέβαια, με νέα αγοραία υποδομή τη δημόσια εκπαίδευση – αυτό είναι το σχέδιο, τουλάχιστον, που έχει εξαγγείλει ο κ. Μητσοτάκης – ότι η συγκυβέρνηση Ν.Δ. - ΠΑ.ΣΟ.Κ. είχε προγραμματίσει, το 2014, με το Μεσοπρόθεσμο Πρόγραμμα, είναι ο νόμος 4263/2014, την περαιτέρω μείωση των εκπαιδευτικών δαπανών.

Τι είχατε προϋπολογίσει για το 2018, που μόλις έληξε; Με 4,3 δις ευρώ, έναντι των 5,5 δις €, που προβλέπει ο προϋπολογισμός, που ψηφίσαμε, τώρα, για το 2019. Εάν δεν είχαμε την κακοφανισμένη πολιτική ανατροπή του 2015, οι δαπάνες του Υπουργείου Παιδείας θα ήταν μειωμένες κατά 1,2 δις €, δηλαδή, κατά 28,3%, σε σχέση με τις ψηφισμένες, για το 2019. Συντριπτικές οι συγκρίσεις. Δηλαδή, μόλις το 2% του Α.Ε.Π., έναντι του 2,9, που έχουμε ψηφίσει, με τον προϋπολογισμό του 2019. Καταλαβαίνετε τι επιπτώσεις θα είχε αυτή η πολιτική, αν ό μη γένοιτο, εξακολουθούσε να κυβερνά τη χώρα το «δίδυμο της συμφοράς», όπως θα το ονόμαζα εγώ, Σαμαρά - Βενιζέλου. Οι πολίτες, λοιπόν, μπορούν να κάνουν τις συγκρίσεις τους.

Θα ήθελα να κλείσω με το εξής. Είδα ότι δεν μπήκατε στον κόπο να το σχολιάσετε, επειδή, πολλές φορές, μας κάνετε μαθήματα νομιμοφροσύνης, εγώ αυτή τη λέξη χρησιμοποιώ, γιατί μου θυμίζει τα «μικράτα μου», που λένε.

Το 2013, στείλατε τον τριπλάσιο αριθμό εκπαιδευτικών των κοινών ειδικοτήτων στην Πρωτοβάθμια Εκπαίδευση, εσείς που κόπτεστε για τις ανάγκες και μας κάνετε εδώ και κριτική.

Η παράνομη μετακίνηση, η οποία έγινε, χωρίς απολύτως κανένα σεβασμό ούτε στα π.δ., που αφορούσαν τις μετακινήσεις των εκπαιδευτικών και για να συμμορφωθείτε – όπως μας είπε προηγουμένως και ένας Βουλευτής σας – προς τις μνημονιακές υποχρεώσεις, που είχατε, τότε. Τι να πω; Ότι άνθρωποι, με ατομική τους δήλωση και παραβιάζοντας και τη συνείδησή τους, δήλωναν πως έχουν παιδιά, ενώ δεν είχαν παιδιά;

Το γεγονός ότι ούτε ο τότε Γραμματέας του Υπουργείου Παιδείας και προς τιμήν του, δεν είχε υπογράψει αυτές τις μετακινήσεις;

Και αναγκάστηκαν οι άνθρωποι, που δούλευαν στην Πρωτοβάθμια Εκπαίδευση, να τρέχουν στα δικαστήρια και παρά το γεγονός – και το ξέρετε αυτό – ότι με ομόφωνη απόφαση του Σώματος τον Ορκωτών Ελεγκτών Δημόσιας Διοίκησης, είχαν κηρυχθεί παράνομες όλες αυτές οι μετατάξεις, που κάνατε. Και αναγκάστηκαν αυτοί οι άνθρωποι να προσφύγουν στο Συμβούλιο της Επικρατείας και κέρδισαν αυτή την απόφαση.

Βρεθήκαμε, λοιπόν, εμείς ως νέα Κυβέρνηση, μπροστά σε ένα γόρδιο δεσμό, τον οποίο τον κόβουμε, αυτή τη στιγμή και πιστεύω, αναιρώντας, εάν θέλετε, αυτή την επιδρομή, επί Αρβανιτόπουλου, στην εκπαίδευση, να το ψηφίσετε. Γιατί, ξέρετε, πολλοί από αυτούς τους εκπαιδευτικούς έχουν διαλύσει τις οικογένειές τους.

Επίσης, θα πρέπει να εξηγήσετε πώς ένας, που είχε 13 μόρια, τοποθετούνταν δίπλα στο σπίτι του και ένας άλλος εκπαιδευτικός, με 130 μόρια, πήγαινε π.χ. στη Χίο.

Τώρα, θα ήθελα να αναφερθώ και σε ένα άλλο θέμα και θα κλείσω με αυτό. Για ποιο λόγο οι άνθρωποι αυτοί, που είχαν περάσει, τότε, στο διαγωνισμό του 2008 – και μάλιστα είναι οι λεγόμενες «βαριές ειδικότητες», όπως τους λέμε εμείς οι παλιοί της εκπαίδευσης, καθώς και αναγκαίες, να τρέχουν στα δικαστήρια;

Θα ήθελα να δείτε και το εξής. Μια ουσιαστική διαφορά, για το πως εμείς ερμηνεύουμε τη νομιμότητα: Εμείς δεν λέμε στους εργαζόμενους, όταν κερδίζουν μια πρωτόδικη απόφαση και έχουν δίκιο, ότι θα σας πάμε μέχρι τέρμα Θεού και μέχρι εξαντλήσεως των ενδίκων μέσων. Εμείς σεβαστήκαμε την απόφαση του Διοικητικού Εφετείου και όλους αυτούς τους ανθρώπους θα τους κάνουμε πια συνάδελφους στη δημόσια εκπαίδευση. Αυτή είναι η δική μας η διαφορετική ερμηνεία της νομιμότητας, δηλαδή, είναι η κοινωνική νομιμότητα και είναι αυτή, που πηγάζει, από τις ανάγκες της κοινωνίας και από την άρση των αδικιών.

Δείτε όλο αυτό το διάστημα, εμείς τι κάνουμε;

Άρση αδικιών, στις οποίες συμπράξαμε και εμείς, μερικές φορές, με τις αβελτηρίες μας, με τις καθυστερήσεις μας, με το τελευταίο μνημόνιο, το κακο-φανισμένο. Αλλά εμείς και εδώ κλείνω, θα ήθελα να σας θυμίσω ότι κερδίσαμε τις εκλογές, μετά και από το Μνημόνιο και μην το ξεχνάτε αυτό, υποσχόμενοι στον ελληνικό λαό ότι θα εφαρμόζαμε ένα παράλληλο πρόγραμμα και το τι δεν ακούσαμε γι’ αυτό. Και το εφαρμόζουμε, προς μεγάλη σας λύπη. Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ πολύ, θα ήθελα να σεβαστείτε το χρόνο. Έχετε το λόγο, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»):** Σας ευχαριστώ πολύ, κύριε Πρόεδρε.

Βλέποντας τους φορείς, είδα ότι παρόλο που έχουμε ένα ολόκληρο Κεφάλαιο για την Έρευνα, δεν έχουμε καλέσει κανέναν φορέα από την Έρευνα και έχουμε προτείνει την Ένωση Ελλήνων Ερευνητών.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Έγινε η διαβούλευση των Κομμάτων, κύριε Μαυρωτά, αλλά δεν έχω αυτή τη στιγμή εικόνα, για να σας δώσω μια απάντηση σ’ αυτό το ερώτημα. Σας επαναλαμβάνω ότι έχει γίνει η διαβούλευση και θα πρέπει να σας πω, ότι όταν κάποιος προτείνει 45 φορείς και έχει όριο τους 10 φορείς, γίνεται διαβούλευση για την επιλογή.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»):** Σας επαναλαμβάνω ότι έχουμε στο σχέδιο νόμου ένα ολόκληρο Κεφάλαιο για την Έρευνα και δεν έχουμε κανέναν φορέα από την Έρευνα. Μήπως θα μπορούσαμε να προσθέσουμε ακόμη έναν φορέα και να γίνουν 24 οι φορείς; Πάντοτε με τη συγκατάθεση των συναδέλφων, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Μαυρωτά, σας εξηγώ ότι είχαν προταθεί 75. Έγινε διαβούλευση και φτάσαμε στους 23 φορές και πάλι είναι περισσότεροι από όσους ορίζει ο Κανονισμός. Έχουμε κάνει ξανά τέτοια συζήτηση και σας παρακαλώ πολύ, ας συζητηθεί, αλλά όχι τώρα και δεν θα γίνει συζήτηση από το μικρόφωνο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Νομίζω, ότι μπορεί να προστεθεί ακόμη ένας φορέας, κύριε Πρόεδρε και πιστεύω, ότι μπορεί να γίνει αποδεκτό να κληθεί η Ένωση Ελλήνων Ερευνητών.

Συγγνώμη, κύριε Πρόεδρε, θα έχουμε ένα ολόκληρο Κεφάλαιο για την Έρευνα και δεν έχουμε καλέσει κανένα φορέα;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Μαυρωτά, σας παρακαλώ πολύ.

Το λόγο έχει η κυρία Δριτσέλη.

**ΠΑΝΑΓΙΩΤΑ ΔΡΙΤΣΕΛΗ:** Κατ' αρχήν, να ευχηθώ σε όλους καλή χρονιά και δύναμη.

Συζητάμε, σήμερα, ένα νομοσχέδιο, το οποίο συνεχίζει μια πολύ επιτυχημένη ιδέα της πολιτικής ηγεσίας του Υπουργείου για τη συνέργεια μεταξύ των Τ.Ε.Ι. της χώρας και των Πανεπιστημίων. Ακούω από την αρχή της συνεδρίασης, με πολύ μεγάλη προσοχή, όλους τους συναδέλφους και μπορώ να ξεχωρίσω δύο ειδών τοποθετήσεις: Μία άκρως αντιπολιτευτική, έως μηδενιστική, που κάνει λόγο για ισοπέδωση του ακαδημαϊκού χάρτη και μία, που μπορώ να τη χαρακτηρίσω, ως μαξιμαλιστική, όπου ο καθένας, αναφέροντας προφανώς την περιφέρειά του, μπορεί να αντιληφθεί στρατηγικά πλεονεκτήματα, τα οποία θα πρέπει να μετουσιωθούν σε ανάλογα πανεπιστημιακά τμήματα ή σχολές.

Θέλω να πω το εξής. Η πολιτική ηγεσία του Υπουργείου και με αυτό το νομοσχέδιο, συνεχίζει ένα πολύ μεγάλο αγώνα, που έχει δώσει, ήδη, από το 2015, για τη στήριξη και την ενίσχυση της δημόσιας παιδείας και είναι ξεκάθαρο νομίζω πια ότι η αντίληψη, που κυριαρχεί, για τη δημόσια παιδεία, δεν είναι μια αντίληψη, που αντιμετωπίζει και προσεγγίζει τη δημόσια παιδεία, ως τροχοπέδη, για την εφαρμογή ακραίων νεοφιλελεύθερων πολιτικών, όπως αυτή, που συνηθίσαμε, τα προηγούμενα χρόνια, αλλά ως ένα μοχλό ανάπτυξης, που θα πρέπει να συντεθεί, προφανώς και με την ακαδημαϊκή κοινότητα. Αυτό που θέλω να πω είναι ότι από τη στιγμή που η χώρα μας έχει βιώσει μία απίστευτη κρίση, οικονομική και κοινωνική, είναι καλό από δω και πέρα, να είμαστε γενικότερα πιο φειδωλοί σε αυτά, τα οποία συζητάμε. Ο τομέας της παιδείας πάντοτε ήταν ένας τομέας, που μπορούσε να υπάρξει πολύ καλή συζήτηση, ευρείες συναινέσεις και πάρα πολύ καλός διάλογος. Αυτός ο διάλογος, όμως, προϋποθέτει ότι θα πρέπει να συνεννοηθούμε σε βασικά πράγματα.

Για εμάς βασικό και δεδομένο είναι το γεγονός, ότι ο ακαδημαϊκός χάρτης της χώρας, έτσι όπως δημιουργήθηκε, τα προηγούμενα χρόνια, ήταν αποτέλεσμα ενός στρεβλού τρόπου οργάνωσής του. Στις περισσότερες περιπτώσεις τα Τμήματα και τα Πανεπιστήμια και τα Τ.Ε.Ι. και οι Σχολές χρησιμοποιούνταν, ως λάφυρο, σε προεκλογικούς αγώνες και δινόταν, ως δώρο, σε υποψήφιους δημάρχους, περιφερειάρχες ή και νομάρχες. Αυτό, λοιπόν, το πράγμα θα πρέπει να σταματήσει και θα πρέπει να το συνεννοηθούμε. Το λέω αυτό, γιατί ακούσαμε διάφορα εδώ, περί κατάργησης επιτυχημένων Σχολών, που, σε μεγάλο βαθμό, μπορώ να καταλάβω, ότι ίσως να είναι και έτσι.

Θα πρέπει, όμως, να λέμε ξεκάθαρα πρώτον, ότι αυτό το σχέδιο είναι στον αντίποδα του σχεδίου «ΑΘΗΝΑ». Τι ήταν το σχέδιο «ΑΘΗΝΑ», γιατί καλό θα είναι να το θυμηθούμε. Το σχέδιο «ΑΘΗΝΑ» είχε επιβληθεί από πάνω, δεν είχε γίνει καμία συνέργεια και αυτό ξεχνάτε να το λέτε.

Το σχέδιο, το οποίο συζητάμε σήμερα, πρώτον, είναι αποτέλεσμα ενός ευρύτατου διαλόγου και κυρίως, είναι αποτέλεσμα της γνώμης της Συγκλήτου των Πανεπιστημίων και των Τ.Ε.Ι., δεν ήρθε, ως επιβολή από πάνω. Δεύτερον, δεν είναι μνημονιακή δέσμευση, είναι πολιτικός, στρατηγικός σχεδιασμός του Υπουργείου. Τρίτον, το σχέδιο «ΑΘΗΝΑ» είχε προχωρήσει σε διαθεσιμότητα ακαδημαϊκού και επιστημονικού και διοικητικού προσωπικού, πράγμα, που επίσης δεν λέτε. Το σχέδιο αυτό έρχεται και στηρίζει - ενισχύει και τα υπάρχοντα Τμήματα, αλλά και τα καινούργια, που ιδρύει και δίνει τη δυνατότητα στους φοιτητές να επιλέξουν τι ακριβώς θέλουν να κάνουν και δεν τους μετακινεί, υποχρεωτικά, όπως συνέβαινε με το σχέδιο «ΑΘΗΝΑ» και πολλά άλλα ακόμα, τα οποία θα μπορούσαμε να λέμε, για πάρα πολύ καιρό.

Αυτό, λοιπόν, που επιδιώκεται, με το συγκεκριμένο σχέδιο, είναι να συνδεθεί επιτέλους η ακαδημαϊκή κοινότητα και η Έρευνα, με την τοπική ανάπτυξη, τις τοπικές κοινωνίες, όπως πραγματικά θα πρέπει να είναι. Το σχέδιο αυτό δεν έρχεται να νομοθετήσει εν κενώ, γιατί δεν είναι ότι δεν υπάρχουν Πανεπιστήμια στη χώρα ή Τμήματα στη χώρα και ερχόμαστε και τα ιδρύουμε εμείς, όπως μας αρέσει. Η προηγούμενη κατάσταση είχε δημιουργήσει μια πραγματικότητα, την οποία ερχόμαστε να αντιμετωπίσουμε. Αυτά τα Τμήματα, τα οποία, με τον τρόπο, που είχαν δημιουργήσει οι προηγούμενες κυβερνήσεις, υπάρχουν και έχουν δημιουργήσει μια πραγματικότητα στις τοπικές κοινωνίες, προσπαθούμε, με τον καλύτερο δυνατό τρόπο, να τα αφομοιώσουμε και να μην πληγώσουμε τις περιοχές αυτές, αλλά και να τα αναβαθμίσουμε εκεί όπου χρειάζεται.

Έτσι, το νέο πανεπιστήμιο, μετά από συνέργεια με το ΤΕΙ, έχει περισσότερους από 600 καθηγητές, πάνω από 15 σχολές και 30 τμήματα, ένα πανεπιστημιακό ερευνητικό κέντρο και δέκα ερευνητικά ινστιτούτα και προφανώς, αποτελεί ένα από τα μεγαλύτερα στη χώρα, αποκτά ισχυρή διεθνή υπόσταση και αναγνωσιμότητα και μπορεί πλέον να διαδραματίσει ένα νέο ρόλο στο ευρωπαϊκό ακαδημαϊκό γίγνεσθαι.

Το νέο πανεπιστήμιο, το πιο σημαντικό είναι ότι θεραπεύει καινοτόμα ακαδημαϊκά αντικείμενα, αξιοποιεί τα τοπικά στρατηγικά πλεονεκτήματα, που είχαν δημιουργήσει και τα δύο ιδρύματα, τα τελευταία τριάντα χρόνια, αλλά εισέρχεται και σε μια νέα εποχή, με τη δημιουργία και ξένων γλωσσών προπτυχιακών προγραμμάτων σπουδών, το πρώτο εκ των οποίων θα λειτουργήσει, στη νέα αναβαθμισμένη σχολή Φυσικής Αγωγής, Αθλητισμού και Διαιτολογίας, που γίνεται στα Τρίκαλα.

Θα έχουμε την ευκαιρία, προφανώς, στην επί των άρθρων συζήτηση να πούμε και άλλα. Θέλω να κάνω μια αναφορά σε κάποιες θετικές τομές, τις οποίες εισάγει το νομοσχέδιο.

Η πρώτη είναι ότι δίδεται η ευκαιρία στο σύνολο της ακαδημαϊκής κοινότητας, στους καθηγητές και στους φοιτητές, στο σύνολο του εκπαιδευτικού και διοικητικού προσωπικού, να βελτιώσουν τη θέση τους στο νέο ακαδημαϊκό χάρτη. Ιδιαίτερα, για τους φοιτητές, η συμμετοχή τους σε έναν νέο ισχυρό πανεπιστήμιο, με τη δυνατότητα απόκτησης πανεπιστημιακού πτυχίου, αποτελεί μοναδική ευκαιρία αναβάθμισης του ακαδημαϊκού και επαγγελματικού μέλλοντος.

Σε ό,τι αφορά στη χωρική διασπορά του πανεπιστημίου, τα οφέλη και για τις πόλεις, προφανώς, δεν είναι αμελητέα. Όλοι οι ακαδημαϊκοί πόλοι ενισχύονται και ποιοτικά, αλλά και ποσοτικά, όλες οι πόλεις αποκτούν νέα τμήματα, νέα ινστιτούτα, νέες δομές και κυρίως, νέες ακαδημαϊκές προοπτικές, με κοινωνική ανταποδοτικότητα, η οποία υπερβαίνει το παλιό μοντέλο της ιδιωτικής κατανάλωσης, του πληθωρισμού, των ταχυφαγείων και των δωματίων, όλα αυτά, για τα οποία όλα αυτά τα χρόνια ακούγαμε.

Δεν θα σταθώ τόσο στις τοπικιστικές κορόνες, που ακούστηκαν από παράγοντες, σε διάφορες περιοχές, θα ήθελα, όμως, να πω το εξής. Το προηγούμενο διάστημα, που το νομοσχέδιο αυτό βρισκόταν σε διαβούλευση, διάφοροι προσπάθησαν, αλλά και ακόμα προσπαθούν, να μειώσουν την επιτυχία αυτού του εγχειρήματος. Καλό θα ήταν να θυμηθούν, τι επέφεραν με τις προηγούμενες παρεμβάσεις τους, ειδικά με το σχέδιο «ΑΘΗΝΑ», όπου τα Τρίκαλα, για παράδειγμα, έχαναν τμήματα και υποβαθμίζονταν στη «γαλαρία» του ακαδημαϊκού χάρτη. Σήμερα, η πόλη αναβαθμίζεται στο νέο ακαδημαϊκό περιβάλλον και αποκτά και νέες δυνατότητες, όπως αυτές, που ανοίγονται, με τη συμμετοχή στη νέα ψηφιακή στρατηγική της Ε.Ε..

Κλείνοντας, θα αναφερθώ και σε μια δίκαιη διάταξη, η οποία έρχεται να θεραπεύσει τα προβλήματα, που είχαν δημιουργηθεί, στην εκπαιδευτική κοινότητα, από τις υποχρεωτικές μετατάξεις του 2012 και 2013, οι οποίες αδίκησαν, κατάφωρα, χιλιάδες εκπαιδευτικούς και των οποίων οι αρνητικές συνέπειες αίρονται, σήμερα, με τις διατάξεις αυτού του νόμου.

Συγκρίνοντας τις παρεμβάσεις της Κυβέρνησης αυτής, με τις αντίστοιχες της προηγούμενης, αλλά και με τις εξαγγελίες της Ν.Δ., για το μέλλον της εκπαίδευσης, καταλαβαίνουμε πάρα πολύ καλά τι Πανεπιστήμιο Θεσσαλίας θα ήθελε η Ν.Δ., πώς συμπεριφέρθηκε, τα προηγούμενα χρόνια, στις πόλεις της Θεσσαλίας και πώς αντιλαμβάνεται το λειτούργημα του εκπαιδευτικού λειτουργού, του ακαδημαϊκού δασκάλου, αλλά και πώς αντιμετωπίζει την ίδια την κοινότητα στο σύνολό της.

Απολύτως χαρακτηριστικό παράδειγμα είναι οι δηλώσεις του Αρχηγού της Αξιωματικής Αντιπολίτευσης για το νέο Διεθνές Τμήμα, το οποίο εξήγγειλε ο Πρωθυπουργός, στη Βόρεια Ελλάδα, για το οποίο η Ν.Δ. δεσμεύτηκε ότι θα καταργήσει, για να φτιάξει στη θέση του ένα ιδιωτικό.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Βαγενά.

**ΑΝΝΑ ΒΑΓΕΝΑ:** Ευχαριστώ πολύ, κύριε Πρόεδρε, χρόνια πολλά, σε όλους και καλή χρονιά, θα είμαι σύντομη. Καταρχήν, θα ήθελα να χαιρετίσω την πρόθεση και την προσπάθεια της Κυβέρνησης, που υλοποιείται, για την πρόσληψη μόνιμου εκπαιδευτικού προσωπικού στην Παιδεία, για πρώτη φορά, μετά από τόσα χρόνια και αυτό είναι κάτι πάρα πολύ σπουδαίο, πολύ σημαντικό και όλοι πρέπει να μην το υποβαθμίζουμε, με τίποτα. Θα θέσω δύο θέματα, τα οποία θεωρώ πρόβλημα στο νομοσχέδιο, που έρχεται, προς συζήτηση.

Ζητώ να μην καταργηθεί το Τμήμα Ιατρικών Εργαστηρίων του Τ.Ε.Ι. Θεσσαλίας, αλλά να υπάρξει αναβάθμιση, όπως έγινε στο Πανεπιστήμιο Δυτικής Αττικής και όπως θα γίνει και στο νέο Διεθνές Πανεπιστήμιο. Η κατάργηση του Τμήματος Ιατρικών Εργαστηρίων είναι απολύτως ακατανόητη και αδικαιολόγητη για τους κάτωθι λόγους.

Πρώτον, έχει τη δεύτερη υψηλότερη βάση εισαγωγής στο Τ.Ε.Ι. Θεσσαλίας, περίπου 14.400 μόρια, υψηλότερη από αρκετά Τμήματα του Πανεπιστημίου Θεσσαλίας, αλλά και άλλων Πανεπιστημίων. Δεύτερον, έχει τις πλέον σύγχρονες υποδομές, αφού ουσιαστικά από εφέτος τέθηκαν σε χρήση οι νέες του εγκαταστάσεις. Τρίτον, με τις εν εξελίξει κρίσεις καθηγητών, έχει 13 άτομα ακαδημαϊκό προσωπικό, που το καθιστά αυτοδύναμο, ενώ αναμένεται και πρόσθετος αριθμός προσωπικού, από υποθέσεις που εκδικάζονται.

Τέταρτον, οι απόφοιτοί του έχουν κατοχυρωμένα επαγγελματικά δικαιώματα, θεσμοθετημένες θέσεις απασχόλησης, στις δημόσιες και ιδιωτικές υπηρεσίες υγείας και μάλιστα υποχρεωτικά για τον ιδιωτικό τομέα και αξιόλογη ζήτηση στην αγορά εργασίας. Αυτό το θεωρώ πολύ σημαντικό, γιατί πάρα πολλοί ομιλητές επισήμαναν ότι δημιουργούμε Σχολές και «ουσιαστικά δημιουργούμε», είπαν, «ανέργους». Αυτό το Τμήμα δεν δημιουργεί ανέργους.

Πέμπτον, είναι ένα από τα τρία αντίστοιχα Τμήματα, που υπάρχουν, στην Ελλάδα, τρία μόνο ήταν και θέλουν να μείνουν δύο. Έκτον, το Πανεπιστήμιο Δυτικής Αττικής, το Τμήμα Ιατρικών Εργαστηρίων, εντάχθηκε ως ειδικότητα - κατευθύνση, στο νεοσύστατο Τμήμα Βιοϊατρικών Επιστημών. Το ίδιο ακριβώς θα γίνει και με τα Ιατρικά Εργαστήρια Θεσσαλονίκης, βάσει του προσχεδίου, που ανακοινώθηκε. Είναι προφανές ότι δεν υπάρχει κανένα ακαδημαϊκό κριτήριο, που να εμποδίζει τη διατήρηση των Τμημάτων.

Απ' όλα τα παραπάνω, καθίσταται σαφές ότι δεν υπάρχει κανένα ακαδημαϊκό κριτήριο, που να δικαιολογεί την κατάργηση του. Τα όσα διαβάσαμε, στην τελευταία εκδοχή του νομοσχεδίου, περί ένταξης των φοιτητών του Τμήματος Ιατρικών Εργαστηρίων στο νέο Τμήμα Νοσηλευτικής του Πανεπιστημίου, δεν μπορούν να είναι σοβαρά. Δεν γίνεται πουθενά στον κόσμο να συγχωνεύσεις φοιτητές δύο διαφορετικών Τμημάτων, ενός κλινικού και ενός εργαστηριακού, που το μόνο κοινό τους είναι η συστέγαση στο ίδιο κτίριο.

Προτείνω, δημιουργία Τμήματος Βιοϊατρικών Επιστημών ή εναλλακτικά Βιοϊατρικής Τεχνολογίας, στα πρότυπα του Πανεπιστημίου Δυτικής Αττικής και προσεχώς, στο Διεθνές Πανεπιστήμιο. Επί της συγκεκριμένης πρότασης, τοποθετήθηκαν ομόφωνα υπέρ, όλα τα μέλη ΔΕΠ του Τμήματος, αλλά και η Σύγκλητος του Τ.Ε.Ι. Θεσσαλίας, κατά τη συνεδρίασή της, την 9η Νοεμβρίου 2018. Θα ήθελα εδώ να το επισημάνω στον κ. Κέλλα, που είναι ο Εισηγητής της Ν.Δ., που είπε ότι δεν είναι σύμφωνη η γνώμη της Συγκλήτου. Κάνει λάθος.

Η Σύγκλητος του Τ.Ε.Ι. Θεσσαλίας, κατά τη συνεδρίασή της, την 9η Νοεμβρίου 2018, αποφάσισε την αποδοχή του σχεδίου νόμου, «Πανεπιστήμιο Θεσσαλίας, Εθνικό και Καποδιστριακό Πανεπιστήμιο Αθηνών» και πρότεινε ορισμένες βελτιώσεις, αλλά είναι σύμφωνη, αποδέχθηκε, κύριε Κέλλα.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δεν είναι σύμφωνη, συγγνώμη που σας διακόπτω, λέει ότι θα συμφωνήσουμε, υπό αυτές τις προϋποθέσεις, οι οποίες δεν υπάρχουν πουθενά στο νομοσχέδιο, κυρία Βαγενά, αλλά αύριο θα έρθει ο Πρόεδρος του Τ.Ε.Ι. και θα μας τα πει.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Παρακαλώ, κ. Κέλλα, μην διακόπτετε, έχετε χρόνο, ως Εισηγητής.

**ΑΝΝΑ ΒΑΓΕΝΑ:** Είπε επί λέξει ότι αποδέχεται ομόφωνα και προτείνει κάποια πράγματα, μεταξύ των οποίων είναι και αυτό που λέω εδώ. Σε αυτό το θέμα, που είπα, είναι σύμφωνοι και άλλοι ομιλητές, ο κ. Κέλλας, ο κ. Μαυρωτάς, πιθανόν και ο κ. Μπαργιώτας, δεν ξέρω, αλλά θέλω να πω ότι δεν είναι μόνο δική μου επισήμανση, είναι και άλλων συναδέλφων και μάλιστα συναδέλφων, που είναι από το Νομό μας, που γνωρίζουμε και αφουγκραζόμαστε την κοινωνία της πόλης και της περιοχής.

Θα ήθελα, λοιπόν, κ. Υπουργέ, σας παρακαλώ, αν είναι να μου απαντήσετε αρνητικά, μη μου απαντήσετε, σήμερα, αφήστε να το σκεφθείτε λίγο, γιατί θεωρώ ότι είναι λίγο άδικο. Δεν ξέρω πώς έχετε οδηγηθεί σε αυτήν την απόφαση, αλλά θεωρώ, εν πάση περιπτώσει, ότι είναι άδικη και δεν το έχει ζητήσει και κανείς αυτό από τους φορείς. Επίσης, εάν δεχόσασταν να είναι ο Δήμαρχος της Λάρισας, στην ακρόαση των φορέων, ο κ. Καλογιάννης, τον οποίον ζήτησα να είναι, θα υποστήριζε και αυτός αυτό το αίτημα.

Επειδή είπατε να προσκληθούν μόνο οι επιστημονικοί φορείς, σας υπενθυμίζω τα νομοσχέδια έχουν αντίκτυπο στην κοινωνία των πόλεων, δεν κατασκευάζονται σε κάποια γραφεία και «φοριούνται» στις κοινωνίες, αυτό είναι λάθος. Και ποιος είναι καλύτερος εκφραστής της κοινωνίας της πόλης, από το Δήμαρχο και βεβαίως, από τους Βουλευτές της, που βρίσκονται εδώ; Επίσης, ένα άλλο θέμα, το οποίο τέθηκε, είναι όσον αφορά στην κατάργηση του Τμήματος Φιλοσοφίας, Παιδαγωγικής και Ψυχολογίας της Φιλοσοφικής Σχολής, ζητώ να ενταχθούν οι ενεργοί φοιτητές, μετά την εισαγωγή, στα ακαδημαϊκά έτη 2014 – 2015 – 2016, στα νέα Τμήματα, όπως θα γίνεται και με τους άλλους φοιτητές. Το υποστήριξαν και άλλοι συνάδελφοι αυτό, θα το καταθέσω και γραπτώς. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Καταρχήν, θα ήθελα να ευχηθώ και εγώ σε όλους καλή και δημιουργική χρονιά.

Πράγματι, το Υπουργείο μας, όπως είπε και ο εκπρόσωπος του Κ.Κ.Ε., ανεβάζει βηματισμό και θεωρούμε ότι είναι μια σημαντική νομοθετική πρωτοβουλία, που δείχνει, όμως, τη σταθερή μας προσήλωση στην υποστήριξη και την αναβάθμιση της δημόσιας ανώτατης εκπαίδευσης της χώρας μας. Όπως προέκυψε και από την εισήγηση του Υπουργού, αλλά και της Εισηγήτριάς μας, που μίλησε γι΄ αυτόν το στρατηγικό σχεδιασμό της επόμενης ημέρας, που έχουμε στο νου μας, γι΄ αυτόν τον ενιαίο χώρο της ανώτατης εκπαίδευσης, που μίλησε για το ευκταίο. Από εκεί και πέρα, αυτή η διαδικασία έχει ξεκινήσει και είναι στο χέρι των Ανώτατων Εκπαιδευτικών Ιδρυμάτων, με την ενίσχυση της πολιτείας – και θα αποδείξω, με επιχειρήματα, ότι κινούμαστε σε αυτή την κατεύθυνση – να την υλοποιήσουν και βεβαίως, σε αυτό χρειάζεται και η συμβολή των τοπικών κοινωνιών. Η αίσθηση, που έχω, από τη διαδικασία, που έχει ξεκινήσει, από τη δική μας περιοχή, είναι ότι βλέπουν πολύ θετικά αυτό το εγχείρημα, έτσι ώστε ακόμη και η Αντιπολίτευση, δια του αρχηγού της, όταν, για παράδειγμα, βρέθηκε σε έναν γειτονικό νομό της Άρτας, είπε ότι για πράγματα, που έχουν ξεκινήσει, δεν θα αλλάξουμε στο δρόμο τον προσανατολισμό τους. Αυτό σημαίνει ότι αυτές οι συνέργειες, που μπορεί να ξεκίνησαν, με αμφισημία των πανεπιστημιακών αρχών, με προβλήματα των τοπικών κοινωνιών, εν τέλει αγκαλιάζονται, ως εγχειρήματα, αλλά το τελικό τους αποτέλεσμα εξαρτάται από τη δουλειά, που θα κάνουν, με όλο τους το δυναμικό τα ίδια τα Ανώτατα Εκπαιδευτικά Ιδρύματα.

Ακούστηκε, με έμφαση, αυτή η ιστορία της περίφημης μελέτης σκοπιμότητας. Κοιτάξτε, τα Ανώτατα Εκπαιδευτικά Ιδρύματα δεν είναι επιχειρήσεις. Η αλήθεια είναι ότι τα τελευταία χρόνια έχει γίνει μια τέτοια προσπάθεια να αξιολογούνται, ως επιχειρήσεις και αυτά, αλλά και τα μέλη ΔΕΠ και οι άνθρωποι, που τα υπηρετούν. Θα ήθελα να σας πω, λοιπόν, με μετρούμενα νούμερα, τα τελευταία χρόνια, από τη Μεγάλη Βρετανία, που ήταν από αυτούς, που πρωταγωνιστούσαν, από την εποχή της Θάτσερ, αρχίζει η αντίστροφη μέτρηση. Αρχίζουμε να μην μετράμε τα ποσοτικά στοιχεία, αλλά τα ποιοτικά στοιχεία. Επομένως, είναι κάτι που θα το δούμε σε άλλη κατεύθυνση.

Τώρα, θα ήθελα να σας πω τι κάνει το δικό μας Υπουργείο, για να ενισχύσει. Είπε ο Υπουργός, θα επισημάνω και εγώ, διότι ίσως χάνονται, πρώτα από όλα, σε μια προβλεπόμενη μειωμένη χρηματοδότηση, η οποία για φέτος προβλεπόταν στο 1,8% του ΑΕΠ, εμείς φροντίσαμε να αυξήσουμε, μέσα σε συνθήκες μνημονιακές, επί του ποσοστού του ΑΕΠ και φτάνοντας στο 2,8%. Δόθηκαν 41 εκατ. ευρώ, στα Ανώτατα Εκπαιδευτικά Ιδρύματα, οι δαπάνες για την Έρευνα και την Καινοτομία ανέβηκαν από τα 60 εκατ. το 2015 στα 130 εκατ. το 2018.

Άρα, εν τοις πράγμασι, ενισχύουμε αυτό, που ονομάζουμε, χώρο της ανώτατης εκπαίδευσης, με προσωπικό 1.000 μέλη ΔΕΠ. Μετά από 10 χρόνια, έφυγαν οι θέσεις για τα Ανώτατα Εκπαιδευτικά Ιδρύματα και 3.700 θέσεις για νέους επιστήμονες, με βελτιωμένες συνθήκες εργασίας, αλλά και επιπρόσθετους πόρους από το Ελληνικό Ίδρυμα Έρευνας και Καινοτομίας, που εμείς ιδρύσαμε, το οποίο έχει 240 εκατ. ευρώ.

Ερωτήθηκε τι κάνουμε για τη φοιτητική μέριμνα. Πράγματι, είναι ένα πολύ ευαίσθητο πεδίο, όμως, προβλέφθηκαν 40 εκατομμύρια ευρώ, ετησίως, για να καλυφθούν οι στεγαστικές ανάγκες των φοιτητών. Χρειάζονται πολύ περισσότερα, αλλά κινούμαστε σε αυτή την κατεύθυνση. Αυξήθηκαν οι μεταπτυχιακές και μεταδιδακτορικές υποτροφίες από το Ίδρυμα Κρατικών Υποτροφιών, μετά από πάρα πολλά χρόνια.

Έγινε προσπάθεια να εξορθολογιστεί η οικονομική διαχείριση των ερευνητικών προγραμμάτων, αλλά και να ενισχυθούν τα πανεπιστήμια εκείνα, που είχαν δωρεάν μεταπτυχιακά προγράμματα, όπως το Πανεπιστήμιο Ιωαννίνων, το Εθνικό Μετσόβιο Πολυτεχνείο, το Πάντειο Πανεπιστήμιο, με επιπρόσθετους πόρους, ενώ εξασφαλίστηκε το 30% των φοιτητών, εκεί που υπήρχαν δαπάνες να μη λαμβάνεται υπόψη η οικονομική τους κατάσταση, αλλά να τους δίνεται η δυνατότητα να τα παρακολουθήσουν.

Επομένως, εν τοις πράγμασι, σε αυτή την καινούργια αρχιτεκτονική, που σχεδιάζουμε, προσπαθούμε να βοηθήσουμε την κατάσταση, δηλαδή, τις ακαδημαϊκές μονάδες και να αναβαθμίσουμε την προσπάθεια, που κάνουν και ταυτόχρονα, μέσα από αυτή τη διαδικασία, να τους δώσουμε τη δυνατότητα της παρουσίας στο ευρωπαϊκό και διεθνές τοπίο, αφού μόνο έτσι μπορούν και να έχουν επιπρόσθετους πόρους, μέσα στην κινητικότητα, που υπάρχει, στον ενιαίο ευρωπαϊκό χώρο, να βελτιώσουν τις ερευνητικές τους παραγωγές, αλλά και να αξιοποιήσουν τα ερευνητικά τους αποτελέσματα. Επομένως, να διαχειριστούν πολύ καλύτερα και να δώσουν εργασίες σε νέους ανθρώπους, με προσόντα και να αντιμετωπίσουμε και το θέμα της εξαγωγής εγκεφάλων ή του brain drain.

Ήταν εύκολο αυτό να γίνει; Υπήρχε ένα τοπίο καθαρό, που θα σχεδιάζαμε και θα τα κάναμε όλα με ακαδημαϊκούς όρους; Η απάντηση είναι όχι. Η κατάσταση ήταν δεδομένη. Υπήρχαν χρόνια προβλήματα, στρεβλώσεις, πολυδιάσπαση, επικαλύψεις, υπερεξειδίκευση, γεωγραφική απομόνωση, εργασιακές σχέσεις πολλών ταχυτήτων, ελλείψεις σε προσωπικό και περιορισμένη αξιοποίηση τόσο των ερευνητικών αποτελεσμάτων όσο και προβληματική οργάνωση των μεταπτυχιακών προγραμμάτων. Επομένως, σε αυτό το τοπίο γίνεται μία κατ’ αρχήν προσπάθεια να δημιουργηθούν αυτά τα πολυδύναμα ιδρύματα και βεβαίως, έτσι έχει κινηθεί και έχουν γίνει αντίστοιχες μεταρρυθμίσεις και σε μια σειρά από ευρωπαϊκές χώρες, όπως είναι η Αυστρία, η Δανία, η Νορβηγία και η Αγγλία.

Ένα άλλο θέμα, το οποίο πολύ συζητήθηκε, εδώ μέσα, είναι πως γίνονται αυτές οι ενιοποιήσεις. Νομίζω ότι έχει απαντηθεί ότι εδώ υπήρξε μακρά διαβούλευση. Στο συγκεκριμένο νομοσχέδιο, αναφέρεται και στην Αιτιολογική Έκθεση, έχει ξεκινήσει η διαβούλευση, από τον Οκτώβριο του 2017, και το αντίστοιχο ισχύει, βεβαίως και για τις άλλες προηγηθείσες ενιοποήσεις, τις οποίες έχουμε κάνει, για τις συνέργειες του Πανεπιστημίου Ιωαννίνων με τα ΤΕΙ Ηπείρου, για τις συνέργειες του Ιόνιου Πανεπιστημίου και του ΤΕΙ Ιονίων Νήσων και βεβαίως, για το Πανεπιστήμιο Δυτικής Αττικής.

Επειδή εδώ ειπώθηκε ότι αυτά έγιναν, χωρίς αξιολόγηση, να σας ενημερώσω, αγαπητοί συνάδελφοι, ότι τα περισσότερα από αυτά τα ιδρύματα, μεταξύ των οποίων και το Πανεπιστήμιο Ιωαννίνων και το γνωρίζω πολύ καλά, όπως και τα ΤΕΙ Ηπείρου, έχουν αξιολογηθεί και από την ΑΔΙΠ, στην οποία αναφέρεστε, απολύτως θετικά, αλλά και από εξωεταιρικούς αξιολογητές, πράγμα που ισχύει και για πολλά άλλα ανώτατα εκπαιδευτικά ιδρύματα.

Επιπλέον, εκεί που προχωρήσαμε τις ενιοποιήσεις, κάναμε κάτι περισσότερο ή αφήσαμε τα ιδρύματα μόνα τους να προσπαθούν να λύσουν τα προβλήματα; Συγκεκριμένα, στο Πανεπιστήμιο Ιωαννίνων και στα ΤΕΙ Ηπείρου δόθηκαν επιπρόσθετοι πόροι ενός εκατομμυρίου και 40 θέσεις μελών, για να μπορέσει να ξεκινήσει αυτή η διαδικασία της ενιοποίησης και της ενίσχυσης των αντικειμένων. Και βεβαίως, σε αυτή την κατεύθυνση θα κινηθούμε και στο συζητούμενο σήμερα νομοσχέδιο, αλλά και σε αυτά που προβλέπονται. Αναφέρθηκε το Διεθνές Πανεπιστήμιο, το ΤΕΙ Θεσσαλονίκης, Κεντρικής Μακεδονίας, Ανατολικής Μακεδονίας και Θράκης. Συζητήσεις γίνονται και για το Πανεπιστήμιο Δυτικής Μακεδονίας και των ΤΕΙ Δυτικής Μακεδονίας και για το Πανεπιστήμιο Πατρών και των ΤΕΙ Δυτικής Ελλάδας.

Εδώ μπορώ να σας πληροφορήσω ότι πανεπιστήμια, που έβλεπαν πολύ επιφυλακτικά αυτή τη διαδικασία, αυτή τη στιγμή, πολύ σοβαρά προβληματίζονται, όπως είναι το Δημοκρίτειο Πανεπιστήμιο, όπως είναι και η Κρήτη με τα ΤΕΙ της, διότι βλέπουν ότι είναι μια διαδικασία, υπό ανάπτυξη, στην οποία δεν θέλουν να βρεθούν απ’ έξω.

Είναι, πράγματι, αυτό σωστό, μέσα στην προσπάθεια, που γίνεται, για τη δημιουργία ενός ενιαίου ευρωπαϊκού εκπαιδευτικού χώρου; Μπορεί να προάγει τη μάθηση, τη συνεργασία, να δώσει περισσότερες ευκαιρίες στους νέους και τις νέες της Ευρώπης, για να επιτύχουν τους στόχους τους; Κατά την προσωπική μου άποψη, ναι.

Δεν υπάρχει άλλος τρόπος και δεν υπάρχει άλλος δρόμος. Παρά τα διαχρονικά προβλήματα, που υπάρχουν, καταφέρνουμε, σε ευρωπαϊκό επίπεδο, να πετυχαίνουμε τους στόχους, που βάζουν οι διεθνείς εκθέσεις. Δηλαδή, να έχουμε ποσοστό αποφοίτων της ανώτατης εκπαίδευσης πολύ υψηλό, στο 40%, ενώ αυτός είναι στόχος ευρωπαϊκός, που μπαίνει, μέχρι το 2020. Άρα, πετυχαίνουμε να έχουμε αποφοίτους και, από εκεί και πέρα, το μέλλον τους στην αγορά εργασίας είναι συνάρτηση του πτυχίου τους, όπου φαίνεται σε ευρωπαϊκό επίπεδο ότι, όταν είσαι απόφοιτος της τριτοβάθμιας εκπαίδευσης και πολύ καλών ιδρυμάτων, βεβαίως, έχεις και πολύ περισσότερες θέσεις, για μια καλύτερη θέση εργασίας, αλλά αντίστοιχα και απαιτήσεις.

Αντ’ αυτού, η Αξιωματική Αντιπολίτευση μας λέει ότι εδώ έχουμε ανάγκη να ιδρύσουμε ιδιωτικά πανεπιστήμια. Αυτός είναι ο στρατηγικός σχεδιασμός. Αυτό είναι το θέμα, αυτό είναι το πεδίο, στο οποίο συζητάμε, ευρωπαϊκά και διεθνώς; Αυτά που, στην Ευρώπη, έχουν το μεγαλύτερο και αδιαμφισβήτητο κύρος, είναι τα δημόσια πανεπιστήμια. Έχουμε 20 εκατομμύρια εγγεγραμμένους στα ανώτατα εκπαιδευτικά ιδρύματα και το 60% στο ευρωπαϊκό πεδίο είναι δημόσια ιδρύματα. Επομένως, αυτό που λέτε ότι εμείς είμαστε η μοναδικότητα, δεν έχει πραγματική βάση, διότι άρα και διαφορετικά είναι τα δεδομένα, που προκύπτουν και μάλιστα, στις σκανδιναβικές χώρες, που δεν αμφισβητεί κανένας ότι έχουν εξαιρετικά εκπαιδευτικά ιδρύματα, η τριτοβάθμια εκπαίδευση είναι αποκλειστικά κρατική υπόθεση και αυτά επικρατούν και σε άλλες χώρες, όπως είναι η Ολλανδία, η Γαλλία, το Βέλγιο, το Ηνωμένο Βασίλειο, η Γερμανία, η Ελβετία κ.λπ..

Επομένως, ο στρατηγικός σχεδιασμός της Ν.Δ., αυτή τη στιγμή, που είναι τα ιδιωτικά πανεπιστήμια, είναι μακράν όχι μόνο των αναγκών της ελληνικής κοινωνίας, αλλά και του σχεδιασμένου χάρτη και της κατεύθυνσης, στην οποία κινείται η Ε.Ε..

Αναφερθήκατε ότι έχουμε σοβαρό πρόβλημα με άνεργους πτυχιούχους και με επαγγελματικά δικαιώματα. Αγαπητοί συνάδελφοι της Αξιωματικής Αντιπολίτευσης, η πλειοψηφία σχεδόν των ΤΕΙ και περίπου 150 τμήματα των ΑΕΙ, τόσα χρόνια, που διοικήσατε τον τόπο, δεν είχαν επαγγελματικά δικαιώματα. Το μεγάλο πρόβλημα, που είχαμε, με τους πολιτικούς μηχανικούς και τα δικαιώματά τους, δηλαδή, τους απόφοιτους της πανεπιστημιακής εκπαίδευσης και των ΤΕΙ, μόλις τώρα και μετά από πολύ μεγάλη και αγωνιώδη προσπάθεια βρίσκεται λύση καθορισμού των επαγγελματικών τους δικαιωμάτων και σ’ αυτή την κατεύθυνση θα προχωρήσουμε και σε άλλα επαγγέλματα και θα δώσουμε λύσεις.

Λέτε, γιατί φτιάχνουμε τόσα τμήματα διαιτολογίας. Η κρίση αυξάνει την παχυσαρκία, έχουμε τα πιο παχύσαρκα παιδιά της Ευρώπης και τις πιο παχύσαρκες γυναίκες. Επομένως, η αλήθεια είναι ότι χρειαζόμαστε τμήματα διαιτολογίας και πρέπει να μπει ως πρόταγμα αυτό, μέσα στο εκπαιδευτικό μας σύστημα και ειδικά μαθήματα σ’ αυτή την κατεύθυνση. Απ’ την άλλη μεριά, εσείς οι ίδιοι λέτε ότι όσοι θέλουν απ’ τα ΦΠΨ, που έγιναν με όποιο τρόπο ψυχολόγοι, να γίνουν. Χρειαζόμαστε τόσους πολλούς ψυχολόγους; Όταν φτιάξαμε το ανεξάρτητο τμήμα ψυχολογίας, δεν είδα κάποιον να πει ότι ήταν μια σωστή επιλογή. Επομένως, υπάρχουν διάφορες αντιφάσεις σε αυτά, που λέτε. Εγώ λέω ότι δεν είναι εύκολη η απάντηση σε όλα αυτά, διότι εξήγησα πριν ποια είναι η βάση, πάνω στην οποία προσπαθούμε, στη συγκεκριμένη χρονική στιγμή, να νομοθετήσουμε.

Μιλήσαμε για τα διετή τμήματα, που είναι υπό την αιγίδα των ανώτατων εκπαιδευτικών ιδρυμάτων, η δυνατότητα για τα παιδιά, που τελειώνουν από την επαγγελματική εκπαίδευση, να εισάγονται και να αποκτούν επαγγελματικά δικαιώματα επιπέδου 5, σε συνεννόηση, βέβαια, με την Τ.Α. και όλους τους βαθμούς της, αλλά και την τοπική επιχειρηματικότητα. Την ίδια δυνατότητα δίνουμε με την τάξη μαθητείας, που εμείς προχωρήσαμε στους αποφοίτους, σαν άλλη δυνατότητα των επαγγελματικών λυκείων. Άρα, μας ενδιαφέρει πράγματι πολύ σημαντικά, η δυνατότητα να αποκτούν τα παιδιά επαγγελματικά δικαιώματα, που να είναι ανταγωνιστικά, μέσα στο ευρωπαϊκό πλαίσιο.

Ήδη, αναφερθήκαμε στο δημόσιο πανεπιστήμιο και στη διεθνοποίηση του και στα αγγλόφωνα προγράμματα και φαντάζομαι θα έχουμε τη δυνατότητα να πούμε και πολύ περισσότερα. Εκεί, δηλαδή, που κάνουμε αυτή τη θετική προσπάθεια, βλέπω ότι και πάλι στέκεστε απέναντι. Νομίζω ότι αυτό είναι μια μικροπολιτική τοποθέτηση.

Θα τελειώσω, λέγοντας ότι τα οφέλη της εκπαίδευσης και η κοινωνική κινητικότητα, που η παιδεία μπορεί να επιφέρει, είναι βασικά δομικά συστατικά της κουλτούρας του ελληνικού κράτους – ειπώθηκαν αυτά τα ιστορικά στοιχεία – από τη σύστασή του, μέχρι σήμερα. Εμείς πιστεύουμε σε αυτό και σε αυτή την κατεύθυνση θα κινηθούμε, διότι το έργο των ελληνικών ιδρυμάτων είναι πολύ ψηλά στη συνείδηση της ελληνικής οικογένειας και θα μου επιτρέψετε να σας πω ότι και στο επίπεδο των αποφοίτων, που γίνονται παντού δεκτοί, σε όλο τον κόσμο, όπως και από τα ερευνητικά αποτελέσματα, τα οποία έχουμε.

Δεν θα αναφερθώ στο κομμάτι της τροπολογίας, παρότι θα είχα να πω πολλά πράγματα. Προφανώς, δεν ακούω το αίτημα να αποσυρθεί το νομοσχέδιο, δηλαδή, να μην γίνουν, μετά από δέκα χρόνια, 4.500 διορισμοί, στην ειδική εκπαίδευση, η οποία δουλεύει, εδώ και είκοσι χρόνια, με 3.000 εκπαιδευτικούς μόνιμο προσωπικό.

Η τροπολογία βγήκε στη διαβούλευση. Απαντήστε στο ερώτημα, που θέτω: Έχει ανάγκη αυτός ο πολύπαθος τομέας και γενικά η εκπαίδευση από μόνιμους διορισμούς; Αυτό είναι το ερώτημα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Να ενισχύσω την άποψη για το υψηλό επίπεδο των ελληνικών πανεπιστημίων. Σήμερα, έχει μια μεγάλη, μια σημαντική διάκριση το Πανεπιστήμιο Αιγαίου. Εξάλλου, κύριε Υπουργέ, θα έχουμε και αφορμές στο μέλλον να μιλήσουμε για τα πανεπιστήμια και ειδικά της περιφέρειας.

Ο κ. Μπαργιώτας έχει το λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Να απαντήσω εγώ στην ερώτηση της κυρίας Τζούφη, με ερώτηση. Διορθώστε με, αν κάνω λάθος, γιατί δεν τη διάβασα όλη. Τα κριτήρια είναι μια πολύ ενδιαφέρουσα συζήτηση, που πρέπει να γίνει, το πώς γίνονται οι διορισμοί. Δεν είναι, αν δεν κάνω λάθος, προκήρυξη θέσεων και υπάρχει μια τεράστια διαφορά από το «νομοθετώ το πώς θα κάνω τους διορισμούς», με το «θα κάνω τους διορισμούς». Θα μου επιτρέψετε, επειδή οι 15.000 διορισμοί προκηρύσσονται, από την εποχή του κ. Μπαλτά και επαναλαμβάνονται κάθε τρίμηνο…

**ΜΕΡΟΠΗ ΤΖΟΥΦΗ (Υφυπουργός Παιδείας, Ενέργειας και Θρησκευμάτων):** Να σας απαντήσω. Οι 4.500 θέσεις είναι εγγεγραμμένες στον προϋπολογισμό και έχει τελειώσει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ :** Μακάρι, αλλά επειδή η ιστορία – και δεν αφορά εσάς, αλλά αφορά την Κυβέρνηση σας, διαχρονικά – είναι τέσσερα χρόνια, κλείνουμε τέσσερα χρόνια το Γενάρη, δηλαδή, σε δέκα ημέρες.

**ΜΕΡΟΠΗ ΤΖΟΥΦΗ (Υφυπουργός Παιδείας, Ενέργειας και Θρησκευμάτων):** Το ότι οι 4.500 θέσεις είναι εγγεγραμμένες στον προϋπολογισμό, το είδατε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μα και στην Υγεία είναι εγγεγραμμένες στον προϋπολογισμό, από την εποχή του Βορίδη. Αν τις φέρετε, προφανώς και θα το αναγνωρίσουμε και μακάρι να γίνουν, γιατί, έχετε δίκιο, χρειάζονται, το λέμε όλοι. Φέρτε τες, όμως, γιατί τέσσερα χρόνια λέτε ότι «θα κάνουμε διορισμούς» και δεν έχετε κάνει. Συνεπώς, αυτό εδώ είναι μια πολύ ενδιαφέρουσα συζήτηση, θα το συζητήσουμε ανοιχτά. Είναι ένα θέμα μεγάλο το πώς γίνονται οι διορισμοί στην εκπαίδευση και όχι μόνο στην εκπαίδευση, στο δημόσιο. Οι διορισμοί, όμως, που προκηρύσσονται, σαν να έγιναν, είναι άλλης τάξης πολιτική. Αυτή είναι η μια παρατήρηση.

Η δεύτερη παρατήρηση έχει να κάνει με τους προϋπολογισμούς και τα λεφτά, γιατί άκουσα και τον κ. Μηταφίδη, οξύτατο, να μιλάει για προϋπολογισμούς, άκουσα και σας και χωρίς να θέλω να κάνω αντιπολίτευση ή να υπερασπιστώ κανέναν, η αλήθεια λέει ότι τόσο σε απόλυτα νούμερα όσο και σε ποσοστά επί του Α.Ε.Π., σήμερα, μετά την οξεία βελτίωση, από το 2017 στο 2018, εξακολουθούμε να είμαστε, κάτω από τη χρηματοδότηση του 2013. Η αλήθεια είναι ότι πάτωσε η χρηματοδότηση για την παιδεία – έχω τα στοιχεία, τα διαγράμματα είναι εδώ – έφτασε στους προϋπολογισμούς του 2016 και του 2017, το 2,7 % για την παιδεία.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Αφού είχε μειωθεί κατά 30%.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μα, δείτε τα, από το Υπουργείο Οικονομικών. Ήταν 2,92% το 2013.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Αφού είχε μειωθεί, στους μνημονιακούς χρόνους, κάθετα κατά 30%.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Και σε απόλυτα νούμερα.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Παρακαλώ πολύ, κύριε Μπαργιώτα, μισό λεπτό.

Κύριοι Συνάδελφοι, κύριε Μπαργιώτα, να πω κάτι. Υπάρχει μια λειτουργικότητα ή μη των τοποθετήσεων. Για να μπορέσει κάποιος να αφομοιώσει τις θέσεις και από τους θεατές της συζήτησης – είναι θεατές και οι ακροατές, δεν είναι μόνον ακροατές, δεν είναι ραδιόφωνο, έχουμε τηλεόραση, είναι λίγο πιο προχωρημένη η τεχνολογία που διαθέτει η Βουλή – ο κάθε ομιλητής πρέπει να ολοκληρώνει και μπορεί κάποιος να επιστρέφει, να επανέρχεται και να επανατοποθετείται.

Ορίστε, κύριε Μπαργιώτα, συνεχίστε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα συμφωνήσω μαζί σας, κύριε Πρόεδρε.

Δεν θέλω να κάνω αντιπολίτευση, αλλά αυτά είναι τα νούμερα του Υπουργείου Οικονομικών. Αρέσει, δεν αρέσει, μιλώντας σε απόλυτα νούμερα, οι χαμηλότερες χρονιές ήταν το 2016 και το 2017. Αρέσει, δεν αρέσει σε κάποιους άλλους, υπήρξε μια οξεία βελτίωση, το 2018. Αρέσει, δεν αρέσει, φέτος είναι παραπάνω τα χρήματα, λιγότερο, ως προς ποσοστό του Α.Ε.Π.. Και τα δύο έχουν τη σημαντικότητα τους. Και τα δύο φωτίζουν μια διαφορετική πραγματικότητα. Αυτή είναι η αλήθεια. Δεν λέω τίποτε άλλο.

Είμαστε σε μια τρομακτική δημοσιονομική στενότητα. Ξεκινάμε, λοιπόν – και γι' αυτό το χρησιμοποιώ κυρίως σαν εισαγωγή – με ένα δεδομένο: Δεν υπάρχουν λεφτά για τα επόμενα δέκα, δεκαπέντε χρόνια, στο δημόσιο Προϋπολογισμό, για να κάνουμε μεγάλες τομές, εύκολες. Χάθηκαν ευκαιρίες στο παρελθόν, να συμφωνήσω. Αυτή τη στιγμή, είμαστε εδώ και πάμε παραπέρα.

Αρχίζω, λοιπόν, τη συζήτηση για το νομοσχέδιο, λίγο ανορθόδοξα, από την Έκθεση του Γενικού Λογιστηρίου του Κράτους και όχι από το σώμα του νομοσχεδίου . Η Έκθεση του Γενικού Λογιστηρίου του Κράτους, κατά τη γνώμη μου, είναι μνημείο κακονομίας. Αποδεικνύει την προχειρότητα, με την οποία γίνεται αυτή η παρέμβαση και ενδεχομένως και τις σκοπιμότητες, που πρυτάνευσαν, σε αυτήν τη διαδικασία.

Τι λέει, λοιπόν, η Έκθεση του Γενικού Λογιστηρίου του Κράτους, για τα Πανεπιστημιακά Ερευνητικά Κέντρα, για το Πάρκο Ευρίπου, για το Αβερώφειο Κέντρο, στη Λάρισα, για την ίδρυση των καινούργιων Σχολών, για τη χρηματοδότηση των μεταρρυθμίσεων στη συνένωση των πανεπιστημίων; «Για το ύψος της εν λόγω δαπάνης δεν παρασχέθηκαν στοιχεία από το Υπουργείο». Κοινώς, δεν υπάρχει ούτε κοστολόγηση στο Υπουργείο, ούτε προϋπολογισμός, ούτε πρόβλεψη δαπανών για το πώς θα γίνουν αυτές οι έρημες οι μεταρρυθμίσεις.

Επιτρέψτε μου, αλλά και τα μικρά παιδιά ξέρουν ότι για να κάνεις μια μεταρρύθμιση, ακόμα και αν σου αποδώσει οικονομικά, σε βάθος χρόνου, χρειάζεται να ξεκινήσεις με τα λεφτά στην τσέπη ή με ένα πρόγραμμα. Χρειάζεται αυτό που λέμε «επιχειρησιακό σχέδιο», το οποίο να λέει ότι «εγώ δεν έχω ή έχω και θα ιδρύσω 10 Σχολές και όχι 15, διότι δεν έχω να ιδρύσω 15. Έχω να ιδρύσω 10.».

Εδώ, αυτό που γινόταν κακώς, σε όλη τη Μεταπολίτευση – η ίδρυση Σχολών εδώ, εκεί, χωρίς κανένα κριτήριο – σήμερα γίνεται σε βιομηχανικό επίπεδο. Η ίδρυση δεκάδων Σχολών, ταυτοχρόνως, σε ένα Ίδρυμα, το οποίο συγχωνεύεται και που αυτό σημαίνει ότι έχει οικονομικές ανάγκες από πολλές πλευρές, δεν έχει ξαναγίνει στην Ελλάδα.

Η ίδρυση τριών Ερευνητικών Κέντρων, μέσα σε δύο Πανεπιστήμια, ταυτοχρόνως, χωρίς λεφτά, επίσης δεν έχει ξαναγίνει στην Ελλάδα. Και για να είμαι δίκαιος, όταν έγινε, απέτυχε και παρήγαγε εκτρώματα, για τον απλούστατο λόγο ότι τα πράγματα γίνονται «λάχα, λάχα και αν έχω και όταν έχω και αν δεν έχω και ποιος με πιέζει και ποιος είναι πελάτης μου και ποιος είναι δικός μου και ποιος είναι αντίπαλος μου». Αυτά γινόταν και αυτά γίνονται.

Και με τον τρόπο, που πάει να γίνει η συγχώνευση, σήμερα, αυτά γίνονταν, αυτά γίνονται. Οι Σχολές φεύγουν και πάνε βόλτα, για να μην φωνάζει – δεν λέω ονόματα, θέλω να φύγω από τα τοπικά. Φεύγει η μία από την Καρδίτσα και πάει αλλού, διότι φωνάζει ο δήμαρχος. Κλείνει η άλλη, γιατί κάποιος πελάτης μας, σε κάποιο άλλο πανεπιστημιακό Ίδρυμα ή σε κάποιο ιδιαίτερο ΙΕΚ, δεν θέλει Ιατρικά Εργαστήρια στη Θεσσαλία και ούτω καθεξής.

Η αλήθεια είναι, όπως λέει η Αιτιολογική Έκθεση, ότι η μετεξέλιξη των ΚΑΤΕΕ σε Τ.Ε.Ι. – για να μην τα ξαναλέω – η αναβάθμισή τους σε τριτοβάθμια, ο υπερπληθωρισμός των Σχολών, που ανέφερα, προηγουμένως, ο χωροταξικός κατακερματισμός κ.λπ. δημιούργησαν μια πραγματικότητα στην Ελλάδα, η οποία με μνημονιακή πρωτοβουλία – για να τα λέμε όλα – επέβαλε τη συρρίκνωση των Ιδρυμάτων. Αυτό προσπάθησε να κάνει, ατυχώς και χωρίς επιτυχία και χωρίς καλό σχεδιασμό, το σχέδιο «ΑΘΗΝΑ».

Αυτό προσπαθεί να κάνει σήμερα το Υπουργείο, μόνο που βρήκε έναν καλύτερο τρόπο. Μαζί με τη συρρίκνωση των Ιδρυμάτων, εισάγει τον πληθωρισμό των Σχολών. Είναι μια τεράστια αντίφαση. Πάμε να συρρικνώσουμε τα Τμήματα, τα Πανεπιστήμια, τα Ανώτατα μας Ιδρύματα – γιατί έχουμε πολλά – και ταυτόχρονα δημιουργούμε περίπου τις διπλάσιες Σχολές και Τμήματα από αυτά, που είχαμε. Δεν βγαίνει πολύ νόημα.

Τουλάχιστον, ως προσέγγιση, έχει ένα κενό, έχει ένα ερώτημα. Γιατί συρρικνώνουμε, συγχωνεύουμε, με την ίδια λογική, κύριε Υπουργέ. Επιτρέψτε μου…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι, δεν σας επιτρέπω.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Σας άκουσα. Άκουσα και την κυρία Αναγνωστοπούλου, αλλά η αλήθεια είναι ότι λέτε ότι το χωροταξικό ήταν ένα πρόβλημα. Είναι, έχετε δίκιο. Ήταν και είναι και δεν θίγεται, εμβαθύνεται. Φεύγει η μια σχολή από δω και πηγαίνει η άλλη, αλλά έρχεται μια άλλη στη θέση της και την καλύπτει. Αυτή είναι η πραγματικότητα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ξέρετε τι γίνεται στην Ευρώπη; Έχετε την ελάχιστη γνώση του τι γίνεται;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι, έχω.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εάν έχετε, τότε, θεωρείτε την Ελλάδα εκτός Ευρώπης.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έχει καμία σχέση με τις βόλτες του Τμήματος Διατροφής;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακούστε τι σας λέω. Προφανώς, θέλετε την Ελλάδα εκτός Ευρώπης. Πείτε το, λοιπόν.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αφήστε τα αυτά. Έτσι; Επειδή άκουσα πολλά για αυτή την περίφημη μεταρρύθμιση bottom up, ωραίες είναι οι διαβουλεύσεις. Δεν έχει δίκιο όποιος είπε ότι δεν έγιναν. Γιατί στο Σχέδιο «ΑΘΗΝΑ» είμαι σε θέση να ξέρω ότι έγιναν και παρήγαγαν αποτελέσματα, που δεν εφαρμόστηκαν, ποτέ. Υπήρξαν διαβουλεύσεις στο Υπουργείο Παιδείας πολλές, με τους πανεπιστημιακούς, τα τμήματα και τους προέδρους των σχολών, αλλά δεν δημιουργήθηκε τίποτα.

Καλή είναι η διαβούλευση, έγινε, είναι αλήθεια. Υπήρξε μεγάλη διαβούλευση και υπήρξαν και αλλαγές, με βάση τη διαβούλευση. Θέλω να είμαι τίμιος. Η διαφορά είναι ότι δεν υπάρχει πλαίσιο, δεν υπάρχει εθνικός σχεδιασμός.

Συγχωρείστε με, αλλά εγώ δεν κατάλαβα, αυτά τα χρόνια και αυτές τις μέρες, ποιος είναι ο στόχος και πώς αντιλαμβάνεται το ρόλο του πανεπιστημίου στην κοινωνία η Κυβέρνηση. Ως καθοδηγητή της οικονομίας, που είπε η κυρία Αναγνωστοπούλου; Είναι μια άποψη. Ως δεξαμενή μετακύλησης της ανεργίας από τα 18 στα 28; Είναι μια άλλη άποψη. Είναι μια υποψία επίσης, από τον τρόπο, που διευρύνονται, διαρκώς, οι θέσεις των τμημάτων.

Ποιος είναι ο λόγος, για τον οποίο γίνονται οι παρεμβάσεις και σε ποιο εθνικό πλαίσιο μπαίνουμε; Αναφέρθηκε, προηγουμένως, έχουμε ανάγκη τόσων πολλών πανεπιστημιακών γεωπονικών τμημάτων; Θίγει, ενδεχομένως και την πόλη μου αυτό, γιατί ιδρύονται δύο. Μεγεθύνεται ταυτόχρονα το Γεωπονικό Πανεπιστήμιο. Υπάρχει μελέτη σκοπιμότητας, ξέρουμε πόσο γεωπόνους θέλουμε στη χώρα; Θέλουμε να έχουμε όσους γεωπόνους χρειαζόμαστε ή θέλουμε, γενικώς, να παράγουμε γεωπόνους, οι οποίοι, ειρήσθω εν παρόδω, καλά είναι να ξέρουν και από πατάτες και από Αριστοτέλη; Τι ακριβώς επιδιώκουμε; Εάν δεν έχουμε αυτό το πλαίσιο, οι διαβουλεύσεις των ομάδων, των τοπικών κοινοτήτων, των συντεχνιών, εντός των πανεπιστημίων, δημιουργούν άλλα αποτελέσματα. Όσο και αν είναι καλές και δεκτικές και χρήσιμες, όταν λείπει ένα συγκεκριμένο πολιτικό πλαίσιο και στόχος, για τα επόμενα είκοσι χρόνια, εθνικός στόχος για την παιδεία, παράγουν εκτρώματα, συνήθως ή διαφορετικά πράγματα από αυτά, που θέλει το εθνικό συμφέρον. Συνεπώς, καλά θα ήταν να ξεκαθαρίσουμε πρώτα ότι αυτή η συζήτηση γίνεται, μέσα σε ένα συγκεκριμένο πλαίσιο εθνικό, ότι ο στόχος των συγχωνεύσεων εξυπηρετεί, σε εθνικό επίπεδο, κάποια πράγματα.

Εδώ βλέπουμε διαφορετικού τύπου συγχώνευση, στην Ήπειρο, που άρχισε, αλλιώς, με τελείως διαφορετικό τρόπο και διαφορετική πρόταση στη Θεσσαλία, όπου οι επιδιώξεις κάποιων ομάδων του Πανεπιστημίου Θεσσαλίας είναι διαφανείς, σε όλη τη διαδικασία. Είναι συγκεκριμένες και οι επιδιώξεις τους υπήρξαν διαφανείς. Άλλαξαν κάποια πράγματα, δόξα τω Θεώ.

Ακούμε για άλλες συγχωνεύσεις, που θα γίνουν, με άλλους τρόπους. Με διαφορετικό τρόπο, γίνεται η αλλαγή για το Διεθνές Πανεπιστήμιο, έχει άλλους όρους. Ποιος είναι ο λόγος για όλη αυτή τη διαφορά, τι εξυπηρετείται με όλες αυτές τις διαφοροποιήσεις; Δεν μπόρεσα να καταλάβω. Δεν λέω ότι υπάρχουν κακές προθέσεις, συνωμοσίες ή οτιδήποτε άλλο. Σίγουρα, όμως, δεν υπάρχει σχέδιο. Δεν υπήρξε σχέδιο από την αρχή και δεν υπάρχει και εθνικός στόχος. Ο εθνικός στόχος δεν εξυπηρετείται, κάνοντας συγχωνεύσεις και ταυτόχρονα, δημιουργώντας τμήματα, χωρίς καμία λογική.

Λυπάμαι, αλλά η βόλτα του Τμήματος Διαιοτολογίας από τη μια στην άλλη και η προσκόλλησή της στη Γυμναστική Ακαδημία, στο ΤΕΦΑΑ, δεν έχει εξωτερική λογική άλλη, εκτός από την εξυπηρέτηση τοπικών συμφερόντων. Δεκτό και αυτό σε μια λογική, αλλά μπορούμε να το συζητήσουμε και να το πούμε. Πρέπει να μπορούμε να συζητάμε, με βάση ένα σχέδιο και μια προοπτική.

Άκουσα, προηγουμένως, για τις Κτηνιατρικές. Γιατί να γίνει Κτηνιατρική; Αν κατάλαβα καλά, κύριε Υπουργέ, είστε δεκτικός στη δημιουργία και άλλης Κτηνιατρικής Σχολής. Χρειαζόμαστε και άλλη Κτηνιατρική Σχολή; Έχουμε στοιχεία, που να λένε ότι έχουμε έλλειψη κτηνιάτρων ή ότι θα αποκτήσουμε έλλειψη κτηνιάτρων, τα επόμενα δέκα χρόνια ή τεχνολόγων τροφίμων ή οτιδήποτε; Δεν έχω τέτοια εικόνα, μπορεί να κάνω και λάθος. Πώς, όμως, θα ιδρύσουμε, επειδή κάποιο πανεπιστήμιο έχει την ευγενή φιλοδοξία να αποκτήσει ακόμη μια Κτηνιατρική Σχολή; Αυτό είναι αρκετό από μόνο του, ως κριτήριο, για να δημιουργηθεί μια καινούργια σχολή;

Όπως είπα και προηγουμένως, για τη χωροταξική κατανομή των τμημάτων, στο προβληματικό, από την ίδρυσή του περιβάλλον της Θεσσαλίας, τόσο του Τ.Ε.Ι. αλλά κυρίως του Πανεπιστημίου, με το μοντέλο της ανάπτυξης, σε τέσσερις πόλεις, που γίνονται, πέντε με την ενσωμάτωση της Λαμίας, καμία αλλαγή δεν επέρχεται.

Αν η διοικητική συγχώνευση δημιουργεί ορισμένες συνέργειες, που είμαι έτοιμος να τις παραδεχτώ, στην πραγματικότητα, καμία άλλη αλλαγή δεν υφίσταται. Το προβληματικό, εξαρχής, μοντέλο της διασποράς των Τμημάτων σε πολλά Τμήματα, ταυτόχρονα, δεν αλλάζει και δεν βελτιώνεται, με αυτή την προοπτική.

Όπως είπε και ο κ. Γρηγοράκος, προηγουμένως, θα ήταν ευχής έργο να το είχαμε συζητήσει. Θα είναι ευχής έργο, κάποια στιγμή, να μπορέσουμε να συζητήσουμε ένα εθνικό πρόγραμμα για την Υγεία. Δεν περιλαμβάνει μόνο τις αλλαγές στα Πανεπιστήμια, δεν περιλαμβάνει μόνο την ανάγκη να αποκτήσουμε Τεχνολογική Εκπαίδευση – που σπεύδω να παραδεχθώ, ότι ο τρόπος, με τον οποίον έχει νομοθετηθεί, εντός των Πανεπιστημίων και με την ευθύνη των Πανεπιστημίων, είναι θελκτικός και ελπίζω πραγματικά ότι θα αποδώσει – έχει να κάνει και με τη Δευτεροβάθμια, έχει να κάνει γενικά με την Παιδεία στη χώρα, η οποία «χωλαίνει» από πολλά χρόνια. «Χωλαίνει» και δυστυχώς, επιδεινώνεται, όλα αυτά τα χρόνια, γιατί κάθε Υπουργός εφαρμόζει κάτι διαφορετικό, το οποίο, συνήθως, καταργεί ακόμη και τις αλλαγές του Υπουργού της ίδιας Κυβέρνησης, που διαδέχθηκε.

Με αυτό τον τρόπο, πολύ λίγα πράγματα μπορούμε να κάνουμε και πολύ λίγα πράγματα μπορούν να αποδώσουν. Ελάχιστες χώρες στον πλανήτη έχουν δει τόσες πολλές εκπαιδευτικές μεταρρυθμίσεις, οι οποίες δεν απέδωσαν στο τέλος, σχεδόν τίποτα. Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Ευχαριστούμε τον κ. Μπαργιώτα, το λόγο έχει η κυρία Υφυπουργός.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Θέλω να απαντήσω στον κ. Μπαργιώτα, για τα «περί προϋπολογισμού» και εάν θέλετε, κύριε Μπαργιώτα, είναι στη διάθεσή σας, να σας δείξω τα οικονομικά στοιχεία. Πράγματι, από το 2013 μέχρι το 2015, που νομίζω ότι η Κυβέρνηση, στην οποία συμμετείχε το ΚΙΝ.ΑΛ., ήταν που πήρε αυτές τις αποφάσεις, κατακρημνίστηκε ο προϋπολογισμός και πράγματι κάναμε – και όποιος θέλει μπορεί να το δει, έχω και τα στοιχεία – μια πολύ μεγάλη και αγωνιώδη προσπάθεια να ανεβάσουμε, σε αυτές τις συνθήκες, τον προϋπολογισμό και να φτάσουμε σε λίγο μεγαλύτερο επίπεδο από το 2013. Αυτό το πέτυχε η δική μας Κυβέρνηση και, εάν θέλετε, είναι στη διάθεσή σας τα στοιχεία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τα χαμηλότερα ιστορικά είναι το 2016 και το 2017, αυτό είπα. Έχουμε ξανά φτάσει, δόξα τω Θεώ, στα επίπεδα μεταξύ 2014 και 2013.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Κύριε Μπαργιώτα, τα χαμηλότερα είναι το 2015, τα έχω εδώ, είναι από το Πρόγραμμα Δημοσίων Επενδύσεων και από τον κρατικό Προϋπολογισμό και είναι στη διάθεσή σας. Μην το αμφισβητείτε, εάν θέλετε, ελάτε να τα δείτε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Καταθέστε το, για να μπει στα πρακτικά και αν χρειάζεται, να μοιραστεί.

Το λόγο έχει η κυρία Κατσιαβριά.

**ΧΡΥΣΟΥΛΑ ΚΑΤΣΙΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Πρόεδρε. Κυρίες και κύριοι συνάδελφοι, εύχομαι σε όλους καλή και δημιουργική χρονιά. Το 2019 εύχομαι να είναι η χρονιά, που θα δούμε στην πράξη τα θετικά αποτελέσματα της σοβαρής και τολμηρής πολιτικής, που ακολουθήσαμε, αυτά τα τέσσερα δύσκολα χρόνια, η χρονιά, που θα αποζημιώσει τους κόπους και τις θυσίες του ελληνικού λαού και των Ελλήνων πολιτών.

Συγχαίρω την Κυβέρνηση και το Υπουργείο Παιδείας, για το μέγιστο γεγονός της πρόσληψης 15.000 μόνιμων εκπαιδευτικών, μετά από δέκα χρόνια μηδενικών προσλήψεων στην Εκπαίδευση και, για πρώτη φορά, στην Ειδική Αγωγή.

Αρχίζουμε τη νέα κοινοβουλευτική μας περίοδο, με την 3η φάση του φιλόδοξου εγχειρήματος του Υπουργείου Παιδείας, για την αναμόρφωση και τον εξορθολογισμό της Ανώτατης Εκπαίδευσης στην Ελλάδα, την πιο τολμηρή και ελπιδοφόρα εκπαιδευτική μεταρρύθμιση από το 1975.

Κύριοι συνάδελφοι, σε αυτή την αίθουσα, έχουμε εξαντλήσει το θέμα της αναγκαιότητας αυτών των μεταρρυθμίσεων, με τα αντίστοιχα νομοσχέδια, για το Ιόνιο Πανεπιστήμιο και το Πανεπιστήμιο Ιωαννίνων και για το Πανεπιστήμιο Δυτικής Αττικής. Παρόλα αυτά, για πολλούς μήνες, αγωνιστήκαμε και πολλές φορές συγκρουστήκαμε – και στην περίπτωση του Πανεπιστημίου Θεσσαλίας – ώστε να πείσουμε τις τοπικές κοινωνίες, τη φοιτητική κοινότητα και μερίδα των Ακαδημαϊκών.

Σήμερα, ολοκληρώνεται μια δύσκολη διαδρομή, ένας δίκαιος, ειλικρινής, γόνιμος, παραγωγικός και δημοκρατικός διάλογος. Έχουμε μπροστά μας μια πρόταση, που αντανακλά τη σύνθεση πολλών φωνών. Συνθέτει τις προτάσεις της ακαδημαϊκής κοινότητας και των τοπικών Κοινωνιών, δίνει απάντηση στις ακαδημαϊκές και αναπτυξιακές ανάγκες της χώρας, δίνει όραμα στη σημερινή γενιά φοιτητών και επιστημόνων και διασφαλίζει τα συμφέροντα και τις προοπτικές στις επόμενες γενιές.

Τροχοπέδη για την αποτελεσματικότητα της Τριτοβάθμιας Εκπαίδευσης, τα προηγούμενα χρόνια, στάθηκε η υποχρηματοδότηση, η υποβάθμιση της Τεχνολογικής Εκπαίδευσης, η χωροταξική διασπορά των Τμημάτων, η αλληλοεπικάλυψη αντικειμένων σε διαφορετικά Τμήματα και Τμήματα, με περιεχόμενο ξεπερασμένο, που δεν προσέφεραν ουσιαστική διέξοδο και σαφή επαγγελματικά δικαιώματα στους αποφοίτους τους.

Επιλέξαμε να επενδύσουμε στην Παιδεία, ως μοχλό κοινωνικής ωρίμανσης και εθνικής ανάπτυξης. Πιστεύουμε στην αξία και τη δυναμική των ελληνικών δημοσίων πανεπιστημίων, δεν παραγνωρίζουμε το έργο τους, αντίθετα το θωρακίζουμε. Θεωρούμε ότι μπορούν και πρέπει να αναπτυχθούν και να καταλάβουν το χώρο, που τους ανήκει, στο ελληνικό, αλλά και στο διεθνές ακαδημαϊκό περιβάλλον. Να γίνουν μεγάλοι πόλοι, ικανοί να διαδραματίσουν ρόλο στο νέο ευρωπαϊκό περιβάλλον.

Εφαρμόζουμε την πολιτική του ενιαίου χώρου στην εκπαίδευση και την έρευνα. Επαναπροσδιορίζουμε το χαρακτήρα της τριτοβάθμιας εκπαίδευσης, με την ίδρυση και την εισαγωγή νεών δομών και τον τερματισμό δομών, που έχουν ολοκληρώσει τον κύκλο τους. Στο νέο σχέδιο νόμου, εμπλέκονται τρία μεγάλα πανεπιστήμια της χώρας, το Πανεπιστήμιο Θεσσαλίας, το Εθνικό και Καποδιστριακό Πανεπιστήμιο Αθηνών και το Γεωπονικό Πανεπιστήμιο Αθηνών και δύο από τα μεγαλύτερα τεχνολογικά εκπαιδευτικά ιδρύματα της Θεσσαλίας και της Στερεάς Ελλάδας, τα τρία Πανεπιστήμια μεγαλώνουν, σημαντικά, σε μέγεθος, μέσω των συνεργειών και των ενοποιήσεων, τη δημιουργία νέων σχολών και τμημάτων, αλλά και τη συγκρότηση καινοτόμων ερευνητικών δομών στα ΑΕΙ, που συμπληρώνουν τους ερευνητικούς φορείς, εκτός πανεπιστημίων.

Ειδικότερα, η ενσωμάτωση του ΤΕΙ Θεσσαλίας στο νέο Πανεπιστήμιο Θεσσαλίας, αποτελεί τη ραχοκοκαλιά του εξορθολογισμού της Τριτοβάθμιας Εκπαίδευσης και αποτελεί τομή στην ανάπτυξη της τεχνολογικής εκπαίδευσης.

Αγαπητοί συνάδελφοι, το νέο Πανεπιστήμιο Θεσσαλίας και εστιάζω σε αυτό, με το παρόν νομοσχέδιο, περνά στη φάση της ωριμότητας και χαράζει την πορεία της στρατηγικής ανάπτυξής του, σε βάθος 20ετίας. Συγκεκριμένα, στο Νομό μου, θεωρώ ότι αναβαθμίζεται στη νέα ακαδημαϊκή διάταξη, με την ίδρυση των νέων τμημάτων της δημόσιας υγείας και της προσχολικής αγωγής και αποτελεί δείγμα γραφής της Κυβέρνησης και του Υπουργείου μας για την αναβάθμιση της υγείας και της προσχολικής εκπαίδευσης και η άμεση λειτουργία τους είναι επιτακτική, για τις ανάγκες της περιοχής.

Η επιλογή των νέων τμημάτων βασίστηκε σε ένα σύνολο ακαδημαϊκών και αναπτυξιακών κριτηρίων. Συγκροτούμε ισχυρά και βιώσιμα τμήματα, που θεραπεύουν διακριτά και αναγνωρισμένα, διεθνώς, γνωστικά πεδία και ομοειδή αντικείμενα όσο αυτό είναι δυνατόν στον ίδιο χώρο. Αξιοποιούμε το υφιστάμενο προσωπικό όλων των κατηγοριών, διδακτικό, ερευνητικό, διοικητικό, με τον καλύτερο δυνατό τρόπο. Πλαισιώνουμε το νέο πανεπιστήμιο, με δομές και πανεπιστημιακά ερευνητικά κέντρα, που θα προάγουν την έρευνα, τη διδασκαλία και τη μάθηση. Από τη σκοπιά αυτήν, ιδιαίτερη σημασία για το συνολικό εγχείρημα, έχουν η συγκρότηση ινστιτούτων και ερευνητικών κέντρων και η ίδρυση των καινοτόμων προγραμμάτων διετούς εκπαίδευσης, μέσα στο πανεπιστήμιο, σε τομείς, που προάγουν την προσωπική ανάπτυξη των αποφοίτων των ΕΠΑΛ, τους ανοίγουν νέες προοπτικές προς την τριτοβάθμια εκπαίδευση, συντελούν στην ανάπτυξη των τοπικών κοινωνιών και οικονομιών και τέλος, συμβάλλουν στην εθνική οικονομία. Πιστεύω ότι το Πανεπιστήμιο Θεσσαλίας, σύντομα, θα είναι σε θέση να προγραμματίσει την ανάπτυξη των νέων τμημάτων των νέων ινστιτούτων και των ΚΕΕ, σε επιστημονικά αντικείμενα, τα οποία προσφέρουν προοπτικές απασχόλησης τοπικής και εθνικής ανάπτυξης και θα συμβάλλουν στην ολοκλήρωση της φυσιογνωμίας του.

Σε ό,τι αφορά, επίσης, το Νομό μου, την Καρδίτσα, εκτός από το Ινστιτούτο Ζωοτεχνίας, που ορθώς περιλαμβάνεται στο νομοσχέδιο, έχουν κατατεθεί δύο σημαντικές και σοβαρές προτάσεις για την ίδρυση Ινστιτούτου Βάμβακος, ώστε να πετύχουμε τη σύνδεση της έρευνας, με την παραγωγική διαδικασία, σε μία περιοχή, όπου το βαμβάκι αποτελεί ένα προϊόν μεγίστης σημασίας. Μία στρατηγική στήριξης της βιωσιμότητας της καλλιέργειας, της εκπαίδευσης των βαμβακοπαραγωγών, της οργάνωσης, της παραγωγής και της βελτίωσης της ποιότητας του προϊόντος πρέπει να θεμελιωθεί στην ίδρυση ενός σύγχρονου Ινστιτούτου Βάμβακος, σε συνεργασία με το Εθνικό Κέντρο Βάμβακος, που εδρεύει, στην Καρδίτσα, ως εργαλείο ανάπτυξης εκσυγχρονισμού.

Επίσης, προτείνουμε την ίδρυση Ινστιτούτου Ξύλου και Επίπλου, υπό την εποπτεία του νέου Τμήματος Δασολογίας Επιστημών Ξύλου και Σχεδιασμού, που θα βοηθήσει να καλύπτονται οι ανάγκες των ελληνικών μονάδων ξύλου και επίπλου, στον ποιοτικό έλεγχο των προϊόντων τους και στη χορήγηση πιστοποιητικών ποιότητας, που ανάγκη μεγάλη έχει ο κλάδος.

Επικροτώ, επίσης, ως μια θετική εξέλιξη, τη δημιουργία στο Πανεπιστήμιο Θεσσαλίας του Αβερώφειου Αγροτοδιατροφικού Πάρκου, το οποίο πιστεύω ότι θα συμβάλλει, ουσιαστικά, στον ευρύτερο χώρο της Θεσσαλίας, μιας κατεξοχήν αγροτικής περιοχής. Επιπλέον, θα ήθελα να τονίσω και σας μεταφέρω ένα δίκαιο αίτημα των σπουδαστών του Τμήματος Τ.Ε.Ι. Διατροφής και Διαιτολογίας Καρδίτσας, ένα κομμάτι του οποίου θα παραμείνει στην Καρδίτσα, αλλά το άλλο θα πάει στο Τμήμα, που δημιουργείται, στα Τρίκαλα, ώστε να συνεχίσουν οι σπουδαστές κατ’ επιλογήν τους, τις σπουδές τους στο νέο Τμήμα Επιστήμης Τροφίμων και Διατροφής, που θα δημιουργηθεί στην Καρδίτσα και να υπάρξει σαφής προσδιορισμός των επαγγελματικών δικαιωμάτων των νέων τμημάτων και αυτών, που διαφοροποιείται, ο τίτλος τους.

Κυρίες και κύριοι συνάδελφοι, η δημιουργία του δεύτερου Πανεπιστημίου, σε αριθμό φοιτητών, στην Ελλάδα, σήμερα, γίνεται πραγματικότητα. Τολμήσαμε ένα απαιτητικό εγχείρημα και καλούμαστε να ψηφίσουμε ένα έργο πνοής, που είμαι σίγουρη ότι είναι μόνο η αρχή μιας νέας σελίδας στην ακαδημαϊκή εξέλιξη της χώρας μας. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Κύριε Πρόεδρε, επειδή πήραμε στα χέρια μας την τροπολογία, στη διάρκεια της συνεδρίασης, θα ήθελα να έχω το λόγο για ένα λεπτό να πω, για την τροπολογία. Σχετικά με την τροπολογία, για αυτό το νέο σύστημα προσλήψεων και διορισμών, θέλουμε να πούμε, καταρχήν, ότι ο αριθμός τους είναι πολύ κατώτερος, με βάση και αυτά, που έχουν εγγραφεί, στον προϋπολογισμό. Αυτοί οι διορισμοί, για εφέτος, τουλάχιστον, αφορούν την Ειδική Αγωγή και ο αριθμός τους είναι πολύ κατώτερος των αναγκών. Αρκεί να πούμε μόνο ότι, σήμερα, που μιλάμε, εργάζονται περί τους 15.000 στην Ειδική Αγωγή και οι προσλήψεις θα αφορούν τον αριθμό των 4.500. Καταλαβαίνετε όλοι ότι μιλάμε για το ένα τρίτο και λιγότερο.

Από την άλλη, εδώ οφείλουμε να πούμε ότι δεν πρόκειται μόνο για ένα νέο σύστημα προσλήψεων, αλλά και για ένα σύστημα απολύσεων, με την έννοια ότι χιλιάδες αναπληρωτές, οι οποίοι, όλα τα προηγούμενα χρόνια, αρκετοί πολύ πάνω από δέκα χρόνια, έχουν γυρίσει όλη τη χώρα και θα κινδυνεύσουν, με το νέο σύστημα, να μείνουν εκτός εργασίας, τα επόμενα χρόνια. Βεβαίως, πρόκειται για ένα βαρύ, συντριπτικό χτύπημα στην αξία του πτυχίου, αφού πια υποβαθμίζεται και τυπικά σε ό,τι αφορά την εκπαίδευση, μιας και δεν αρκεί η ύπαρξη αυτού του πτυχίου, ώστε να εργαστεί κάποιος στην εκπαίδευση, αλλά απαιτούνται και άλλα επιπλέον ακαδημαϊκά προσόντα.

Με βάση όλα αυτά, λοιπόν, εμείς καλούμε την Κυβέρνηση να αποσύρει την τροπολογία και να ικανοποιήσει το αίτημα, αυτήν τη στιγμή, της εκπαίδευσης και όχι μόνο των εκπαιδευτικών, διορίζοντας τώρα όλους όσους εργάζονται, ως αναπληρωτές, προβαίνοντας στο διορισμό των 30.000 αναπληρωτών, που εργάζονται ή εργάστηκαν, τα τελευταία χρόνια, στην εκπαίδευση. Άλλωστε, όπως η Κυβέρνηση ισχυρίζεται, έχουμε βγει πια από τα μνημόνια και δεν υπάρχουν τέτοιου είδους περιορισμοί.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Το λόγο έχει ο κύριος Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων)**: Θα προσπαθήσω να απαντήσω σε ορισμένα θέματα, που τέθηκαν και θα τοποθετηθώ, επί του συστήματος διορισμών. Καταρχήν, υπάρχουν πολλά πράγματα, που θα μπορούσαν να συζητηθούν, στην κατ’ άρθρο συζήτηση και δεν υπάρχει κανένας λόγος να συζητούνται σήμερα, που είναι επί της αρχής του νομοσχεδίου. Νομίζω ότι υπάρχουν ζητήματα, που πρέπει να τα δούμε, πολύ ψύχραιμα. Απλώς, επειδή αναφέρθηκε, θέλω να πω ότι τα Τμήματα Ιατρικών Εργαστηρίων έχουν καταργηθεί, στο Πανεπιστήμιο Δυτικής Αττικής και έχουν ενσωματωθεί, ως κατεύθυνση, όπως αυτό που πάει να γίνει στην περίπτωση του Πανεπιστημίου Θεσσαλίας.

Πάντως, είναι πράγματα, που, προφανώς, ήρεμα, μπορούμε να τα δούμε. Νομίζω ότι δεν βοηθούν τον προβληματισμό οι κατηγορίες και οι υπαινιγμοί, ότι κάνουμε όλα αυτά τα πράγματα, γιατί είναι μνημονιακές υποχρεώσεις ή υποχρεώσεις του ΟΟΣΑ. Δεν υπάρχει πουθενά αυτό, διότι το να λέει κανείς ότι κάνετε πράγματα καθ’ υπόδειξη, είναι ένας τρόπος να μην τοποθετείται επί της ουσίας. Όλα γίνονται, επειδή υπάρχει μια συνωμοσία, εναντίον της χώρας μας και ότι η χώρα μας δεν μπορεί να κάνει τίποτα καμία χαραμάδα, δεν μπορεί να διεκδικήσει τίποτα, είναι μια υποτίμηση και της αντίστασης και του λαού μας και της συγκεκριμένης Κυβέρνησης.

Θα μιλήσω αναλυτικά επί του συστήματος διορισμού, αλλά ήταν ένα σχέδιο, το οποίο συζητήθηκε, με άπειρους τρόπους, όλες αυτές τις ημέρες. Δεν καταλαβαίνω, γιατί αυτή η σιωπή γι’ αυτό το θέμα. Εγώ καταλαβαίνω – και ας λείπουν οι συνάδελφοι της Ν.Δ. – ότι υπάρχει κάποια αγωνία για συναινέσεις. Εγώ να το χαιρετίσω αυτό, δηλαδή, αν θέλουμε συναινέσεις, ας το πούμε, όχι τόσο διπλωματικά, που δεν το καταλαβαίνει κανένας. Διότι να λέει κανείς ότι βιαζόμαστε – αυτό το είπαν όλοι – βιαζόμαστε, όταν επί 14 μήνες, συζητάμε; Είναι 14 μήνες, θέλετε να σας πω πόσες συνεδριάσεις έκανε η Επιτροπή, σε πόσες συμμετείχα εγώ, με πόσους δημάρχους συζητήσαμε, πόσα άπειρα τηλεφωνήματα έγιναν; Για να βγει ένα πόρισμα, που να έχει συναίνεση. Η συναίνεση δεν γίνεται, με το πάτημα ενός κουμπιού, θέλει κόπο. Τουλάχιστον, μην χρησιμοποιείτε τη λέξη «βιασύνη». Οι 14 μήνες δεν είναι βιασύνη. Έχουμε και τα πρακτικά των Επιτροπών κ.λπ..

Εκτός, αν ο τρόπος, που επιλέχθηκε, για το «ΑΘΗΝΑ», με τα 35 Π.Δ. είναι ο ενδεδειγμένος τρόπος. Γιατί άλλο είναι εσύ να επιδιώκεις συναινέσεις και να είσαι ο μόνος, που τα φέρνει να συζητηθούν στη Βουλή και όχι με κατεπείγουσες διαδικασίες, αλλά με κανονικότατες, για να μας ακούνε οι πολίτες αυτής της χώρας και οι ακαδημαϊκοί και οι τοπικές κοινωνίες και όχι με Π.Δ.. Αυτό θα ήταν το εύκολο να κάνουμε, όπως έγινε και είδαμε τα κατορθώματα του «ΑΘΗΝΑ», 35 Π.Δ. ! Άλλα έλεγαν το πρωί, άλλα το βράδυ και άλλα έβγαιναν σε Π.Δ.. Τα ξέρουμε αυτά; Δεν θέλω να τα βγάλουμε στη μέση. Αν τα βγάλουμε στη μέση, θα ωχριούν οι επιθεωρήσεις, που παίζονται στα θέατρα, οι οποίες δεν είναι και πάρα πολλές, όσο περνάνε τα χρόνια.

Θέλω να ξέρετε επίσης ότι, στις 17 Οκτωβρίου του 2018, συναντηθήκαμε, επί 6 ώρες, στο Υπουργείο, οι Πρυτανείες του Πανεπιστημίου Θεσσαλίας, του ΤΕΙ Θεσσαλίας, του ΤΕΙ Στερεάς, της Περιφέρειας και όλων των Δημάρχων και συζητήσαμε. Καταλήξαμε, σε ομόφωνη απόφαση, που αποτυπώνεται, στο δελτίο τύπου. Μόνο ο Αντιπεριφερειάρχης Θεσσαλίας, που είναι υπεύθυνος για τα Τρίκαλα, αποχώρησε από τη συνεδρίαση. Οι υπόλοιποι διαβάσανε και είπαν ομόφωνα αυτά, που γράφονται. «Ομόφωνο» τι σημαίνει; Μέχρι τελευταία λεπτομέρεια; Προφανώς, όχι. Δεν υπάρχουν τέτοια πράγματα. «Ομόφωνο» σημαίνει στη σωστή κατεύθυνση. Αυτό είναι, αν συμφωνεί κανείς ή όχι. Με πολλές διαφοροποιήσεις.

Οι αποφάσεις των Συγκλήτων, που έχουμε, είναι αυτές οι αποφάσεις, που λένε «κατ’ αρχήν θετικό» και μετά έχουν διάφορα θέματα, τα οποία αρκετά τα ενσωματώνουμε, αρκετά, λένε, δεν μπορούμε, να τα ενσωματώσουμε.

Τώρα, λέει ο κ. Γρηγοράκος «να έχουμε συναινέσεις, εθνική πολιτική, η παιδεία είναι για όλους κ.λπ.». Ωραία, η παιδεία είναι για όλους. Μπορείτε να μου εξηγήσετε, γιατί η Ν.Δ. ψήφισε το νομοσχέδιο για το Πανεπιστήμιο Δυτικής Αττικής και δεν ψήφισε τα άρθρα, που ήταν για την ενοποίηση των δύο ιδρυμάτων; Ψηφίζεις, κατ’ αρχήν, και δεν ψηφίζεις αυτά τα άρθρα; Ή γιατί ο κ. Μητσοτάκης άλλα λέει, στην Άρτα, αλλά λέει, στην Πρέβεζα, άλλα λέει στους πανεπιστημιακούς, άλλα λέει, όταν ανακοινώνεται απ’ το Διεθνές Πανεπιστήμιο;

Εγώ λέω, λοιπόν, ότι η πολιτική ζωή του τόπου και η πολιτική κουλτούρα θέλει ένα χρόνο, για να καταλαγιάσει. Βεβαίως, εδώ υπήρχαν Δήμαρχοι, που έλεγαν «Απόφαση Δημοτικού Συμβουλίου και ο Υπουργός Παιδείας – με ανέφεραν και προσωπικά – ανεπιθύμητος στην πόλη μας». Μα, είναι σοβαρά πράγματα αυτά; Ο άλλος, υποψήφιος Περιφερειάρχης και λέει «δεν του επιτρέπω καν να περάσει απ’ τον εναέριο χώρο». Καταλαβαίνετε, τώρα, είναι ωραία αστεία, αλλά εγώ δεν είδα κανέναν πολιτικό παράγοντα, να πει «μάγκες, ας πέσουν οι τόνοι, γιατί αυτό δεν κάνει καλό σ’ ένα πολιτικό κλίμα».

Λέω, λοιπόν, ότι εδώ έχουμε, μετά από 14 μήνες, εντυπωσιακές συναινέσεις. Συναίνεση δεν είναι να συμφωνείς σε όλα. Σας προτείνω να κάνουμε το εξής. Αύριο έρχονται οι Πρυτάνεις. Οι συνάδελφοι, που έχουν ερωτήσεις, προτάσεις κ.λπ., στους Πρυτάνεις, στις Πρυτανείες, να ρωτήσουν, να καταλάβουν το δικό τους σκεπτικό και προτείνω πολύ συγκεκριμένα, αφού γίνει αυτό, την Τετάρτη, μετά την κατ' άρθρον συζήτηση, να μείνουμε εδώ ανεπισήμως και να δούμε τι είδους συγκλίσεις μπορούμε, να έχουμε. Εντάξει; Εγώ θα μείνω την Τετάρτη, γιατί θα έχουμε και συζητήσεις επί των θεμάτων των κατ’ άρθρων και μπορεί αυτά να τα λύσουμε πολύ πριν την Ολομέλεια. Ας συζητήσουν, λοιπόν, αύριο όποιοι έχουν απορίες με τους Πρυτάνεις, εγώ θα τους παρακαλέσω να μείνουν μετά, για να μπορέσετε να συζητήσετε και την Τετάρτη, να το κάνουμε με όποιους θέλετε.

Τώρα, ένα πράγμα, που νομίζω ότι δεν γίνεται κατανοητό, είναι τι σημαίνει «ένα τμήμα γίνεται πανεπιστημιακό». Έχει άλλο πρόγραμμα σπουδών ένα πανεπιστημιακό τμήμα, απ' ό,τι ένα τμήμα Τ.Ε.Ι.. Έχουμε Νοσηλευτική στα Τ.Ε.Ι. και Νοσηλευτική στα Πανεπιστήμια, δεν είναι το ίδιο πράγμα. Είναι άλλη η δομή, άλλος ο τρόπος διδασκαλίας, άλλο το πρόγραμμα. Άρα, εδώ υπάρχει μια συνολικότερη αναβάθμιση.

Είπατε ορισμένα πράγματα διάφοροι Βουλευτές, που νομίζω ότι δεν περιποιούν τιμή ούτε σ’ εσάς, ότι «το κάνουμε προεκλογικά», ότι «είναι κάτι, που τα βρίσκουμε με τους Πανεπιστημιακούς» και διάφορα τέτοια. Δεν βοηθάει αυτό. Γιατί υποτιμάτε τους Πανεπιστημιακούς; Ανόητοι είναι οι Πανεπιστημιακοί; Δεν κατάλαβα. Ή μήπως οι Σύγκλητοι είναι τόσο ανόητοι, ώστε να φορτωθούν προβλήματα, στα καλά καθούμενα ή τους το επιβάλλουμε; Θέλει μια προσοχή αυτό, για να σεβαστούμε και τους ανθρώπους, οι οποίοι πολλοί άρχισαν, με πολύ σοβαρές διαφωνίες, προσέγγισαν πολύ περισσότερο, βλέπουν τώρα ορισμένες δυσκολίες, ορισμένα πολύ θετικά πράγματα, όπως ξέρουμε απ’ το Πανεπιστήμιο Δυτικής Αττικής, από τα Γιάννενα και απ’ το Ιόνιο, με πολλές δυσκολίες κ.λπ., αλλά όλοι έχουν πεισθεί ότι εδώ υπάρχει μια καλή ευκαιρία, επί της ουσίας, αναβάθμισης των ιδρυμάτων μας και, κυρίως, της τριτοβάθμιας εκπαίδευσης.

Πράγματι, δεν υπάρχει μια συνταγή, την οποία να τη νομοθετήσουμε και να είναι η ίδια για όλα τα ιδρύματα. Δεν υπάρχει και δεν πρέπει να υπάρχει, διότι το κάθε ίδρυμα έχει μια διαφορετική ιστορία και προσπαθούμε να σεβαστούμε αυτήν την ιστορία. Άλλο είναι ιδρύματα, με πολύ έντονα πολυτεχνικά τμήματα τετραετή, που έρχονται σ’ επαφή με πενταετή και υπάρχουν άλλου είδους αντιστάσεις, άλλο είναι ιδρύματα, που δεν έχουν πολυτεχνικά, άλλο είναι ιδρύματα, τα οποία δεν ήταν, κατά κύριο λόγο, τεχνολογικά, γιατί σ’ αυτήν την κλάψα ότι «καταστρέφεται η τεχνολογική εκπαίδευση», θα μου επιτρέψετε να σας αντιστρέψω το ερώτημα και να σας πω: Ποια τεχνολογική εκπαίδευση; Αυτή στην οποία ιδρύσατε τα τμήματα βρεφονηπιαγωγών; Αυτή στην οποία ιδρύσατε τμήματα οικονομίας, νοσηλευτικής, μάνατζμεντ; Αυτά δεν είναι τεχνολογία.

Εκτός αν θεωρείτε «τεχνολογία» οτιδήποτε είναι δύο κλικ πιο κάτω, με το ίδιο όνομα. Δεν πάει έτσι. Εμείς, λοιπόν, λέμε «εδώ υπάρχουν οι διδάσκοντες, οι οποίοι, πραγματικά, αν όχι όλοι, αλλά η μεγάλη πλειοψηφία, κράτησαν αυτή την κατάσταση στην «πλάτη» τους, αναβάθμισαν τα Τ.Ε.Ι., με το να φέρουν χρήματα, με το να αυξηθούν οι δείκτες κ.λπ.. Τα βρήκαν με τους πανεπιστημιακούς, καθίσαν στο ίδιο τραπέζι, δεν έχει ξαναγίνει αυτό, και είπαν «πάμε ένα βήμα παρακάτω». «Πάμε ένα βήμα παρακάτω», όπου θα είναι όλα «πουλιά που κελαηδάνε και πεδιάδες με λουλούδια»; Προφανώς όχι, αλλά θα είναι γεμάτο, με δυσκολίες. Αλλά ήταν αμφότεροι να κάνουν αυτό το βήμα.

Θέλω να ξεκαθαρίσουμε κάτι για την τοπική κοινωνία. Κανείς, νομίζω, δεν έχει δικαίωμα να μιλάει εξ ονόματος όλης της τοπικής κοινωνίας. Είναι διαφοροποιημένη η όποια κοινωνία. Μέχρι τώρα, και θέλω να είμαι πολύ ειλικρινής σε αυτό, πολιτικά ειλικρινής, υπήρχε μια κακή παράδοση. Τοπικοί άρχοντες, συμπεριλαμβανομένων και πολλών ατόμων της Εκκλησίας, προσδιόριζαν το μέλλον της Ανώτατης Εκπαίδευσης, ναι ή όχι; Αυτό τελείωσε. Εμείς θέλουμε την τοπική κοινωνία δίπλα μας, θέλουμε την Τοπική Αυτοδιοίκηση δίπλα μας, να μας πει ποιες είναι οι ανάγκες, για να μπορέσουν αυτές οι ανάγκες να μεταφραστούν θεσμικά, μέσα από τα πανεπιστήμια για το πώς θα αντιμετωπιστούν. Άρα, η τοπική κοινωνία πρέπει να παίξει αυτό το ρόλο και δυστυχώς, έχω ζητήσει από πολλούς δημάρχους να στείλουν ποιες είναι εκείνες οι ανάγκες, ώστε να δούμε και εμείς πώς θα προσαρμόσουμε το θεσμό της Ανώτατης Εκπαίδευσης, για να μπορέσουν να εξυπηρετηθούν.

Εδώ, λοιπόν, υπάρχει ένας ρόλος διαφορετικός, αλλά συμπληρωματικός, δεν πρέπει ο ένας να ανακατώνεται στα άλλα, ούτε το Υπουργείο Παιδείας να λέει ποιες είναι οι τοπικές ανάγκες σε κάποια κοινωνία, αλλά ούτε και εκεί να έχουν πολύ - πολύ συγκεκριμένη άποψη, την οποία δεν συζητάνε με τίποτα, για το ποιο θα είναι το γνωστικό αντικείμενο ενός συγκεκριμένου Τμήματος.

Υπήρξαν διάφορα πράγματα, τα οποία, προφανώς, «έπαιξαν» πολύ στις εφημερίδες και τα διαβάσατε, χωρίς κριτική σκέψη. Δεν θέλω να μιλήσω για την παραίτηση του κ. Γραμμένου. Ακόμη και εάν προκληθώ, δεν θα μιλήσω. Θέλω, όμως, να σας πω, μετά από τόσα πολλά χρόνια, έχουμε μόνον εννέα μέλη Δ.Ε.Π. στο Διεθνές Πανεπιστήμιο και μόνο δύο διδακτορικά και μπορώ να ανοίξω και πολλούς άλλους φακέλους. Εκείνο, όμως, που έχει σημασία και που ήταν ατόπημα ολκής, είναι αυτό που λέχθηκε, ότι τα υπόλοιπα Τ.Ε.Ι., δηλαδή, το Τ.Ε.Ι. Θεσσαλονίκης, το Τ.Ε.Ι. Κεντρικής Μακεδονίας και το Τ.Ε.Ι. Ανατολικής Θράκης δεν έχουν αξιολόγηση και βγήκαν οι Πρυτάνεις των τριών Τ.Ε.Ι. και λένε «Εν πάση περιπτώσει, να ξέρετε ότι έχουμε βαθμολογηθεί έτσι κ.λπ.».

Έχω να αναφέρω δύο τελευταία θέματα. Το ένα είναι ότι, όντως, συστήσαμε μια Επιτροπή, για να δει το μέλλον της Ανώτατης Εκπαίδευσης, στη Στερεά. Το Πανεπιστήμιο Στερεάς το κατήργησε η Ν.Δ.. Να το δεχθούμε αυτό; Είναι από αυτά τα δεδομένα. Δεν έχετε καμία ευθύνη εσείς, προφανώς. Το κατήργησε η Ν.Δ.. Στα καλά καθούμενα, είχαμε εμείς την πίεση να ιδρύσουμε ένα πανεπιστήμιο στη Στερεά, γιατί είναι η μόνη Περιφέρεια, που δεν έχει πανεπιστήμιο. Δεν είναι επιχείρημα το ότι δεν είναι η μόνη Περιφέρεια, που δεν έχει πανεπιστήμιο, διότι τώρα η Στερεά έχει την μεγάλη τύχη να έχει Τμήματα τριών διαφορετικών Ιδρυμάτων. Αυτό είναι ένας σύγχρονος χώρος και σύγχρονη Ανώτατη Εκπαίδευση. Είπαμε επειδή, πράγματι, υπάρχει ένα παρελθόν, επειδή, πράγματι, ήταν κάτι, με μεγάλη ένταση, να συσταθεί μια ομάδα εργασίας, η οποία να μελετήσει αυτό το ενδεχόμενο και αυτό ήταν και μια συζήτηση, που έκανα, με τον κ. Μπακογιάννη. Και καλώς έγινε αυτή η συζήτηση και καλώς προχωράμε σε αυτή την ομάδα εργασίας, διότι αυτή η ομάδα εργασίας πρέπει να πάρει υπ' όψιν ένα πολύ απλό πράγμα: Ότι για να «σταθεί» ένα πανεπιστήμιο στα «πόδια» του, χρειάζεται 25 χρόνια. Όσες θέσεις και να του δίνεις, όσα χρήματα και να του δίνεις, χρειάζεται να αποκτήσει μια κουλτούρα πανεπιστημιακή το ίδιο.

Δεν μπορεί κανείς να πει ότι «εγώ δεν κάνω τίποτα στη Στερεά», όταν το Πανεπιστήμιο Αθηνών – τα είπε η κυρία Αναγνωστοπούλου – πήρε αυτήν την ιστορική, κατά τη γνώμη μου, πρωτοβουλία, διότι είναι ένα πανεπιστήμιο μεγάλο, είναι το παλαιότερο, είναι συντηρητικότερο, και εννοώ ακαδημαϊκά, όπως είναι όλα τα παλιά πανεπιστήμια και πήρε αυτή την εξαιρετική πρωτοβουλία, στον Εύριπο, στην Εύβοια.

Εκφράστηκε, πολλές φορές, το θέμα της ΑΔΙΠ. Θα μου επιτρέψετε να σας πω ότι δεν θέλω να ανοίξω αυτόν το φάκελο, αλλά, αυτή τη στιγμή, δεν θέλαμε εμπλοκή της ΑΔΙΠ, γιατί η ΑΔΙΠ έχει εμπλακεί με το θέμα της πιστοποίησης των προγραμμάτων σπουδών, κάτι που η πανεπιστημιακή κοινότητα γογγύζει από τη γραφειοκρατία ενός πράγματος, με πολύ μεγάλο ερωτηματικό, ως προς το ακαδημαϊκό αποτέλεσμα, για το οποίο εμείς δεν έχουμε καμία απολύτως ευθύνη. Για ρωτήστε, πραγματικά, τους πανεπιστημιακούς τι σημαίνει όλη αυτή η χαρτούρα περί πιστοποίησης.

Έρχομαι, λοιπόν, στο σύστημα διορισμού των μονίμων εκπαιδευτικών. Καταρχήν, δημόσια ή ιδιωτικά, ο καθένας θα πρότεινα να «χαιρετίσει» το γεγονός, ότι για πρώτη φορά, μετά από δέκα χρόνια, δεσμευόμαστε για 15.000 διορισμούς. Είναι θέμα συνείδησης δημοκρατικής να πούμε ότι μετά την απίστευτη ταλαιπωρία, που περάσαμε, ως χώρα, για πρώτη φορά, υπάρχει δέσμευση. Αυτά τα «να δούμε πώς θα τα κάνετε» κ.λπ., είναι εκ του πονηρού, θα μου επιτρέψετε. Είναι 15.000 διορισμοί, θα γίνουν, το 2019, οι 4.500, το 2020, οι 5.250 και το 2021 οι 5.250. Αυτό το κέρδισε η ελληνική κοινωνία, δεν το κερδίζει η Κυβέρνησή μας, δεν κερδίζει κανένας άλλος.

Όποιος λέει να αποσυρθεί, δεν θέλει, κύριε Δελή, τους διορισμούς. Το άλλο που λέτε για 25.000 διορισμούς, τώρα, ξέρετε και εσείς ότι δεν γίνονται αυτά τα πράγματα. Άρα, λέγοντας να αποσυρθεί, δεν θέλετε τους διορισμούς και ακόμα και εάν θέλετε τους διορισμούς, θέλετε να γίνουν με το σύστημα της κυρίας Διαμαντοπούλου, το οποίο ήταν με εξετάσεις, ήταν η προϋπηρεσία πολύ χαμηλότερη από τα επιστημονικά. Αυτή είναι η πραγματική αλήθεια και σε αυτό δεν θα έχουμε ευγένεια. Απόσυρση σημαίνει αυτό το πράγμα. Άλλο να πείτε «διαφωνούμε με τα νούμερα, πρέπει να είναι περισσότερα» κ.λπ., το κατανοώ, αλλά όταν πηγαίνουμε σε τέτοια ακραία αιτήματα, απόσυρση του νομοσχεδίου και διορισμούς, τώρα, 25.000 ατόμων, νομίζω ότι η ελληνική κοινωνία το βλέπει και λέει ότι εν πάση περιπτώσει, αυτό, αν μη τι άλλο, δεν αποτελεί μια πρόταση, που μπορούμε να δούμε, την επόμενη μέρα.

Μιλάτε για απολύσεις. Επειδή μιλάνε πάρα πολλοί, με μια ευκολία, που, προφανώς, δεν ξέρουν τι σημαίνει αυτό. Καμία απόλυση, λοιπόν. Προσέξτε, όταν μιλάτε για απολύσεις, διότι το σύνολο των μόνιμων και των αναπληρωτών, τα επόμενα χρόνια, θα είναι το ίδιο, που είναι σήμερα. Υπάρχουν τα χρήματα, υπάρχουν οι πιστώσεις, υπάρχουν οι εγγραφές, το σύνολο, λοιπόν, θα είναι το ίδιο. Για ποιες απολύσεις λέγατε; Για να δούμε. Για ποιες ακριβώς; Ότι κάποιοι, που είναι σήμερα αναπληρωτές, δεν θα είναι στους πίνακες; Δεν μπορεί να μην είναι στους πίνακες.

Βεβαίως, καταλαβαίνω, επειδή υπάρχει απόφαση του Συμβουλίου Επικρατείας, την οποία τη γνωρίζετε και όσοι το λέτε - και όχι μόνο εσείς - που λέει ότι πρέπει να είναι ενιαίοι οι πίνακες, άρα ενιαία τα κριτήρια, ρωτάω θέλετε να προχωρήσουμε σε ρυθμίσεις, που έρχονται, αντίθετες με το Συμβούλιο της Επικρατείας; Ναι ή όχι; Διότι εάν είναι «ναι», τότε πάλι παίρνετε την ευθύνη να τιναχτούν τα πάντα στον αέρα. Εδώ, λοιπόν, δεν γίνεται κανείς να πατάει σε 2, 3 ή 5 βάρκες.

Υπάρχουν ορισμένα πράγματα, στα οποία να είμαστε κατηγορηματικοί. Πρώτον. Το θέμα του Συμβουλίου Επικρατείας, ως προς τους ενιαίους πίνακες και το δεύτερο, η επιταγή του Συντάγματος.

Διότι τυχαίνει να υπάρχει και ένα Σύνταγμα, που λέει πως πρέπει να έχουν πρόσβαση οι εκπαιδευτικοί και όλοι οι πολίτες μας σε επαγγέλματα. Εκεί, λοιπόν, η ερμηνεία του Συντάγματος, προσέξτε, γιατί το μπερδεύουν πάρα πολλοί ότι υπάρχει νομολογία του Συμβουλίου της Επικρατείας, δεν υπάρχει σε αυτό να είμαστε ειλικρινείς. Υπάρχει, όμως, ερμηνεία, που ερμηνεύει αυτό, με έναν τρόπο, που λέει ότι ειδικά για τους εκπαιδευτικούς η προϋπηρεσία πρέπει να είναι το ίδιο, περίπου, με τα ακαδημαϊκά κριτήρια. Άλλοι λένε ότι πρέπει να είναι πολύ περισσότερο, κανένας δεν λέει ότι πρέπει να είναι λιγότερο και εμείς, σεβόμενοι ακριβώς τους αναπληρωτές, προτείνουμε προϋπηρεσία 120 μηνών. Υπάρχει κάπου 120 μήνες και δεν το έχω καταλάβει; Η γνωμοδότηση, που είχε εξασφαλίσει η ΟΛΜΕ, από ένα πασίγνωστο δικηγορικό γραφείο, έλεγε για 84 μήνες. Πάμε, λοιπόν, στους 120 μήνες και σε αυτό ξέρουμε ότι θα υπάρχει ένα ποσοστό, που είναι λιγότερο του 1%, στο οποίο δε θα μετράνε οι έξτρα μήνες, γιατί έχουν και πάνω από 120 μήνες. Όπως καταλαβαίνετε, όταν η ερμηνεία του Συντάγματος σου επιβάλλει το ακαδημαϊκό να είναι στο ίδιο επίπεδο με την προϋπηρεσία, τότε, αναγκαστικά, καθαρά μαθηματικά, πρέπει να υπάρχει ένα ανώτατο όριο και στα δύο ακριβώς, για να μπορούν να συγκρίνονται.

Έχουμε συνταγματική αναθεώρηση. Ελπίζω εσείς να προτείνετε συνταγματική αναθεώρηση ότι οι Έλληνες πολίτες δεν πρέπει να έχουν μια ισότιμη πρόσβαση στο επάγγελμα, γιατί αυτό λέει το Σύνταγμα. Αυτό λέει. Προτείνετε εσείς ότι δεν πρέπει να έχουν, λοιπόν ! Επίσης, να ξέρετε ότι, πρώτη φορά, προτείνουμε ένα σύστημα, όπου δεν προτάσσεται κανείς. Τα θυμάστε αυτά; Προτασσόταν διάφοροι, ξεχάστηκαν πολύ γρήγορα φαίνεται. Δέκα χρόνια αδιοριστίας φαίνεται είχαν πρόβλημα και στη μνήμη της κοινωνίας μας. Εδώ υπήρχε όλων των ειδών η πελατειακή σχέση και προτασσόταν, λέει, δεν υπάρχουν αυτά, υπάρχει κανονική μοριοδότηση, κανονικοί ενιαίοι πίνακες και δεν ευνοείται κανείς, επειδή στο Υπουργείο έχει την τάδε ή τη δείνα επαφή. Είναι σαφές, επειδή υπάρχει μια κριτική σε αυτό, να την αποδεχτούμε. Είναι σαφές ότι το σύστημα διορισμού δεν είναι ένα σύστημα, που επαναφέρει την επετηρίδα. Να είμαστε καθαροί σε αυτό. Γιατί; Γιατί θεωρούμε ότι το Σύνταγμα είναι αυτό που σας είπα και επίσης θεωρούμε ότι πρέπει και οι νεότεροι πολίτες αυτής της χώρας να βλέπουν τον εαυτό τους να έχουν τη δυνατότητα να μπουν και αυτοί στον πίνακα και να πάρουν τη σειρά τους, με τα κριτήρια, που λέμε και όχι μόνο με την επετηρίδα. Διότι, ξέρετε, η κοινωνία μας αποτελείται από πάρα πολλές ομάδες. Καταλαβαίνω τη μεγάλη δυσκολία, που έχουν όλοι, αυτή τη στιγμή, αλλά πρέπει να υπάρχει και ένα θέμα δικαίου, το οποίο να μην αδικεί, προφανέστατα, τους αναπληρωτές, που σήκωσαν ένα τεράστιο βάρος, όλο αυτό το διάστημα, αλλά, ταυτόχρονα, να δίνει και τη δυνατότητα να δίνει και την ελπίδα να μην αποκλείει και τους νέους, που έχουν κάποια ακαδημαϊκά κριτήρια. Επίσης, υπάρχει μια συζήτηση, που λέει, γιατί δεν υπάρχει οροφή στην προϋπηρεσία, σε κάποιες άλλες περιπτώσεις. Γιατί οι άλλες περιπτώσεις δεν είναι για μόνιμους διορισμούς, είναι για ΙΔΑΧ, είναι για αορίστου χρόνου, μην μπερδεύουμε το ένα με το άλλο. Εδώ έχουμε να κάνουμε με μόνιμους διορισμούς, δεν έχουμε να κάνουμε με αορίστου χρόνου. Τώρα, θέλω να είμαστε επίσης πάρα πολύ σαφείς, ως προς τις δικές μας προθέσεις.

Εμείς, σε αυτό που μοιράστηκε, προτείνουμε μια συγκεκριμένη μοριοδότηση. Τα ακαδημαϊκά κριτήρια είναι το διδακτορικό, είναι ο μεταπτυχιακός τίτλος, ο δεύτερος μεταπτυχιακός τίτλος, το πτυχίο, το δεύτερο πτυχίο, η γνώση μιας ξένης γλώσσας, δεν έχουμε εδώ για τη γνώση μιας δεύτερης ξένης γλώσσας και τα λοιπά. Θα ήθελα, την Τετάρτη, που θα συζητήσουμε κατ΄ άρθρον, να έχουμε συγκεκριμένες προτάσεις, όποιοι θέλουν, προφανώς, ως προς τη μοριοδότηση. Και εμείς, με βάση αυτά, που έχουν κατατεθεί, στη διαβούλευση και με βάση αυτά, που ακούμε, θα αρχίσουμε την Ολομέλεια, μοιράζοντας τη νέα μοριοδότηση, που θα είναι αποτέλεσμα συνεννοήσεων μεταξύ μας. Οι βασικές αρχές αποτυπώνονται σε αυτό, που έχουμε καταθέσει, αλλά είμαι σίγουρος ότι θα υπάρχουν και κάποιες διαφοροποιήσεις, που αυτές, νομίζω, πρέπει να γίνουν, με βάση αυτά, που συζητήθηκαν, στη διαβούλευση και αυτά, που θα συζητήσουμε την Τετάρτη.

Δεν θα ήθελα να μακρηγορήσω. Υπάρχει ένα κείμενο, το οποίο, υποθέτω, έως αύριο το βράδυ, θα δημοσιοποιηθεί, που είναι ερωταπαντήσεις, γύρω από αυτά τα ζητήματα. Σας είπα για το θέμα των αμετάθετων, που το λύνουμε, όπως επίσης και για το θέμα των δικαιωθέντων, μετά τον ΑΣΕΠ του 2008, που αυτά εντάσσονται στα άρθρα του νομοσχεδίου.

Εγώ, ως προς τη φιλοσοφία του συστήματος διορισμού, είχα να πω αυτά. Νομίζω ότι θα έχουμε πολλές λεπτομέρειες, που θα ξεκαθαρίσουμε, την Τετάρτη. Θα έρθουν και αύριο οι φορείς, οι οποίοι θα μας θέσουν και διάφορα ερωτήματα και στις απαντήσεις θα ξεκαθαριστούν και την Τετάρτη, νομίζω, θα ξεκαθαριστούν ακόμα περισσότερο. Είναι εντελώς προφανές, ότι οτιδήποτε βασίζεται στο «όχι διαγωνισμός», «ισόρροπη μοριοδότηση προϋπηρεσίας και ακαδημαϊκών», εκεί μέσα, νομίζω ότι μπορούμε να συζητήσουμε διάφορες προτάσεις. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Έχουμε την ευκαιρία ναμακρηγορήσουμε, σε αντίθεση με τη σημερινή ημέρα, την Τετάρτη. Αύριο, υπενθυμίζω, στις 13.30΄ είναι η συζήτηση των φορέων. Είναι μια ενδιαφέρουσα διαδικασία και την Τετάρτη, 10.30΄ η κατά άρθρον συζήτηση και η ψήφιση επί της αρχής. Ευχαριστώ πολύ. Λύεται η συνεδρίαση.

Στο σημείο αυτό ο Πρόεδρος της Επιτροπής έκανε την γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Θηβαίος Νικόλαος, Κατσαβριά-Σιωροπούλου Χρυσούλα, Κουράκης Αναστάσιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Θελερίτη Μαρία, Παπαδόπουλος Χριστόφορος, Μπαλλής Συμεών, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισάβετ, Στέφος Ιωάννης, Φίλης Νικόλαος, Ανδριανός Ιωάννης, Κατσανιώτης Ανδρέας, Βλάσσης Κωνσταντίνος, Καραμανλή Άννα, Κατσιαντώνης Γεώργιος, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Σταϊκούρας Χρήστος, Κουτσούμπας Ανδρέας, Γρηγοράκος Λεωνίδας, Μπαργιώτας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Παναγιώταρος Ηλίας, Μανωλάκου Διαμάντω, Δελής Ιωάννης, Κατσώτης Χρήστος, Κατσίκης Ιωάννης, Μαυρωτάς Γεώργιος και Καβαδέλλας Δημήτριος.

Τέλος και περί ώρα 22.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**